ޝެލީން 19 – Esfiya – Dhivehi Vaahaka Site\n- by Shine - 1- December 5, 2016\nފަތިސްނަމާދުގެ ބަންގިގޮވީވެސް ޝާމިން އޭނާގެ މަންމައާމެދު ވިސްނަން އިންދައެވެ. ޝާމިން ތެދުވެ ފާޚާނާއަށް ވަދެ އަތްފައިދޮވެ މޫނު ދޮވެލިއެވެ. ގިނައިރުތަކެއް ވާންދެން ރުއިމުގެ ސަބަބުން އޭނާގެ ދެލޯވަނީ ރަތްވެ ދުޅަވެފައެވެ. އަދިވެސް އޭނާގެ ލޮލަށް ޖަމާވަމުންދާ ކަރުނަތައްދަނީ އިތުރުވަމުންނެވެ. ޝާމިން ވުޟޫކޮށްލައިގެން ނުކުމެ ކޮޓަރިތެރޭގައި ނަމާދުކުރިއެވެ. އޭނާ އެފަދަ ހާލުގައި މިސްކިތަށްދާން ބޭނުންނުވީއެވެ. ނަމާދަށްފަހު ދެއަތް އުފުލައިގެން އިނދެ ރޮއެ ރޮއެފައި އޭނާދުޢާ ދެންނެވިއެވެ. ނޭނގުމުގެ ތެރޭގައިވެސް އޭނާއަށް މަންމަގެ ހިތުގެ ޖެއްސިފައިވީތީއެވެ. ނަމާދުކޮށް ނިމިގެން ޝާމިން އަނެއްކާވެސް އެނދުގައި އޮށޯތެވެ. ބޮލުގައި އާއި ލޮލުގައި ރިއްސާތީ ސުކޫލަށް ނުދިއުމަށް އޭނާ ނިންމިއެވެ.\nޝިޔާޒް ފެންވަރާ ތައްޔާރުވެގެން ކޮޓަރިން ނުކުތެވެ. އެކްސިޑެންޓަށްފަހު ޝިޔާޒް މިހާރުވަނީ ހަމައަކަށް އެޅިފައެވެ. އެހެންކަމުން މިއަދު އޭނާ އޮފީހަށްދާން ނިންމިއެވެ. ސިޓިންރޫމުގައި ޝިޔާޒް ކުޑައިރުކޮޅަކު މަޑުކޮށްލީ ޝާމިން ތައްޔާރުވެގެން ނުކުންނަން ދެނެވެ. އެގޮތުގައި އޭނަ އިންނަތާ އެތައްއިރެއްވީއިރުވެސް ޝާމިންގެ ޚަބަރެއް ނުވިއެވެ. އެންމެފަހުން ޝިޔާޒް ތެދުވެގެން ގޮސް ޝާމިންގެ ކޮޓަރި ދޮރުހުޅުވާލިއެވެ. ޝާމިން ނިދާފައި އޮތްތަން ފެނުމުން ޝިޔާޒް ހައިރާންވިއެވެ.\n” ދަރިފުޅާ!…ސުކޫލަށް ނުދާ ދުވަހަކީތަ؟….މިހާރު އެއޮއް ގަޑިޖެހުނީއެއްނު!..ތެދުވޭ އަވަހަށް..” ޝާމިންގެ ގައިގާ ކޮށްޓާލަމުން ލޯތްބާއެކު ޝިޔާޒް ގޮވާލިއެވެ. ޝާމިން ގަދަކަމުން ކަހަލަ ގޮތަކަށް އޭނާގެ ލޯހުޅުވާލިއެވެ.\n” ދަރިފުޅު ބަލީތަ؟” ޝާމިންގެ ރަތްވެ، ދުޅަވެފައިވާ ދެލޯފެނުމުން ކަންބޮޑުވެފައި ޝިޔާޒް އަހާލިއެވެ.\n” އާނ ބައްޕާ!…ވަރަށް ބޮޑަށް ބޮލުގަ ރިއްސާތީ މިއުޅެނީ….މިއަދު ސުކޫލަށް ގޮސް އިނދެވޭނެ ހެނެއް ހިޔެއްނުވޭ…” ޝާމިން ޖަވާބުދިނެވެ.\n” އެހެންތަ؟….އެހެންވިއްޔާ އުޅޭ އަވަހަށް ބޭސްކާން….ބައްޕަ އެބައަންނަން ބޭސްހިފައިގެން…” ޝާމިންގެ ބޮލުގައި ފިރުމާލުމަށްފަހު ޝިޔާޒް ކޮޓަރިން ނުކުތެވެ. ޝިޔާޒް ހަލުވި ފިޔަވަޅުތަކެއްގައި ގޮސް ކާކޮޓަރިއަށްވަދެ ކިރުދަޅުނަގައި ކިރުތައްޓެއް ހަދަން އަވަސްވެގަތެވެ. ޝެލީން ކާކޮޓަރީގައި ހުއްޓާވެސް އޭނާގެ ގާތު ބުނެވެސްނުލާ ޝިޔާޒް އަމިއްލައަށް ކިރުތަށި ހަދަންފެށުމުން ޝެލީން ހައިރާންވެފައި ބަލަން ހުއްޓެވެ. ޝިޔާޒްގެ ހަރަކާތްތައް ހުރިގޮތުން ޝެލީން ކަންބޮޑުވެސް ވިއެވެ. ނަމަވެސް ވީކީއްތޯވެސް އަހާލާކަށް ނުކެރުނެވެ. ޝިޔާޒް އަދިވެސް އެހުރީ އޭނާދެކެ ރުޅިއައިސްފައި ކަމުގައި ހީކޮށް އޭނާ ޖެހިލުންވަނީއެވެ.\nގިނައިރުތަކެއް ނުވެ ކިރުތައްޓާއި ބޭސްހިފައިގެން ގޮސް ޝާމިންގެ ކޮޓަރިއަށް ޝިޔާޒް ވަނެވެ. އެމަންޒަރުބަލަން ހުރި ޝެލީންގެ ކަންބޮޑުވުން އިތުރުވީ ޝާމިންއަށް ކަމެއްވީކަން އެނގުމުންނެވެ. ޝެލީން މަޑުމަޑުން ގޮސް ސިއްރުސިއްރުން ޝާމިންގެ ކޮޓަރި ދޮރުހުޅުވާލިއެވެ. ޝާމިން ކިރުތަށި ބޯލުމަށްފަހު ބޭސްކައިގެން އަނެއްކާވެސް އެނދުގައި އޮށޯތެވެ. ޝާމިން ބަލިވީކަން އެނގުމުން ޝެލީން ވަރަށްދެރަވިއެވެ. އެކޮޓަރިއަށް ވަންނަން ހިތަށްއަރާފައިވެސް ޝިޔާޒް ހުރުމުން ވަންނަން ނުކެރިގެން އެނބުރި ކާކޮޓަރިއަށް ދިޔައެވެ.\n“ދަރިފުޅާ! އިތުރަށް ގޯސްވަންޏާ ބައްޕައަށް ގުޅައްޗޭ!….ބައްޕަ މިދަނީ އޮފީހަށްދާންވެގެން….” އިރުކޮޅަކު ޝާމިންގެ ކޮޓަރީގައި މަޑުކޮށްލުމަށްފަހު ޝިޔާޒް އޮފީހަށް ދިއުމަށްޓަކައި ނުކުތެވެ.\n” ސައިހުރީ ތައްޔާރުވެފަ…..ސައިބޮއެގެން ދާންވީނު!..” ޝިޔާޒް ގެއިން ނުކުމެ ނުކުމެ ހުއްޓާ ފަހަތުން ޝެލީންގެ އަޑުއިވިގެން ހުއްޓުނެވެ. ޝިޔާޒް އެނބުރި ބަލާލުމުން ޝެލީން ޖެހިލުންވާ ގޮތްވިއެވެ.\n” މިގަޑީގަ ލަސްވެގެން މިދަނީ…..ޝާމިން އުޅެނީ ބަލިވެ…އޭނަ ހޭލީމަ ސައިދީ….އަހަރެންވެސް ބަލާނަން ތަންކޮޅެއް އަވަހަށް ގެޔަށް އާދެވޭތޯ…..ދެން ޝާމިން އިތުރަށް ގޯސްވަންޏާ ގުޅާލާތި!” ޝިޔާޒް އާދައިގެ ގޮތަކަށް ވާހަކަ ދެއްކުމުން ޝެލީންގެ ހިތަށް ފިނިކަމެއް ލިބުނެވެ.\n” އަދި ބުނަން…ޝެލީންވެސް ސައިބޮއެގެން ހުންނާތި!” ދާން ހިނގައިގަނެފަވެސް އެނބުރިލާފައި ޝިޔާޒް ބުންޏެވެ. ޝިޔާޒް އޭނާއާމެދު ވިސްނާކަން އެނގުމުން ބޭއިޚުތިޔާރުގައި ޝެލީންއަށް ހިނިތުންވެލެވުނެވެ. އަވަސް އަވަހަށް ޝެލީން އިސްޖަހާލީ ޝިޔާޒްއަށް އެކަން އެނގިދާނެތީއެވެ.\nޝެލީން އަވަދިނެތި ގޭތެރޭގައި ކަމަކަށްފަހު ކަމެއް ކުރަމުން ދިޔައެވެ. އިރުއިރުކޮޅުން ޝާމިންގެ ކޮޓަރި ދޮރުހުޅުވާލާފައި ޝާމިން ހޭލާތޯބަލައެވެ. އެގޮތުގައި އޭނާ އިންތިޒާރު ކުރަމުން ދަނިކޮށް ބޭރުން މީހަކު ބެލްއަޅާލި އަޑުއިވުނެވެ. ޝެލީން ކުޑަކޮށް ހައިރާންވެފައި ދޮރާއިދިމާ ބަލާލިއެވެ. ޝިޔާޒް ވެއްޖެއްޔާ ބެލްއެއް ނާޅާނެއެވެ. ސަމީރާއެއް ރަށަކުނެތެވެ. ދެން އެގެއަށް އަންނާނީވެސް ކާކުހެއްޔެވެ؟ އެގެއަކީ އާއްމުކޮށް މީހުން ވަދެއުޅޭ ގެއެއްވެސް ނޫނެވެ.\nޝެލީން ކުޑަކޮށް ޖެހިލުންވެ ހުރެގޮސް ދޮރުހުޅުވިއެވެ. އެވަގުތު ދޮރުމަތީގައި ހުރިފިރިހެންމީހާ ފެނިފައި ބިރުން މެޔަށް ފިނިވެގެންދިޔައެވެ. އެމީހާގެ ކުލަޖައްސާފައިވާ ދިގުބުޅިއިސްތަށިގަނޑު ހާވާލާފައި އޮތްއިރު ކުޅަނދުރުހަތާއެކޭ އެއްފަދައެވެ. މޫނުގައިވެސް ޖަހަނީ ނުބައި ސިފައެކެވެ. ލައިގެންހުރި އެއްޗެއްސަށް ބަލާލުމުން ހީވަނީ ބާޒާރުމަތީ ސަލާންޖަހަން އުޅޭ ފަޤީރެއް ހެންނެވެ. ފުސްކުލައަރާ އިސްތަށިގަނޑާއި ތެޔޮމޫނު ފެނުމުން ހީވަނީ ފެންނުވަރާތާވެސް ދުވަސްތަކެއް ވެފައިހުރިހެންނެވެ. އެމީހާގެ ގައިންދުވި ސިގިރެޓްވަހުން ޝެލީންގެ މޭނުބައި ކުރާގޮތްވިއެވެ. ގަތްބިރުން ހަރަކާތެއްވެސް ކޮށްލަން ނޭނގިހުއްޓާ އެމީހާ ކުއްލިއަކަށް ގޭތެރެއަށް ދެމިގަތެވެ. ސިހިފައި ޝެލީންއަށް ފަހަތަށް ޖެހެވުނެވެ.\n” ތީ ކީއްކުރާމީހެއް؟…ކާކުހޯދަން ތިއައީ؟..” ބިރުންހުރެވެސް ޝެލީން އަހާލިއެވެ.\n” ހަމަ ތިފަރި ކަމަނާ ހޯދަން މިއައީ…..ވާއު! އަދިވެސް ހާދަ ލޯތްބޭ ދޯ……..” ޝެލީންއާ ގާތަށް ޖެހިލަމުން ރިފްޝާން ބުނެލިއެވެ. ޝެލީން ކުރިޔަށްވުރެވެސް ބޮޑަށް ފަހަތަށް ޖެހިލިއެވެ. ރިފްޝާންގެ މޫނުން ފެނުނު ކުލަވަރުން އޭނާގެ ނިޔަތް ރަނގަޅު ނޫންކަން ޝެލީން ދެނެގަތެވެ.\n” ހޭއި ބިއުޓީ….ހުވާމިކުރީ އަދިވެސް ހާދަރީއްޗޭ!….މަގޭހިތްހަމަ ދީވާނާވެއްޖެ ތިހިރަ ފަރިކަމުން…” ދަހިވެތިގޮތަކަށް ޝެލީންއަށް ބަލާލަމުން ރިފްޝާން ކުރިޔަށް ޖެހިލިއެވެ.\nރިފްޝާން ކުއްލިއަކަށް ޝެލީންގެ އަތުގައި ހިފާ އޭނާގެ ގާތަށް ދަމާލިއެވެ. އެވަގުތު ޝެލީން ސިހިފައި އަވަސް އަވަހަށް އޭނާގެ އަތް ފޮޅުވާލުމަށްފަހު ކޮޓަރިއާ ދިމާއަށް ދުއްވައިގަތެވެ. ރިފްޝާންވެސް ހުޝިޔާރުކަމާއެކީ ޝެލީންގެ ފަހަތުންގޮސް ދޮރުލެއްޕިޔަނުދީ ހިފެހެއްޓިއެވެ. ޝެލީން އޭނާއަށް ލެވުނުހައި ބާރެއްލާފައި ދޮރުލައްޕަން މަސައްކަތްކުރިއެވެ. ނަމަވެސް ރިފްޝާން ކޮއްޕާލުމާއެކު ޝެލީން ވެއްޓި، ދޮރުތަންމިނަށް ހުޅުވިގެން ދިޔައެވެ. ޝެލީން އަވަހަށް ތެދުވެ ފާޚާނާއާ ދިމާއަށް ދުއްވައިގަތެވެ.\n” އަދިވެސް ފިލަންތަ ތިއުޅެނީ….ނޯ ބޭބީ….ނޯޗާންސް…”ރިފްޝާން މިފަހަރުވެސް ޝެލީންއަށްވުރެ ހުޝިޔާރެވެ. ޝެލީ ފާޚާނާއަށް ވަދެވަދެ ހުއްޓައި އަތުގައި ހިފައިގެނެސް އެނދުމައްޗަށް ވައްޓާލިއެވެ. އަދި ސިންގާއެއް އޭގެ ޝިކާރަމައްޗަށް ޖެހިގަންނަ ފަދައިން ޝެލީންގެ ގައިމައްޗަށް ޖެހިގަތެވެ. ޝެލީންއަށް ބާރަކަށް ހަޅޭއްލަވައިގަނެވުނެވެ. އޭނާ އަތާއި ފައިން ރިފްޝާންގެ ކިބައިން ސަލާމަތްވާން މަސައްކަތްކުރިއެވެ. ރިފްޝާން ޝެލީންގެ ބޮލުގައި އޮތް ބުރުގާ ފަސޭހަކަމާއެކު ދަމައިގަތެވެ.\n” ނޫން…ނޫން…ދުރައްދޭ!…ނުލަފާމީހާގަނޑާ ދޫކޮށްލާ!” ޝެލީން އަޑުގެ ނެތްތަނަށް ހަޅޭއްލަވަމުން ރިފްޝާންގެ ގައިގާ ތަޅަންފެށިއެވެ. ޝެލީން އެކިގޮތްގޮތަށް ރިފްޝާންއަށް ހަމަލާދޭން ފެށުމުން ރިފްޝާން ރުޅިގަދަވެގެން ޝެލީންގެ މޫނުގައި ބޮނޑިއެއް އެޅިއެވެ. ވީތަދުން ހިނދުކޮޅަކަށް ޝެލީންގެ ހަރަކާތްތައް ހުއްޓުނެވެ. އޭނަގެ ގައިގާ ދުވަހަކުވެސް މީހަކު އެގޮތަށް ޖަހާފައެއް ނުވެއެވެ. ނަފްސާނީގޮތުން އަނިޔާތަކެއް ލިބުނުނަމަވެސް ޖިސްމާނީގޮތުން އެއްވެސްމީހެއްގެ ފަރާތުން ދުވަހަކުވެސް އަނިޔާއެއް އޭނާ ތަހައްމަލް ކޮށްފައެއް ނުވެއެވެ. އެހެންކަމުން ވަގުތުން ޝެލީންއަށް ރޮވިއްޖެއެވެ.\n” ބޭބީ…ސޮރީ!….އަހަރެން ކުރާކަމެއް ކުރާންދެން މަޑުން އޮތްނަމަ ތިހެންނުވީހެއްނު…..ދެންވެސް އަނިޔާވާން ބޭނުންނުވަންޏާ، އަހަރެންނާ ފައިޓްކުރަން ނޫޅޭ!” ރިފްޝާން އިންޒާރެއް ދިނެވެ. ޝެލީން ރޮމުންވެސް ރިފްޝާންގެ އަތްދަށުން ސަލާމަތްވާން ހުއްޓާނުލާ މަސައްކަތް ކުރަމުންދިޔައެވެ.\n” ދޫކޮށްލާ! ހެޔޮނުވާނެ އަހަރެން ދޫކޮށްލާ!….”ޝެލީން އާދޭސްކުރަން ފެށިއެވެ. ނަމަވެސް ޝަހުވަތުގެ އެދުމުން ފޯވެފައިވާ ރިފްޝާންއަށް އެއަޑުއިވޭހެނެއް ހިއެއްނުވެއެވެ. އޭނާގެ ނަޒަރު ޝެލީންގެ ދޮންކަދުރާއާއި މޫނަށް ހުއްޓިފައިވާއިރު، އޭނާގެ އަތް ޝެލީންގެ ހަށިގަނޑުގެ އެތަންމިތާ ބީހެމުންދިޔައެވެ. ރިފްޝާން އޭނާގެ މޫނު ޝެލީންގެ މޫނާއި ގާތްކޮށްލި ވަގުތު ޝެލީންއަށް އޯކާދެމިގަނެވުނީ ދުވި ނުބައިވަހުންނެވެ. ރިފްޝާން ބޭނުންވީ ޝެލީންގެ މަޑުފިޔާތޮށިކުލައަރާ ތުނި ތުންފަތުގެ މީރުކަން ލިބިގަންނާށެވެ. މިފަދަ ފުރުސަތަކަށް އޭނާ ބަލަބަލާ ހުންނަތާ ކިހާދުވަހެއް ހެއްޔެވެ؟ ވީއިރު މިއަދު އޭނާގެ ހިތުގެ މުރާދު ހާސިލްކުރާނެއެވެ. ޝެލީންގެ ރުހުމުގައި ނުވިއްޔާ، ނުރުހުމުގައި އަނިޔާވެރިކަމާއެކު ވިޔަސް ވަރިހަމައެވެ. ޝެލީން މޫނު އަނބުރާލިއެވެ. ނަމަވެސް ރިފްޝާން ޝެލީންގެ ދެކޮލުގައި ހިފާފިތާލަމުން އޭނާއާދިމާއަށް ގަދަކަމުން މޫނު އަނބުރާލިއެވެ. ޝެލީން ތެޅިތެޅި އޮއްވާ އޭނާގެ މޫނާއި ކަނދުރާގައި އެކަޅުލުލައަރާ ކުރަކި ތުންފަތުން ބޮސްދޭން ފެށިއެވެ. ޝެލީންއަށް ހީވީ ވިހަގަދަ ހަރުފައެއް އޭނާގެ ހަށިގަނޑުގެ އެތަންމިތަނަށް ވިހަލަމުން ދިޔަހެންނެވެ.\nރިފްޝާންގެ އަތުތެރޭގައި ޝެލީން ހައްޔަރުވަމުން ދިޔަވަރަކަށް އޭނާގެ ބާރުކެނޑެމުން، ހިތުގެ ބިރުވެރިކަން ބޮޑުވަމުންދިޔައެވެ. މިނުލަފާ މީހާގެ ކިބައިން އޭނާގެ އިތްފަތްތެރިކަން ސަލާމަތް ކުރެވޭނެކަމުގެ ޔަގީންކަން ކުޑަވެއްޖެއެވެ. ރޮއެ އާދޭސްކުރުން ފިޔަވައި އިތުރުކަމެއް އޭނާއަކަށް ނުކުރެވުނެވެ. ނޫނެކެވެ. ނޫނެކެވެ. އެއްގޮތަކަށްވެސް އޭނާ އެހެންވިޔަކަ ނުދޭނެއެވެ. ފުރާނަ ހުރިހާހިނދަކު އޭނާ ސަލާމަތްވާން މަސައްކަތް ކުރާނެއެވެ.\nކުއްލިއަކަށް ޝެލީން ރިފްޝާންގެ ކޮނޑުގައި ވަރަށްބާރަށް ދަތްއެޅިއެވެ. އެވަގުތު ސިހިފައި ބޭއިޚުތިޔާރުގައި ރިފްޝާންއަށް ތެދުވެވުނެވެ. ދަނޑިވަޅުބަލާފައި ޝެލީން ރިފްޝާންގެ މޭގައިއަޅާ ކޮށްޕާލުމަށްފަހު އެނދުން ފުންމާލައިގެން ދުވެފައި ގޮސް ކޮޓަރިން ބޭރަށް ނުކުތެވެ. ޝެލީންއަށް ދާނެދިމާއެއް ނޭނގި ދެކޮޅުބަލަން ހުއްޓާ ކުއްލިއަކަށް ގޭގެ މައިދޮރު ހުޅުވާލާފައި ޝިޔާޒް އެތެރެއަށްވަނެއެވެ. ޝިޔާޒް ފެނުމާއެކު ޝެލީން ދުވެފައި ގޮސް ޝިޔާޒްގައިގާ އޮޅުލައިގެންފައި ރޯންފެށިއެވެ. ޝެލީންހުރިގޮތުން ޝިޔާޒު ހައިރާންވެގެން ޝެލީންއަށް ބަލާލިއެވެ. ބޮލުގައި ބުރުގާއެއްނެތެވެ. އިސްތަށުގަނޑުވަނީ އެގޮތްމިގޮތަށް ހޭވިފައެވެ. ދާހިއްލާ ފޯވެފައި ހުރިއިރު ބިރުންގޮސް މުޅިމީހާ ތުރުތުރު އަޅައެވެ.\n” ކިހިނެއްވީ ޝެލީން؟…ޝެލީންހުރި ހާލަތުފެނިފައި ކަންބޮޑުވެގެން ޝިޔާޒް އެހިއެވެ. އެއްޗެއް ބުނަން ޝެލީން އަނގަހުޅުވާލި ވަގުތު ޝެލީންގެ ކޮޓަރިން ދުވެފައި ނުކުތް ރިފްޝާން ޝިޔާޒްއަށް ފެނުނެވެ. އެވަގުތު ޝިޔާޒްގެ ހައިރާންކަން އިތުރުވިއެވެ.\n” އެމީހާ…އެމީހާ..އަހަރެންނާ..” ޝެލީންއަށް ރޮވޭވަރުން އޭނާބުނަން އުޅުނު ޖުމްލަވެސް ފުރިހަމައެއް ނުކުރެވުނެވެ. ވަގުތުން ޝިޔާޒްގެ ލޭކެކިގެން ދިޔައެވެ. ކުއްލިއަކަށް ލޯމަތިން ޝިޔާޒް ފެނުމުން ރިފްޝާން ހާސްވިއެވެ. ހަދާނެ ގޮތަކާއިމެދު ވިސްނާލަން މަޖުބޫރުވިއެވެ.\n” މީ…. އަހަރެން މިގެއަށް އައީ ޝެލީން ބުނެގެން…..ޝެލީން ގުޅާފަބުނީ އެއްވެސްމީހަކު ގެޔަކުނެތޭ އައިސްބަލާށޭ!…” ރިފްޝާން ދޮގެއް ހެދޭތޯ އުޅުނެވެ.\n” ނޫން…އެއީ ދޮގު….އެއީ ހުސްދޮގު…” ޝެލީން އަނެއްކާވެސް ރޯންފެށިއެވެ.\nޝިޔާޒް ދަތްކުނޑިވިކާލަމުން ރިފްޝާންއާ ދިމާއަށް ހިނގައިގަތެވެ. ރިފްޝާން ހައިރާންވެގެން ބަލަން ހުއްޓާ ޝިޔާޒް އެއައިގޮތަށް އައިސް ވަރުގަދަ އެތިފަހަރެއް އޭނާގެ މޫނަށް ވިހެލިއެވެ. ދެލޮލުންވެސް އަލިކެނޑިގެން ގޮސް ބޮލަށް އެނބުރުން އަރާގޮތްވިއެވެ.\n” ހައު ޑެއަރ ޔޫ ޓު ޓަޗް ހަރ؟….” ޝިޔާޒް ކުއްލިއަކަށް ރިފްޝާންގެ ކަރުގައި ހިފައި ފާރާއި ތަތްކޮށްލިއެވެ. ރިފްޝާން ކިތަންމެ ޖެހިލުންކުޑަވެފައި ބިރުކުޑަނަމަވެސް ޝިޔާޒްއަށްވުރެ އޭނާ ބާރުދެރައެވެ. އޭނާދެއަތުން މަސައްކަތް ކޮށްގެންވެސް ޝިޔާޒްގެ އަތްނައްޓުވައެއް ނުލެވުނެވެ.\n” ކަލޭހީކުރީ އަހަރެންގެ ޝެލީންގެ ގަޔަށް އަތްލާފަ ތިގޮތަށް ސަލާމަތްވެވިދާނެ ކަމަށްތަ؟…އޭނ؟….ކަލޭދިރިހުއްޓާ އަހަރެން ދުލެއް ނުކުރާނަން…..ޝެލީންގެ ގައިގާ އަތްލުމުގެ ހައްޤު ކަލެއަށް ދިނީކާކު؟…މަރުވާނެގޮތެއް ނޭނގިގެންތަ އަހަރެންގެ ގެދޮރަށްވަދެ އަހަރެންގެ ހައްޤަކަށް ތިއަރައިގަތީ؟…” ޝިޔާޒްގެ ރުޅިގަނޑު ހިނދެއް ހިނދަކަށް ދިޔައީ ގަދަވަމުންނެވެ. ހީވަނީ އާދަޔާ ޚިލާފުބާރެއްވެސް އޭނައަށް ލިބިފައިވާހެންނެވެ. ޝިޔާޒް މިހާ ގަދައަށް ރުޅިއައިސްފައި ހުއްޓާ ޝެލީންއަށް މިފެނުނީ އަދި އަލަށެވެ. ޝެލީން ހައިރާންވެގެން ޝިޔާޒްގެ މޫނަށް ބަލަންހުރިއިރު ރިފްޝާންގެ ނޭވާހާސްވެގެން ދެލޯބޮޑުވަމުން ދިޔައެވެ.\nސިހިފައި ޝާމިންއަށް ހޭލެވުނީ ގޭތެރޭގައި އަޑުގަދަވާ އަޑަށެވެ. އިރުކޮޅަކު އަޑުއަހަން އޮތުމުން އެއީ އޭނާގެ ބައްޕަގެ އަޑުކަން އެނގުމުން ޝާމިން ފުންމައިގެން ތެދުވެ ދުވެފައި ކަހަލަ ގޮތަކަށް ކޮޓަރިން ނުކުތެވެ. އެވަގުތު ފެނުނު މަންޒަރުން ހައިރާންވެ ދެލޯބޮޑުވެފައި އޭނާއަށް ހުރެވުނެވެ. ބައްޕަ މީހެއްގެ ކަރުގައި ހިފައިގެން ހުރެ ހަޅޭއްލަވަމުން ދިޔައިރު އެމީހާ ނޭވާނުލެވިގެން ތެޅިފޮޅެނީއެވެ. މަންމަހުރި ހާލަތު ފެނިފައި ވީގޮތް އޭނާއަށް ދޭހަވިއެވެ.\n” ޝި..ޝި…ޝި…ޔާ…ޔާ..ޔާ..ޒް..ޒް..ޒް…ސަ…ސަ…ސަ…މީ…ރާ.” ރިފްޝާން ވަރަށް އުނދަގުލުން ބުންޏެވެ. ސަމީރާގެ ނަން އަޑުއިވުމުން ހައިރާންވެފައި ޝިޔާޒް ރިފްޝާންގެ ކަރުން ދޫކޮށްލިއެވެ. އެއާއެކު ހުރިދިމާއަށް ގުޅައަކަށް ރިފްޝާން ވެއްޓުނެވެ.\n” ކީކޭ ތިބުނީ؟….ސަމީރާއޭތަ ތިބުނީ…ކިހިނެއް ކަލެއަށް ސަމީރާ އެނގުނީ؟…\nރިފްޝާންގެ ކުރިމަތީ ކުޑަކަކޫމައްޗަށް އިށީއްނަމުން ޝިޔާޒް ހަރުކަށިކަމާއެކު އަހާލިއެވެ.\n” އާނ…އަ…އަ…އަހަރެން މިއަ….އައީ ސަމީ…ރާބުނެގެން….” ކެއްސަމުން ރިފްޝާން ޖަވާބުދިނެވެ.\n” ތެދުތެދަށް ހުރިހާ ވާހަކައެއް ކިޔާދީ…އެހެންނޫނީ މިވާނީ ކަލޭގެ އެންމެ ފަހުދުވަހަށް…” އަނެއްކާވެސް ރިފްޝާންގެ ކަރުގައި ހިފައި ބާރުކޮށްލަމުން ޝިޔާޒް އިންޒާރުދިނެވެ. ޝިޔާޒްގެ ކިބައިން އެންމެ ފަސޭހައިން ސަލާމަތްވާނީ ތެދުބުނުމުންކަން ރިފްޝާންއަށް ޔަގީންވުމުން އޭނާ ސަމީރާގެ ރޭވުން ތެދަށް ކިޔައިދިނެވެ. އެވަގުތު ޝިޔާޒްގެ ރުޅި އިންތިހާއަށް ގަދަވިއެވެ. ސަމީރާދެކެ އައިރުޅިން ރިފްޝާންގެ މޫނުގައި ބޮޅިއެއް އެޅުނީވެސް ބޭއިޚުތިޔާރުގައެވެ. ރިފްޝާންގެ މޫނުމައްޗަށް އަނދިރިވެގެންދިޔައެވެ. އަނގަމަތި ފަޅައިގެން ގޮސް ލޭވެސް އަންނަން ފަށައިފިއެވެ. އެމަންޒަރުފެނިފައި ޝެލީން ކަންބޮޑުވިއެވެ. ޝާމިން އޭނާގެ މޯބައިލް ފޯނުނަގައި ނަމްބަރަކަށް ގުޅާލިއެވެ.\n” ޝިޔާޒް…މީ ސަމީރާގެ ރޭވުމެކޭ ބުނެފީމެއްނު……” އަނގަމަތީގައި އަތް އަޅައިގެން އިނދެ ރިފްޝާން ވާހަކަ ދެއްކިއެވެ.\n” ސަމީރާއާ ކަލެއާ އޮތީ ކޮން ގުޅުމެއް؟…..ކަލޭތީ ސަމީރާގެ އައުވާނެއްތަ، އޭނަބުނާހާ ކަމެއްކުރަން….ކަލޭގެ ސިފަޔަށް ބަލާލީމަ އެބައެނގޭ ކަލޭގެ ހާލަތު…..ކަލޭހީކުރީތަ ކަލޭބުނާހާ އެއްޗެއް ގަބޫލުކުރާހާ އަހަރެން މޮޔަވާނެކަމަށް…..ސަމީރާ މިއަދު މިތާނެތްކަން އެއީ އޭނަގެ ނަސީބު…..އެހެން ނޫންނަމަ ކަލޭމެން ދެމީހުންގެ ދުވަސް އެއްފަހަރާ ދުއްވާލާނަން…..” ޝިޔާޒް އަނެއްކާވެސް ރިފްޝާންގެ ގައިގާ ބޮނޑިއެއް އަޅާލިއެވެ. މިފަހަރު ރިފްޝާންވެސް ޝިޔާޒްއަށް ހަމަލާދޭން މަސައްކަތް ކުރިއެވެ. ދެމީހުން ވަރުގަދަޔަށް ހިފައިގަނެގެން އުޅެނިކޮށް ކުއްލިއަކަށް ބޭރުން ބެލްއަޅާލި އަޑުއިވުނެވެ. އެވަގުތު ސިހިފައި ތިންމީހުން އެއްފަހަރާ އެދިމާބަލާލިއެވެ.\n” ޝެލީން އެތެރެއަށްދޭ!..” ޝިޔާޒް ރިފްޝާންގެ ގައިން ދޫކޮށްލުމަށްފަހު ދޮރުހުޅުވާލިއެވެ. ދޮރުމަތީގައި ތިބި ފުލުހުންގެ ދެމީހުން ފެނުމުން ޝިޔާޒް ހައިރާންވިއެވެ.\n” މިގެއަށް ވަގަކު ވަދެގެން އުޅޭކަމަށް ބުނެ މީހަކު ގުޅުމުން މިއައީ..” ފުލުހުންގެ މީހާ އޮޅުން ފިލުވައިދިނެވެ.\n” އާނ… އެއީ ތެދެއް…..ވަންނަވާ!” ގުޅީކާކުކަން ނޭނގުނު ނަމަވެސް އެމީހުން ވަނުމަށް ޝިޔާޒް ދައުވަތުދިނެވެ. ޝިޔާޒްގެ ފަހަތުން ވަތް ފުލުހުން ފެނިފައި ރިފްޝާންގެ ދެލޯބޮޑުވިއެވެ.\n” އޯހް!..މިކަލޭގެ ދޯ މިއުޅެނީ…..މިހާރުވެސް ނޭނގެ ކޯޓްގަ މީނަގެ ކިތައް މައްސަލަކަމެއް ކުރިޔަށްދަނީ…..ގޭބަންދުގަ ހުއްޓާދޯ ނުކުމެގެން މިއުޅެނީ..” އެތަނުން އެކަކު އައިސް ރިފްޝާންގެ ޓީޝާޓްގައި ހިފަމުން ބުންޏެވެ. ޝިޔާޒް ފުލުހުންގާތު ބުނީ އެއީ އެގެއިން ވައްކަން ކުރަން ވަތް ވަގެއްކަމުގައެވެ. ހަޤީޤަތް ކިޔާދީފިނަމަ ޝެލީންވެސް އެކަމުގެ ތެރެއަށް ވަންނަން ޖެހޭނެކަން ޝިޔާޒްއަށް އެނގޭތީ އޭނާ އެކަން ސިއްރުކުރީއެވެ. ނޫންނަމަ ސަމީރާގެ ނަންވެސް ނޫސްތަކުގެ ސުރުހީއަށް އެރުމަކީވެސް ދުރުކަމެއް ނޫނެވެ. އެކަން އެގޮތަށްވެ، އާއިލާ މުޅިރާއްޖެއަށް ބަދުނާމު ވާކަށް އޭނާ ބޭނުމެއް ނޫނެވެ.\n” މައައީ ވައްކަން ކުރާކަށްނޫން….ކީއްވެތަ ކަލެއަށް ތެދަށް ބުނަން ނުކެރިގެން ތިއުޅެނީ؟….ކަލޭގެ އަންހެނުން ބުނެގެންނޭ މައައީ….އޭނަ ޖަލަށްދާން ޖެހިދާނެތީތަ ކަލޭ ބިރުން ތިއުޅެނީ؟….ކަލޭ ހީނުކުރާތި މަޖަލަށްލާފަ ކަލެއަށް ތިހެން ހުރެވޭނެކަމަށް…” ފުލުހުން ބިޑިއަޅުވައިގެން ގެންދަން ފެށުމުން ރިފްޝާން ރުޅިގަދަވިއެވެ. ޝިޔާޒް ރުޅިއައި ނަމަވެސް ރިފްޝާންއަށް ރައްދު ނުދިނީ މަސްލަހަތަށްޓަކައެވެ. ޝާމިން އެހުރިހާ މަންޒަރެއްބަލަން ކޮޓަރީގެ ދޮރުފަތް ކުޑަކޮށް ހުޅުވާލައިގެން ހުއްޓެވެ. އޭރު ރިފްޝާންދެކެ އައިރުޅިން އޭނާވެސްހުރީ ލޭހޫނުވެފައެވެ. އެނުލަފާމީހާ ގެއަށްވަދެ މަންމައާ ދިމާކޮށްލިއިރުވެސް އެނާއަށް ނުހޭލެވުނީތީ އަމިއްލަ ނަފްސުދެކެވެސް ރުޅިއާދެވުނެވެ.\nރިފްޝާން ގޮވައިގެން ފުލުހުން ދިއުމުން ޝިޔާޒް ޝެލީންގެ ކޮޓަރިއަށް މިސްރާބުޖެހިއެވެ. މަޑުމަޑުން ކޮޓަރީގެ ދޮރުހުޅުވާލިއިރު ޝެލީންއިނީ އެނދުގެ ފަޑީގައި ލެނގިގެން ބާލީހެއްގައި ބައްދައިގެންނެވެ. އޭރުވެސް އޭނާގެ ލޮލުން ކަރުނައާދެއެވެ. ކޮޓަރިއަށް ވަދެގެން އައި ޝިޔާޒް ފެނުމާއެކު ޝެލީންއަށް އިތުރަށް ރޮވުނެވެ. ޝިޔާޒް މަޑުމަޑުން އައިސް ޝެލީންއާ ދާދިގާތުގައި އިށީނދެ ޝެލީންގެ އަތުގައި ހިފާލިއެވެ.\n” ޝެލީން….ކައިގެންތަ ތިހުރީ؟…..އަހަރެން ވަރަށް ބަނޑުހައި…..ކާންހަދާލަ ދެވިދާނެތަ؟” ދެންމެ ހިނގި ހާދިސާއާ އެއްވެސް ގުޅުމެއްނެތް ވާހަކައެއް ޝިޔާޒް ފެށުމުން ހައިރާންވެފައި ޝެލީން ޝިޔާޒްގެ މޫނަށް ބަލާލިއެވެ. ޝެލީންގެ ހިތަށް މިވަގުތު ކުރަމުންދާ އަސަރު ޝިޔާޒްއަށް ދެނެނުގަނެވެނީ ބާއެވެ. އޭނާ ދެރަވެފައިވާ މިންވަރު އިހުސާސްވެސް ނުކުރެވެނީބާއެވެ. މިވަގުތު ޝެލީންއަށް ހަމްދަރުދީވެ ހިތްވަރުދިނުމަށްވުރެ ކެއުން މުހިއްމުވީ ހެއްޔެވެ؟ ޝެލީންގެ ހާލަތު ޝިޔާޒްއަށް ނުވިސްނުނީތީ ބޭއިޚުތިޔާރުގައި ޝެލީންއަށް ރުޅިއާދެވުނެވެ. ރޮއެ ރޮއެ އިނދެފައި ކުއްލިއަކަށް އިންތަނުން ތެދުވެ ކާކޮޓަރިއަށް ދިއުމަށްޓަކާ ހިނގައިގަތެވެ.\n” ޝެލީން!…..މަޑުކޮށްބަލަ!….އިށީނދެބަލަ މިތާ!” ޝިޔާޒް ޝެލީންގެ އަތުގައި ހިފައިގެނެސް ކުރިންވެސް އިންތާނގައި ބޭންދިއެވެ.\n” ޝެލީން…..އަހަރެންނަށް އެނގޭ ދެންމެ އެވީ ކަންތަކުގެ ސަބަބުން ޝެލީންގެ ހިތަށް ކުރާނެ އަސަރު….އެކަމު އަހަރެން ކީކޭ ކިޔާފަ ޝެލީންގެ ހިތްހަމަ ޖައްސަދޭނީ….އަހަރެންނަށް ޝެލީންއަށް ހިތްވަރުދޭން އެންމެ ލަފްޒެއްވެސް ބުނުމުގެ ހައްޤެއްނެތް…ރިފްޝާންއަށް ވުރެވެސް ބޮޑުކުށްވެރިއެއް އަހަރެންނަކީ……ސަމީރާގެ ހުރި ނުބައިކަން އަހަރެންނަށް އެނގޭއިރުވެސް އޭނާ ދޫކޮށްލެވޭކަށްވެސް އަހަރެންނަކަށްނެތް…..ޝެލީން އެކޭ އެއްފަދައިން އަހަރެންވެސް މިކެތްކުރަނީ ހަމަ ދަރިފުޅުގެ ހައްޤުޤާ…..އެކަމު ދެން މިހާރު އަހަރެންނަށް އިތުރަށް ކެތްކުރަން އުނދަގޫވެއްޖެ….ޝެލީން ބުނެބަލަ! އަހަރެން ކިހިނެއް ހަދަންވީ؟….އަހަރެންގެ ކުށަށް އިއުތިރާފްވެ ހައްޤު އަދަބުހޯދަން ކޯޓަށްދާންވީތަ؟….އެގޮތަށްވެސް އަހަރެން މިހުރީ އަދަބު ލިބިގަންނަން ތައްޔާރަށް…..ކޮންމެ ފަދަ އަދަބެއްވެސް ޝެލީންއަށްޓަކާ އަހަރެން ލިބިގަންނަން މިހުރީ އުފަލުން…..ފުރާނަ ހަށިގަނޑާ ވަކިވާންދެންވެސް އަހަރެން ކެތްކުރާނަން….ހަމަ އެންމެ ފަހަރަކު ބުނެބަލަ އަހަރެން ހަދަންވީ ގޮތެއް…” ޝިޔާޒް އާދޭހާއެކު ބުނެލިއިރު އެއަޑުގައިވާ ހިތާމައިގެ އަސަރުން ޝެލީންގެ ހިތުގެ އެންމެފުނަށް އަސަރުކުރިއެވެ.\nއެވަރަށް ޝިޔާޒް އާދޭސްކުރާއިރުވެސް އޭނާ އަޅާނުލާ ހުންނަންވީ ހެއްޔެވެ؟ އަދިވެސް އިތުރަށް އެހިތަށް ތަދުކުރަން ވީ ހެއްޔެވެ؟ މިހާރު ޝިޔާޒްގެ ހިތާމަތައް ދެކޭކަށް އޭނާއަކަށް ކެތެއް ނުވެއެވެ.\n” ޝެލީން….އަހަރެންގެ މާޒީގާ ކަންތައް ދިމާވަމުން ދިޔަގޮތް ފަހަރެއްގާ ޝެލީންއަށް އޮޅިފަ އޮވެދާނެ…..އަހަރެން ޝެލީންދެކެ ލޯބިވެޔޭބުނީމަ ގަބޫލުވެސް ނުކުރެވިދާނެ…..އެކަމު ހުވާކޮށްފަ މިބުނީ އަހަރެންނަށް ހަމައެކަނި ލޯބިވެވުނު އަންހެން ކުއްޖަކީތީ…..ސަމީރާއާމެދު އެފަދަ ނަޒަރަކުން އަހަރެން ނުވެސްދެކެން…..އެކަމު އޭނާ އަހަރެންނާ ހިތާވެގެން އެނޫންގޮތެއް ނެތިގެން ކައިވެނިކުރަން މަޖުބޫރުވީ…..އަހަރެންގެ އުމުރުން އެންމެ ވިހި އަހަރުގަ އަހަރެން އޭނައާ ކައިވެރިކުރީ….އޭރު ސަމީރާއަށް އަށާރަ އަހަރު ކިރިޔާވީ…..ކައިވެނީގެ ކުރިން ސަމީރާ އުޅެމުންއައީ ވަރަށް ވިޔާނުދާ އުޅުމެއް…..އެހެންވެ އެކަން އިސްލާހުކުރަން ބޭބެ ބޭނުންވީ….އެކަމު އަހަރެންނާ ކައިވެނި ކުރުމަށްފަހުވެސް އޭނާ އުޅެމުން އައީ ހިތަށްއެރި ގޮތަކަށް…..އޭނާއާއެކު ހޭދަވި ފުރަތަމަ ދެއަހަރު އަހަރެން އުޅުނީ އޭނާގެ ގުލާމެއް ފަދައިން…..އަހަރެންނަށް އޭނާ ކަމެއް ނުކޮށްދޭ ތާނގަ އޭނަގެ ހުރިހާކަމެއްވެސް ކުރަނީ އަހަރެން…..އަހަރެމެން ވަކި އެޕާރޓްމެންޓެއްގާ އުޅޭތީ ބޭބެއަށް އަހަރެމެންގެ މެދުގަ ކަންތައްތައް ވާގޮތެއް ނޭނގޭ….އެގޮތުގާ ދެއަހަރު ވޭތިވިފަހުން ޝެލީން މާލެގެނައީ…އެއީ ބޭބެގެ އެދުމުގެމަތިން ކުރިކަމެއް….އޭރު ޝެލީންއަކީ ކުޑަކުއްޖެއްވީމަ އަހަރެން ފުރަތަމަ ޝެލީންއާމެދު އެފަދަ ގޮތަކަށް ނުވިސްނަން….ޝެލީން އައިފަހުން ސަމީރާގެ އުޅުމަށް ކޮންމެވެސް ވަރެއްގެ ބަދަލެއް އައި….އޭގެފަހުން ކޮޓަރިތެރޭގަ ނޫންގޮތަކަށް އަހަރެންނާ ދެބަސްވެއެއް ނޫޅޭ….އޭނަގެ މަތިއޮމާންކަންފެނި ޝެލީންވެސް އޭނާދެކެ އެހާލޯބިވީ….އެކަމު ޝެލީންއަށް ނޭނގުނަސް ޝެލީންއާ އަހަރެންނާ އެންމެ ފުރަތަމަ އަޅުވާކީ އޭނަ…..އެދުވަހު އަހަރެން ވަރަށް ރުޅިވެސްއައި….ނަމަވެސް އީދުގަ ތިރަށަށް ގޮސް އުޅެނިކޮށް ހަމަ ހަޤީޤަތުގަވެސް އަހަރެންގެ ހިތް ޝެލީންގެ މައްޗަށް ލެބުނީ….އެކަން ސަމީރާއަށްވެސް އިހުސާސްކުރެވުމުން ދެމީހުން އެކަނިވާ ކޮންމެ ފަހަރަކު ދެބަސްވާން ޖެހޭ…އެގޮތަށް ދެބަސްވެގެން ހިތްހަމަ ނުޖެހިގެން އަހަރެން ނުކުމެ އޮތް ރެއަކު ޝެލީން އަލަމްކަމަށް އަހަރެންގެ ކޮލަށް ކިސްއެއް ދިނީވެސް…..” ޝިޔާޒް ހިނދުކޮޅަކަށް އޭނާގެ ވާހަކަ މެދުކަނޑާލުމަށްފަހު ޝެލީންއަށް ބަލާލިއެވެ. ޝެލީން ކަނުލާ އަޑުއަހަން އިންއިރު އެރޭގެ މަންޒަރުހިތަށް ސިފަވެގެން ދިޔައެވެ.\n“އީދުނިމިގެން މާލެއައިރު އަހަރެން ހުރީ އަޒުމެއް ކަނޑައަޅައިގެން….އެއީ ކޮންމެގޮތަކުންވެސް ސަމީރާގެ ހިތްހަމަ ޖައްސައިދީ އުފާވެރި ދިރިއުޅުމެއް އުޅުމަށް….އެހެންވެ އަހަރެން ވިސްނީ ދަރިޔަކު ހޯދަން….އެގޮތުން ދަރިޔަކު ހޯދަން އަހަރެން ކުރި މަސައްކަތް ނާކާމިޔާބުވުމުން އަހަރެންނަށް އެނގުނު ދެމީހުންކުރެ ކޮންމެވެސް އެކަކުގެ މައްސަލައެއް އުޅޭކަން….އެހެންވެ ޑޮކްޓަރަށް ދައްކަން ލަންކާއަށް ދިޔައީ…..އަހަރެމެން ދެއްކީ ސަމީރާގެ ރައްޓެއްސެއް ބުނެގެން އާދައިގެ ކުލިނިކެއްގަ މަސައްކަތްކުރާ ޑޮކްޓަރކަށް….އޭނަ ޓެސްޓްހަދާފަބުނީ މައްސަލަހުރީ އަހަރެންގެ ކަމަށް…..ބޭސްކޮށްގެން ފަހަރެއްގަ ރަނގަޅުކުރެވިދާނެ ކަމަށްވެސް ބުނި….އެކަމު އަހަރެންނަކަށް އެކަން ގަބޫލެއްނުކުރެވުނު…އަހަރެން ބޭނުންވީ އެހެންމީހަކަށް ދައްކަން…ސަމީރާ އެކަމާ އެއްބަހެއްނުވި……އޭނަބުނީ އެޑޮކްޓަރގެ ގާތުން ބޭސްކުރަން….އަހަރެން އެގޮތާ އެއްބަސްވީން…..އޭގެ ހަމަސްފަހުން އަނެއްކާ އެޑޮކްޓަރ ބުނެގެން ގޮސް ޓެސްޓްހެދީމަވެސް ބުނީ އަދިވެސް މައްސަލަ އުޅޭކަމަށް….އެހެން ކިޔާފަ އަނެއްކާވެސް ބޭސްބަދަލު ކުރީ…އެފަހަރު އެކުލިނިކުގަ މަސައްކަތްކުރާ ނަރުސް ކުއްޖެއްގެ ފަރާތުން އަހަރެންނަށް ސަމީރާގެ އަސްލު ހަޤީޤަތް އެނގުނީ….އޭނާބުނީ އެޑޮކްޓަރ ސަމީރާއާ ދެމީހުންނަކީ އެއްސުކޫލެއްގަ ކިޔެވި، ވަރަށް ގާތް ދެރަހުމަތްތެރީންކަމަށް…..ދަރިން ނުލިބެނީ އަހަރެންނަށް ނޫންކަމާއި ދަރިން ނުލިބެނީ ސަމީރާއަށް ކަމަށްބުނި…އަދި ބުނި ސަމީރާގެ ވަރަށް މުހިއްމު މެޑިކަލް ރިޕޯޓެއް އެޑޮކްޓަރގެ އަތުގައޮވެގެން އެބޭނުންކޮށްގެ ސަމީރާގެ އަތުން ފައިސާއަތުލާކަމަށްވެސް….. ޑޮކްޓަރއި ސަމީރާގެ ރޭވުން ނާކާމިޔާބުވީ ޑޮކްޓަރ ސަމީރާއާ ދެމެދުގާ ދެކެވުނު ވާހަކައެއް ނަރުސްކުއްޖާއަށް އަޑުއިވުމުން….އޭނަގެ ހިތަށް ރަހުމްވަދެގެން އަހަރެންނަށް ހަޤީޤަތް ކިޔާދިނީ….ދެން އަހަރެން ސަމީރާއަށް ނޭނގި އެޑޮކްޓަރ ބައްދަލުކޮށް އަހަރެންނަށް ހަޤީޤަތް އެނގުނު ކަމާ، ފުލުހުންނަށް މައްސަލަ ހުށަހަޅާނެކަމަށް ބުނެ އިންޒާރުދިނުމުން އޭނަ އެލިޔުންތައް އަހަރެންނަށް ދީފަ ހަޤީޤަތްވެސް ކިޔާދިނީ….އޭނަބުނީ ސަމީރާ ސުކޫލުގަ އުޅެނިކޮށް ދެފަހަރު ބަނޑުބޮޑުވެގެން ދަރިފުޅު އެބޯޓްކޮށްލިކަމަށް….ފަހު ފަހަރު ސަމީރާގެ ރަހިމަށް ލިބުނު ގެއްލުމަކުން ރަހިމުނެގީކަމަށްވެސް އޭނާބުނި….އެހުރިހާ ކަމެއްވީ ސަމީރާގެ މަންމަ ނިޔާވުމަށްފަހުގަކަމަށްވީތީ ހުރިހާ ލިޔެކިޔުންތަކެއްގަ ބެލެނިވެރިކަމުގެ ސޮއެކުރީވެސް އެބުނާ ޑޮކްޓަރ….އެއޮޕަރޭޝަނަށްފަހު ސަމީރާގެ އުޅުން ކުރިޔަށްވުރެވެސް ގޯސްވި….ބަލިވެނީންނާނެކަން އެނގޭތީ އޭނަ އުޅެމުންއައީ ހިތަށްއެރިގޮތަކަށް….ކުލަބަތަކަށާ ޑިސްކޯތަކަށް ފިރިހެނުން ގޮވައިގެން ދިއުމަކީ އޭނާގެ އާދައަކަށްވި…..އެންމެފަހުން ތުންތުންމަތިން ބޭބެއަށް ސަމީރާގެ އުޅޭވިޔާނުދާ ގޮތުގެ ޚަބަރުތައްލިބެން ފެށީމަ މާލެގެނައީ…..ސަމީރާ މާލެއައިއިރު އޭނަގެ ހުރިހާ މެޑިކަލް ރިޕޯޓްތައް ލަންކާގަ ބަހައްޓާފަ އައީ….ފަހުން އެޑޮކްޓަރ އެލިޔުންތައް ބޭނުންކޮށްގެން ސަމީރާ ބުލެކްމެއިލްކުރަން ފެށީ…..އެހެންވެ އޭނާ އަހަރެންނަށް ސިއްރުން އެޑޮކްޓަރށް ބަރާބަރަށް ފައިސާފޮނުވަމުން ދިޔައީ….އެންމެފަހުން އަހަރެން ދަރިޔަކު ބޭނުންވެގެން އުޅެންފެށުމުން ސަމީރާގެ ސިކުނޑިއަށް އައި ޚިޔާލަކީ އަހަރެން ދަރިން ނުލިބޭމީހެއްކަމަށް ހަދާފަ ބެހެއްޓުން…..އެކަމު އޭނައަށް ނުވިސްނުނު ތަންކޮޅަކީ އަހަރެން އެހެން ޑޮކްޓަރއްގެ ގާތަށްވެސް ހިނގައިދާނެކަން……..ރަހިމުނެގުމުން އަންހެނުންނަށް ދިމާވާ މައްސަލަތައްވެސް އެޑޮކްޓަރ އަހަރެންނަށް ކިޔާދިން…..އޭނަކީ ހުރިހާކަމެއްވެސް ސަމީރާއަށް ދިމާވޭ…. ޕީރިއަޑްވުމުން އެހެން އަންހެނުންނަށް ދިމާވާ އުނދަގޫ ސަމީރާއަށް ނުވުމާއި އަންބެއްގެ ފަރާތުން ދޭންޖެހޭ ހިތްހަމަޖެހުމާ އަރާމު އޭނާއަށް ނުދެވޭކަން ފާހަގަ ކުރެވުނު….. ކައިވެންޏަށް ތިންއަހަރުވިއިރު އަހަރެންހުރީ އެއުފަލުން މަހުރޫމުވެފަ……އެކަންތައްތައް ސަމީރާ ފޫބައްދަމުން އައީ ތަފާތު އެކި ބަހަނާތައް ދައްކައިގެން…… އޭނަ އުޅުނީ ޕީރިއަޑްވާކަމަށްވެސް ހަދާ އޮޅުވާލައިގެން…. އޭރު އަހަރެންނަށް ހަޤީޤަތް ނޭނގޭތީ އޭނާދެއްކި ބަހަނާތައް ގަބޫލުވެސްކުރިން……..އެހިސާބުން އަހަރެން ސަމީރާގެ މަތިން މުޅީން ފޫހިވެއްޖެ…އެކަމު ދެންވެސް އަހަރެން ހަޤީޤަތް ހާމަނުކޮށް ސަމީރާއާއެކު އުޅެމުންދިޔައިން….” ހިނދުކޮޅަކަށް ވާހަކަ މެދުކަނޑާލަމުން ޝިޔާޒް ފުންނޭވާއެއް ލިއެވެ. މިރޭ އޭނާގެ ހިތުގައިހުރި ހުރިހާ އުދާހެއް ބޭރުކޮށްލަން ބޭނުމެވެ. އެހެންކަމުން އަނެއްކާވެސް އޭނާ ވާހަކަ ކުރިޔަށް ގެންދިޔައެވެ.\n“ޝެލީން ބަނޑުބޮޑުވިފަހުން ކުރެވުނު ޒުވާބެއްގަ އަހަރެން ބުނީ ޝެލީންގެ ބަނޑުގައޮތީ އަހަރެންގެ ދަރިއެކޭ…..ދަރިން ނުލިބެނީ އަހަންނަކަށް ނޫނޭ….ސަމީރާއަށޭ…..އަދި އަހަރެންނަށް ހަޤީޤަތް އެނގުނުކަންވެސް ހާމަކުރިން…އެހިސާބުން އޭނާއަށް އެނގުނީ ހަޤީޤަތުގަ ޝެލީންއާ ގުޅުން ހިންގީ އަހަރެންކަން….ޝެލީން ރަށަށް ގޮސް އެނބުރިއައުމުން ޝެލީންއާ ދެކޮޅަށް ކަމެއްކުރަން ނުކެރުނީ އަހަރެން އިންޒާރުދިނުމުން…..ސަމީރާގެ ބައްޕައަށް ހަޤީޤަތް ކިޔާދީ އޭނާވަރިކޮށް ޝެލީންއާ ކައިވެނިކުރާނެކަމަށްބުނުމުން…..އެހެންވެ ޝެލީންއަށް މިގޭގެ ހުރުމުގެ ހުއްދަ އޭނަދިނީވެސް…..ޝެލީން އަހަރެންނާ ކައިވެނިކުރަން އެއްބަސްވިނަމަ އެވަގުތުވެސް ސަމީރާގެ ހަޤީޤަތް ހާމަކޮށް ޝެލީންއާ ކައިވެނި ކުރީމުސް…..މިހާރު އޭގެފަހުން އެގާރަވަރަކަށް އަހަރުވީ…..އަދިވެސް އަހަރެން މިހުރީ ޝެލީންގެ އިންތިޒާރުގަ…..އަހަރެންގެ މޭގާވެސް ވިންދުޖަހާ ހިތެއްވޭ ޝެލީން….އަހަރެންގެ ހިއްސުތައްވެސް ބަރާބަރަށް މަސައްކަތްކުރޭ…..އަހަރެންނަކީވެސް އެހެން އިންސާނުންފަދަ އިންސާނެއް….އެހެންވެ އަހަރެންނަށްވެސް ކުށްކުރެވުނީ…..އެކުށަށް ހާސްފަހަރު އަހަރެން ތަޢުބާވެއްޖައިން…..ހަލާލު އަނބިމީހާގެ ފަރާތުން އުފަލާއަރާމެއް ނުލިބި އަހަރެންގެ ޒުވާން އުމުރު މިހުސްވީ….ދުވަހަކުވެސް ޝެލީން ފިޔަވާ ހިލޭ އަންހެނަކު ގައިގާ ބީހިނުލާ މިއުޅުނީ ހަމަ ތިލޯބީގެ ހައްޤުގާ….ނޫންނަމަ ސަމީރާއަށްވުރެ އެތައްގުނަ ރީތި ރަނގަޅުކުދިންވެސް އަހަރެންނަށް ލިބުނީސް….އެކަމު ޝެލީން ފިޔަވާ އިތުރު އަންހެނަކަށް މިހިތުން ޖާގައެއް ނުދެވޭނެ….އަހަރެން ޝެލީންދެކެ ވަރަށް ލޯބިވޭ….ވަރަށްބޮޑަށް ލޯބިވޭ…” ޝެލީންގެ އަތުގައި ހިފާބާރުކޮށްލަމުން ޝިޔާޒް އޭނާގެ ލޯތްބަށް ފަށްފަށުން އިޢުތިރާފުވިއެވެ.\nޝިޔާޒްގެ އާދޭސްތައް އިވި ޝެލީންގެ ހިތް މަޑުއުއްކޮޅެއް ފަދައިން ވިރެމުން ދިޔައިރުވެސް އޭނާގެ ދޫއޮތީ ހިމޭނުންނެވެ. ކެތްކުރަން ދަތިވާވަރަށް ޝެލީންގެ ހިތަށް ތަދުވަމުންދިޔައިރުވެސް އަދިވެސް އޭނާ ކެތްކުރަން ބޭނުމެވެ. ޝާމިންގެ ހައްޤުޤައެވެ. މިއަދު އާއެކޭ ބުނިނަމަވެސް މާދަމާ ޝާމިންގެ ދިރިއުޅުމަށް އަންނާނެ ތޫފާނުގެ ވަރުގަދަކަން އޭނައަށް އަންދާޒާކުރެވެއެވެ. ޝިޔާޒްގެ ހިތަށް އަނިޔާދީފައިވެސް ދަރިފުޅުގެ މުސްތަޤުބަލް އުޖާލާކުރަން އޭނަބޭނުމެވެ.\n” ކަމޯން މޮމް….ސޭ ޔޫ ލަވް ޑޭޑް ޓޫ…ޕްލީޒް..” ބޭރުގައި އެމީހުންގެ ވާހަކަ އަޑުއިވޭފަށުގައި ހުރި ޝާމިންއަށް މަޑުމަޑުން ކިޔާލެވުނެވެ.\nމަންމަ ބައްޕައަށް ހިތުގެ ހާލަތު ސިއްރުކޮށްގެން ހުންނާތީ އޭނާގެ ކެތްތެރިކަންވަނީ ކޮޅުންލާފައެވެ. ބައްޕަގެ ހިތަށް ކޮށްފައިވާ އަސަރާއި މަންމަގެ ހިތަށް މިވަގުތު ކުރަމުންދާ އަސަރުވެސް ޙުދު ޝާމިންއަށް އެނގެއެވެ. ކޮޓަރިތެރެއަށްވަދެ މަންމަގެ ހިތުގެ އުދާސްތައް ބައްޕައަށް ކިޔާދިނުމަށްވެސް އޭނާގެ ހިތަށްއެރިއެވެ. އޭނާ ހަދާނެ ގޮތަކާމެދު ވިސްނަމުން ގޮސް ސިކުނޑިއަށް ބާރުބޮޑުވެ ބޮލަށް އެނބުރުން އަރާގޮތްވިއެވެ. ނިދިމަދުވެ ބަނޑުހައިކަން ބޮޑުވެފައި ހުރުމުގެ ސަބަބުން މޫނުމައްޗަށް އަދިރިވިއެވެ.\nކޮޓަރީގެ ދޮރުކައިރިއަށް އެއްޗެއް ވެއްޓުނު އަޑުއިވިގެން ސިހިފައި ޝެލީންއާއި ޝިޔާޒްއަށް އެދިމާ ބަލާލެވުނެވެ. އަދި ހަލުވި ފިޔަވަޅުތަކެއްގައި ދެމީހުން ބޭރަށް ނުކުތެވެ. ކޮޓަރި ދޮރުބުޑުގައި ވެއްޓިފައި އޮތް ޝާމިން ފެނުމާއެކު ޝެލީންއަށް ރޮއެގަނެވުނެވެ. ޝިޔާޒުވެސް ހާސްވެފައި އަވަހަށް ޝާމިން ނަގައިގަނެގެން ގެސްގޮސް ސޯފާގައި ބޭއްވިއެވެ. ޝެލީން ދުވެފައި ގޮސް ކާކޮޓަރިއަށްވަދެ ފިނިފެންފުޅިއެއް ގެނައެވެ. ޝިޔާޒް ޝާމިންގެ މޫނުގައި ފެންހާކަން ފެށުމުން އެސްފިޔަތައް ތަޅުވާލުމަށްފަހު މަޑުމަޑުން ޝާމިން ލޯހުޅުވާލިއެވެ.\n” ދަރިފުޅާ ކިހިނެއްވީ؟…ކީއްވެ ވެއްޓުނީ؟…އަދިވެސް ބޮލުގަ ރިއްސަނީތަ؟…” ޝިޔާޒް ހާސްވެފައި ސުވާލުތައް ފައްޗަކަށް އަމުނާލިއެވެ.\n” ނޫން ބައްޕާ….މާބޮޑަށް ހައިވީކަންނޭނގެ…” ފަނޑުގޮތަކަށް ހިނިތުންވެލަމުން ޝާމިންޖަވާބުދިނެވެ.\n” އެބައަންނަން ކާއެއްޗެއް ހިފައިގެން…” ޝެލީން އަވަހަށް ތެދުވެގެން ގޮސް ކާކޮޓަރިއަށް ވަދެ ކާއެއްޗެއް ގެނެސްދިނެވެ.\n” ލަވައިދީފާނަންތަ؟…އަމިއްލައަކަށް ނުކެވޭނެ” މަޑުމަޑުން ތެދުވެ ސޯފާގައި އިށީއްނަމުން ޝާމިން އެދުނެވެ. ޝެލީން ހައިރާންވީ ނަމަވެސް އުފަލުން ޝާމިންއަށް ކާންދޭން ފެށިއެވެ. މަންމަ އަތުން ފުރަތަމަ ފަހަރަށް ކާއެއްޗެއް ކެއުމުން ތަފާތު އިހުސާސެއް ޝާމިންއަށް ކުރިއެވެ. މަންމަގެ މޫނަށް ވެރިވި އުފާވެރިކަންފެނިފައި އާދަޔާ ޚިޔާލު އުފަލެއް އޭނާގެ ހިތަށްލިބި ލޮލުން ކަރުނަވެސް ހިލުނެވެ. ދެމައިންގެ ހަރަކާތްތަކަށް ބަލަންއިން ޝިޔާޒްގެ ހިތަށްވެސް ހަމަޖެހުމެއް ލިބުނެވެ. ދުވަހެއް ދުވަހަކަށް ޝާމިން ޝެލީންއާ ގާތްވަމުންދާތީ އޭނާ އެހުންނަނީ އުފަލުންނެވެ.\n” އަހަރެން ވާހަކައެއް ބުނަންވެފަ އެބައޮތް…..އަހަރެންގެ ކޮޓަރިއަށް އާދެވިދާނެތަ؟..” ޝާމިން ކައިނިމުމުން ޝެލީން ތަށިހިފައިގެން ހިނގައިގަތް ވަގުތު ޝެލީންގެ އަތުގައި ހިފާފައި ޝާމިން ބުންޏެވެ. ޝެލީންއަށް ބޭއިޚުތިޔާރުގައި ޝިޔާޒްގެ މޫނަށް ބަލާލެވުނެވެ. ޝިޔާޒް އިޝާރާތުން އާއެކޭ ބުނުމުން ޝެލީންވެސް އާއެކޭ ބުނެ ބޯޖަހާލިއެވެ.\nޝާމިން ބުނަން އުޅޭ އެއްޗެއް ނޭނގިޖެހިލުންވެހުރެ ޝެލީން އެކޮޓަރިއަށް ދިޔައެވެ. އޭރު ޝާމިން އޮތީ އެނދުގައި އޮށޯވެލައިގެން ފަންގިފިލާއަށް ނަޒަރު ހުއްޓާލައިގެންނެވެ. ޝެލީންއައިސް ވަނުމުން އެނދުގެ މަގަތުގައި އިށީނުމަށް އެދުނެވެ.\n” އިށީނދެބަލަ!….ޕްލީޒް..”ޝެލީން ހައިރާންވެފައި ބަލަން ހުރުމުން ޝާމިން ބުންޏެވެ. ޝެލީން ބަހެއް ނުބުނެ އިށީނެވެ. ޝާމިން ޝެލީންގެ އަތުގައި ހިފާލުމަށްފަހު ޝެލީންގެ މޫނަށް ބަލާލިއެވެ. މަންމަގެ މޫނުގައިވާ ކަންބޮޑުވުން ޝާމިން ދެނެގަތެވެ.\n” އަހަރެން ކުރާ ކޮންމެ ސުވާލަކަށް ތެދަށް ޖަވާބުދީފާނަންތަ؟….” ޝާމިން އަހާލިއެވެ.\n” ހޫމް…ކޮންމެ ސުވާލަކަށްވެސް ޖަވާބުދެވޭތޯ ބަލާނަން..” ޝެލީން ހިނިތުންވެލަމުން ބުނެލިއެވެ.\n” ކޮންމެ ސުވާލެއް ކުރިޔަސް ތެދަށްޖަވާބުދޭންވާނީ….އޯކޭތަ؟” ޝާމިން އަނެއްކާވެސް އަހާލިއެވެ. މިފަހަރު ޝެލީން ޖެހިލުންވާ ގޮތްވިއެވެ. ނަމަވެސް ބޮލުގެ އިޝާރާތުން އާއެކޭ ބުންޏެވެ.\n” އަހަރެން ކުޑައިރުއްސުރެ މިހާތަނަށް އަހަންނަށް އެނގިފަވާ ގޮތުގަ ތިއީ އަހަރެންދެކެ ވަރަށްލޯބިވާ މީހެއް…..ދުވަހަކުވެސް އެއްވެސް ޝަކުވާއެއްނުކޮށް ކޮންމެކަމެއްވެސް ކޮށްދޭ…..އަހަރެން ބުނިއްޔާ ބުނިކަމެއްކޮށްދީގެން ނޯކަރެއްފަދައިން ތިއުޅެނީ ގައިމުވެސް އަހަރެންދެކެ ވަރަށް ލޯބިވާތީކަން ޔަޤީން….އެހެންވީމަ އަހަރެންދެކެ ވާލޯބީގެ ހައްޤުޤާ އަހަރެންގެ އަތުންވެފައިވާ ކުށަކަށް މާފްކޮށްދީފާނަންތަ؟….އަހަރެންނަށްވަނީ ވަރަށްބޮޑު ކުށެއްކުރެވިފަ…..އެކަމަށްޓަކާ ހިތުގެއަޑިން އަހަރެން މާފަށް އެދެން…..އަހަރެންނަށް މާފުކޮށްދޭނަންތަ؟….” މަންމައާ ހަތަރުކަޅި ހަމަކޮށްލަމުން ޝާމިން އަހާލިއެވެ. އެވަގުތު ޝެލީން ހާސްވިއެވެ. ޝިޔާޒް ދެއްކި ވާހަކަތައް ޝާމިންއަށް އިވުނީބާއޭވެސް ހިތަށްއެރިއެވެ.\n” ނުކޮށްދޭނަންތަ މާފެއް؟….ހަމަ ސީރިއަސްކޮށް މިބުނީ އަހަރެންނަށްވަނީ ކުށެއްކުރެވިފަ…އެކުށް އަހަރެން ހާމަކުރާނީ މާފްލިބޭނެކަން ނުވަތަ ނޫންކަން އެނގުނީމަ” ޝާމިން ތަކުރާރުކޮށްލިއެވެ.\n” އަހަރެންނަށް މާފްނުކުރެވޭނެ ވަރުގެ ކުށެއް ޝާމިން ނުކުރާނެކަން ޔަގީން…..ކޮންމެ ކުށެއްކުރެވުނަސް އަހަރެން މާފްކުރާނަން….ހިތުގެ އަޑިން މާފްކުރާނަން..” ޝާމިންގެ އަތުގައި އަތްބާއްވާލަމުން ޝެލީން ޖަވާބުދިނެވެ. އޭނާގެ ދަރިފުޅަށް މާފުނުދެވޭވަރުގެ ކުށެއް އޭނާ ނުކުރާނެކަން ޝެލީންއަށް ޔަޤީންވެއެވެ.\n” ހަމަ ޔަޤީންތަ؟….އަހަރެންނަށް މާފްކުރީތަ؟…” ޝާމިން ޔަޤީންކޮށްލިއެވެ.\n” ހޫމް….މާފްކޮށްފިން….” ޝެލީން ޝާމިންގެ ބޮލުގައި ފިރުމާލަމުން ހިނިތުންވެލިއެވެ.\n” އަހަރެން ކުރިކުށެއްވެސް ނޭނގެނީސް އަހަރެންނަށް މާފުކުރިއިރު، ބައްޕަ ތަކުރާރުކޮށް އާދޭސްކުރާއިރުވެސް ކީއްވެ މަންމަ ބައްޕައަށް މާފް ނުކުރަން ތިއުޅެނީ؟…” ކުއްލިއަކަށް ޝާމިންކޮއްލި ސުވާލުން ޝެލީން ސިހުނެވެ. އޭނާއަށް އަޑުއިވުނުގޮތް ގޯސްވީކަމުގައި ހީކުރެވުނެވެ.\n” ކީކޭ؟!!” ބޭއިޚުތިޔާރުގައި ޝެލީންއަށް އަހާލެވުނެވެ.\n” ނޭނގުނުތަ މިބުނި އެއްޗެއް؟….އަހަރެން މިބުނީ ކީއްވެހޭ ބައްޕަ އެވަރަށް މާފަށް އެދުނުއިރުވެސް މަންމަ ބައްޕައަށް މާފް ނުކުރީ؟….ކީއްވެހޭ މަންމަ ބައްޕަދެކެ ލޯބިވާ ވާހަކަ ނުބުނެ ސިއްރުކުރަނީ؟…” ޝާމިން އޮޅުން ފިލުވައިދިނެވެ. ޝާމިންގެ ޖުމްލައިވިފައި ޝެލީންއަށް ޝޮކެއް ލިބުނެވެ. ސުވާލަށް ދޭނެ ޖަވާބެއް ނޭނގުނުތާނގައި އެސްފިޔަ ޖަހާލަންވެސް ހަނދާންނެތިފައި އިނދެވުނީއެވެ.\nމިއީ ތަޤްދީރު ހޭ؟ )ފުރަތަމަ ބައި(\nވަަކިވެ ދިޔަޔަސް އަދު މިދުނިޔެއިން ( 4ވަނަ ބައި)\nޤަބޫލްކުރަންދަތި ހަޤީޤަތް…؟؟؟ ސާދަވަނަބައި\nalhey haadha reehchey. alhe shine thee girl eh tha or boy eh tha. please mi question ah answer kurahchey.please please please\nV rythi story eh\nV v v reethi…\nWow v vv.reethi.aneh bai kiyaa hithun keh madhuvehje.\nwow v reethi\nV v v reethi. ..\nWow.. Speech less.. Mashah allah. Mirey next part kiyaalan libeyne kamah ummeedhu kuran\nYes i hope so too. Pls pls upload tonight\nenme reethi hisaabun thi ninmaalu mi part….\nshaamin you really can’t keep your mouth shut😃😃😃😃\nshine story is very nice😙😙💗💗\nI was searching foralike button 😉 excellent comment\nDhn kon irakun anehbai up vaani?\nWow v reethi. Shine vareh hama neh.\nShine bro plz plz upload kodiba you is one of the best and my favorite witter😍😍😍😍😍😍😍😍😍😍😍👏👏👏👏👏👏👏👏\nshine is notabro. you can call her sis\nWow!it’s amazing😃haadha haadha hivvarugadha kujjekey dho…. Like mom😃 waiting……\nTHANKS all for ur lovely comments. shine aha badhu keehvetha dheravaa vaahaka liyevenee. kudhin nah roveykahala vaahaka abadhuves liyevenee. mihaaru miliyaa vaahaka akeeves v emotional vaahakeh. konmevs kujjaku dheebala nikan happy vaahakaeh liyaane idea eh. so i can try.\nShine avaha up kohdhee Bala emme asarugadha hisaabuney thi nimmaalee\nVery nice this pirt\nHaadha asaru gadha ey. vaahaka v v reethi\nZikka bro says:\nKaloa gaya… maaa avahah magey 10 mi nimunee.. ehnnoon nama huvaa test ga vaahaak liyan jehey dhuvahakun mi vaahaka kurukohllaaha liyaane kan…. hama haveys ingay… habuness to the maxx….👏👏👏👏😘😘😘😍😍\nHehe ma adhi nunimey 10 eh yo 😄😄😄😄\nwooow…v v v nyc\nHehe v reethi happy waahaka viyas shine liuneema reethi waane asluga sad story maa bodah shaugu veri vefa reethi waane…\nhe he he thanks for the compliment…..aslu hama liyeveneyasad stories….shine beynunvanee v heart touching emotional stories liyan. shine ah ves feney miste gaves kudhin liyefa hunna stories. baeh stories thakuga maabodu massalaeh nethi v smooth koh goss ninmaalaafa hurey. kiyuntherin nahves heevanee bodah kamudhanee maabodu massalathakeh nuhunnan simple stories hen. hithah araa shine ves alhe try kuraanamaey v simple n smooth story eh liyeveytho…\nSry dear Anonymous alhugaddah olhign thi namuga cmment kurevunee neygi name change vefa iny sry sry..\nWow. ގަދަ shine


vnews - Madam Aisha Adh. ga: Rayyithun jumhooree vindhuga!\nމެޑަމް އައިޝާ އދ.ގައި: ރައްޔިތުން ޖުމްހޫރީ ވިންދުގައި!\nމެޑަމް އައިޝާ އދ.އަތޮޅަށް ކުރައްވާ ދަތުރުފުޅުގެ ތެރެއިން -- ފޮޓޯ: ޖޭޕީ، އަލީ ސޯލިހު\nގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންމޭޓަށް ތާއީދު ހޯއްދެވުމަށް ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ އަނބިކަނބަލުން އާއިޝަތު ނަހުލާ އދ.އަތޮޅަށް ކުރައްވާ ދަތުރުފުޅުގައި ރައްޔިތުންގެ ފަރާތުން ވަރަށް ބޮޑު ތަރުހީބެއް ލިބެމުންދާ ކަމަށް ޖުމްހޫރީ ޕާޓީން ބުނެފިއެވެ.\nޖުމްހޫރީ ޕާޓީގެ އިސް ބައެއް ބޭފުޅުންނާއެކު އެކަމަނާ މިއަދު ހެނދުނު ފުރާވަޑައިގަތީ މިދަތުރުފުޅަށް ޚާއްސަކޮށްގެން ތައްޔާރުކޮށްފައިވާ ލޯންޗެއްގައެވެ. ޖުމްހޫރީ ވިންދުގެ ނަމުން ނަންދީފައިވާ މި ލޯންޗު ވަނީ ގުޅިފައިވާ ޕާޓީތަކުގެ ދިދަތަކުން ޒީނަތްތެރިކުރެވިފައެވެ.\nމެޑަމް އައިޝާ ދަތުރުފުޅު ކުރައްވާ "ޖުމްހޫރީ ވިންދު" ލޯންޗު -- ފޮޓޯ: ޖޭޕީ، އަލީ ސޯލިހު\nއދ.އަށް ކުރައްވާ މިދަތުރުފުޅުގެ ފުރަތަމަ މަންޒިލެއްގެ ގޮތުން މެޑަމް އައިޝާ ވަޑައިގަތީ ދިއްދޫއަށެވެ. ދިއްދުއަށްފަހު ފެންފުއްޓާއި ދިގުރަށަށް ވެސް އެކަމަނާ ވަނީ ވަޑައިގެންފައެވެ. މިރަށްރަށަށް ވަޑައިގަތުމުން ރައްޔިތުން ވަނީ އެކަމަނާއަށް ވަރަށް ހޫނު މަރުހަބާއެއް ދަންނަވާފައެވެ.\nމެޑަމް އައިޝާ ވަނީ ދޮރުންދޮރަށް ހިންގަވައި ރައްޔިތުންގެ ހާލަތު ބައްލަވާލައްވައި ރައްޔިތުންގެ ޝުއޫރުތައް އަޑުއައްސަވާފައެވެ. އަދި ރަށު ކައުންސިލްތަކާއި ރަށްރަށުގެ ޒުވާނުންނާ ވެސް ބައްދަލުކުރައްވައި އެފަރާތްތަކަށް ދިމާވެފައިވާ މައްސަލަތައް އޮޅުންފިލުއްވައި ގުޅިފައިވާ ޕާޓީތަކުގެ ވެރިކަމެއްގައި އެކަންކަމަށް ގެނެސްދޭވޭނެ ހައްލުތައް ހިއްސާކުރައްވާފައިވެއެވެ.\nމީގެ އިތުރަށް އެރަށްރަށުގައި ތިބި ޖުމްހޫރީ ޕާޓީގެ މެމްބަރުންނާ ވެސް ބައްދަލުކުރައްވައި ކުރިއަށް އޮތް ރިޔާސީ އިންތިޚާބު ގުޅިފައިވާ ޕާޓީތަކުގެ ކެންޑިޑޭޓާއި ރަނިންމޭޓަށް ކާމިޔާބުކޮށްދިނުމަށް މަސައްކަތް ކުރުމަށް އެދިވަޑައިގެންފައިވެއެވެ. އަދި ޖުމްހޫރީ ޕާޓީ ހަރުދަނާކޮށް މެމްބަރުން އިތުރުކުރުމާ ގުޅޭގޮތުން ވެސް މަޝްވަރާ ކުރައްވާފައިވެއެވެ. މީގެ އިތުރަށް ކެމްޕޭން ޕޯސްޓަރު ހަރުކުރުމުގެ ހަރަކާތްތަކެއް ވެސް ރަށްރަށުގައި ކުރިއަށް ގެންދެވިއެވެ.\nޖުމްހޫރީ ޕާޓީގެ ޗީފް ސްޕޯކްސްޕާސަން އަލީ ސޯލިހު ވިދާޅުވީ މެޑަމް އައިޝާގެ މިދަތުރުފުޅަކީ ވަަރަށް ކާމިޔާބު ދަތުރުފުޅެއް ކަަމަށާއި ރައްޔިތުންގެ ފަރާތުން ވަރަށް ބޮޑު ތަރުހީބެއް ލިބެމުންދާ ކަމަށެވެ. ގުޅިފައިވާ ޕާޓީތަކުގެ ކެންޑިޑޭޓް އިބްރާހީމް މުހައްމަދު ސޯލިހާއި ރަނިންމޭޓް ފައިސަލް ނަސީމަށް އަދ.އަތޮޅުން ވަރަށް ބޮޑު ތާއީދެއް ލިބޭނެ ކަމަށް އަލީ ވިދާޅުވިއެވެ. އަލީ ވިދާޅުވީ ދިގުރަށުގައި މިރޭ ގުޅިފައިވާ ޕާޓީތަކުގެ ޚާއްސަ ޖަލްސާއެއް ވެސް އޮންނާނެ ކަމަށެވެ. އެޖަލްސާގައި ޖަރުމަންވިލާތުގައި ހުންނެވި ޖޭޕީގެ ލީޑަރު ގާސިމް އިބްރާހީމް ވެސް ވާހަކަފުޅު ދައްކަވާނެ ކަަމަށް އަލީ ސޯލިހު ވިދާޅުވިއެވެ.\nއދ.އަތޮޅަށް ފުރާވަޑައިގަތުމުގެ ކުރިން ވީނިއުސްއަށް ދެއްވި އިންޓަވިއުއެއްގައި މެޑަމް އައިޝާ ވިދާޅުވީ ޖޭޕީގެ ލީޑަރު ގާސިމް އިބްރާހީމަކީ މުޅި އަރިއަތޮޅު ފަޚުރުވެރިވާ އެއަތޮޅުގެ ކެޕްޓަން ކަމަށާއި، އެހެންކަމުން އެއަތޮޅު ރައްޔިތުންގެ ފަރާތުން ގުޅިފައިވާ ޕާޓީތަކުގެ ކެންޑިޑޭޓާއި ރަނިންމޭޓަށް ވަރަށް ބޮޑު ތާއީދެއް ލިބޭނެ ކަމަށް އުންމީދު ކުރައްވާ ކަމަށެވެ. އިސްލާހީ މަސައްކަތުގައި އަންހެން ބޭފުޅުންގެ ދައުރާ ގުޅޭގޮތުން އައިޝާ ވިދާޅުވީ މިއަދު ގައުމުގެ ހާލަތު އޮތްގޮތުން އެބޭފުޅުންނަށް މިމަސައްކަތަށް ނުކުތުމަށް މަޖުބޫރު ކަމަށެވެ.\nމެޑަމް އައިޝާގެ މިދަތުރުފުޅުގައި މާދަމާ މާމިގިލީގައި ހޭދަކުރެއްވުމަށްފަހު އާދީއްތަ ދުވަހު މަނަދޫ، ހަންޏާމީދޫ އަދި ދަނގެއްޗަށް ވަޑައިގަންނަވާނެއެވެ. ހޯމަ ދުވަހު ވަޑައިގަންނަވާނީ އޮމަދޫ، ކުނބުރުދޫ އަދި މަހިބަދޫއަށެވެ.\nމީގެ ކުރިން އެކަމަނާ ވަނީ ލ.އަތޮޅަށް ވެސް ދަތުރުފުޅެއް ކުރައްވައި ގުޅިފައިވާ ޕާޓީތަކުގެ ކެންޑިޑޭޓާއި ރަނިންމޭޓަށް ތާއީދު ހޯއްދެވުމަށް މަސައްކަތް ކުރައްވާފައެވެ.


Furaa meehun thin gadiiru kurin airportah\nވީއައިއޭ ޓާމިނަލްގައި ޓޫރިސްޓުން މަޑުކޮށްލައިގެން: މި ދުވަސްވަރު އެއާޕޯޓަށް ބާރު ބޮޑު -- ޝަލްވީން | އަވަސް\nއެއާޕޯޓަށް ބާރު ބޮޑު ދުވަސް ވަރަކަށްވާތީ، ފުރުމުގެ ތިން ގަޑިއިރު ކުރިން އެއާޕޯޓަށް ދާން، މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން އަނެއްކާ ވެސް އެދިއްޖެ އެވެ.\nއެއާޕޯޓް ހިންގާ، އެމްއޭސީއެލް ކުންފުނިން، ބުނި ގޮތުގައި މި ދުވަސްވަރަކީ ވެލާނާ އިންޓަނޭޝަނަލް އެއާޕޯޓް (ވީއައިއޭ) ގެ ޑިޕާޗާ އަށް ބާރުބޮޑު ދުވަސް ވަރެއް ކަމަށެވެ. އެހެންކަމުން ފުރުމުގެ ތިން ގަޑިއިރު ކުރިން އެއާޕޯޓަށް ދާން އެދޭ ކަމަށެވެ.\nވީއައިއޭ އަށް ބާރު ބޮޑުވެފައިވަނީ ޔޫރަޕަށް ފިނި މޫސުން އައުމާއެކު ގިނަ އަދަދެއްގެ ޓޫރިސްޓުން ރާއްޖެ އަންނަމުންދާތީ އެވެ. އެގޮތުން ނިއު އިޔާއާ ދިމާކޮށް ރާއްޖޭގައި ޗުއްޓީ ހޭދަކުރަން ވަނީ ގިނަ ބަޔަކު ރާއްޖެ އައިސްފަ އެވެ.\nޓޫރިޒަމް މިނިސްޓްރީގެ ޑިސެމްބަރު މަހުގެ ތަފާސް ހިސާބުތައް ދައްކާ ގޮތުގައި މިއަހަރުގެ މިހާތަނަށް 1.6 މިލިއަން މީހުން ވަނީ އައިސްފަ އެވެ.\nޓޫރިޒަމްގެ މައި ސީޒަނަށް ވުމުން، ވީއައިއޭގައި ފްލައިޓް މޫވްމެންޓުން ވެސް ވަނީ ބޮޑުތަން އިތުރުވެފަ އެވެ. މި މަހުގެ ތިންވަނަ ދުވަހު ވީއައިއޭގައި 239 ރަންވޭ މޫމަންޓްސް ރިކޯޑު ކުރެވިފައިވާ ކަމަށް އެމްއޭސީއެލް އިން ބުނެފައިވެ އެވެ.


"Allah Ge Arusheekolhu" Kiyaa Boakoshaathaneh Raajjey Gai Ebahuri - Vaguthu\n"ﷲ ގެ އަރުޝީކޮޅު" ކިޔާ ބޯކޮށާތަނެއް ރާއްޖޭގައި އެބަހުރި!\n1 ހަފްތާ ކުރިން ( ޖެނުއަރީ 7, 2018 )\n"ﷲ ގެ އަރުޝީކޮޅު" ކިޔާ ބޯކޮށާތަނުގެ ފޮޓޯއެއް\n"ﷲ ގެ އަރުޝީކޮޅު ސެލޫން" ކިޔާ ބޯކޮށާތަނެއް ރާއްޖޭގައި އެބަހުއްޓެވެ.\nބޯ ކޮށުމުގެ ޚިދުމަތް ދޭ އެތަނުގެ ނަން ބޯޑުގައި ލިޔެފައި އޮންނަނީ "އަރްޝާ ﷲ ސެލޫން" އެވެ. އެބަހުގެ މާނަ އަކީ "ﷲ ގެ އަރުޝީކޮޅު ސެލޫން" އެވެ.\nމިސެލޫންގެ ނަން އައްޝައިހް އަލީ ޒައިދު ވަނީ ފޭސްބުކްގައި އާންމުންގެ ސަމާލުކަމަށް ގެންނަވާފައެވެ. އެތަނުގެ ފޮޓޯއަކާއި އެކު ކޮށްފައިވާ ޕޯސްޓްގައި ޝައިހް ވަނީ ކޮންމެ އިރަކު ވިޔަސް މިނަން ފާސްވީ ކިހިނެއްތޯ ސުވާލު ކުރައްވާފައެވެ.\nޝައިހް އަލީ ޒަައިދު ވިދާޅުވީ "ހިތާމަހުރި، މިއީ ދެން ބޮޑުވަރު" ކަމަށެވެ.\nމިސެލޫން ހުރީ ކޮންތަނަކު ކަމެއް ޝައިހް ވިދާޅެއް ނުވެއެވެ. ނަމަވެސް ބެލެވޭ ގޮތުގައި އެއީ މާލޭގައި ހުރި ސެލޫން އެކެވެ.\nއެތަނާއި ގުޅޭ ގޮތުން ކުރެއްވި ޕޯސްޓްގައި ޝައިހް އަލީ ޒައިދު ވަނީ ކޮންމެ ފަދަ އެއްޗެއް ވެސް ލިޔެވިދާނެތޯ ވެސް ސުވާލު ކުރައްވާފައެވެ. އޭނާ ވިދާޅުވީ މިކަން ހިނގި ގޮތް ބަލައި ފިޔަވަޅު އަޅަން ޖެހޭ ކަމަށެވެ. މިނަން ފާސްވެފައި އޮތްނަމަ އެކަން ވެފައި އޮތް ގޮތަކާއި މެދު އަޖައިބުވާނެ ކަމަށް ވެސް އޭނާ ވިދާޅުވިއެވެ.\n"އަމިއްލަ ފަރުދުންގެ ވިޔަފާރި ޤާނޫނު" ބުނާ ގޮތުން ރަޖިސްޓްރީ ކޮށްގެން ނޫން ގޮތަކަށް ރާއްޖޭގައި ވިޔަފާރިއެއް ކުރުމަކީ މަނާ ކަމެކެވެ. ވިޔަފާރިއެއް ރަޖިސްޓްރީ ކުރަން ހުށަހަޅާއިރު އެވިޔަފާރިއަކަށް ކިޔާނެ ނަމެއް ވެސް ފާސްކުރަން ހުށަހަޅަން ޖެހެއެވެ.\n"ﷲ ގެ އަރުޝީކޮޅު ސެލޫން" އަކީ ރަޖިސްޓްރީ ކޮށްގެން ހިނގާތަނެއް ކަމެއް ނުވަތަ ނޫން ކަމެއް ކަށަވަރެއް ނުވިއެވެ.\nޖެނުއަރީ 7, 2018 - 19:57\nކަލޭމެން އައް މައްސަަލަ އަކަށް ވަނީ ތާނައިން ލިޔެފަ އިނީމަތަ، ޕެރަޑައިސް ކިޔާ ރިސޯޓެއް ރާއްޖޭގަ ޢިއްނަކަމެއް ނޭގޭތަ، ރާވިއްކާ ހުއްދައިގަ ބިސްމިންވެސް އިދޭ، މިކަންކަން ވެސް ބަލާލައި ،\nޖެނުއަރީ 7, 2018 - 15:39\nމިޤަވްމު މީ މިހާރު ބަންގާޅުންގެ ކިއްލާއެއް މިތާ ނުކުރާނެކަމެއްނޯންނާނެ\nޖެނުއަރީ 7, 2018 - 14:47\nޖެނުއަރީ 7, 2018 - 14:13\nތިޔަތަން ހުންނަނީ މާފަންނު ލެމަންގްރާސް މަގުން ގޮސް އިހްސާން ފިހާރަ ހުންނަ މަގަށް އަޅާތަނުގަ.މިހާރު ހިޔެއްނުވޭ އެތާހިދުމަތް ދޭހެނެއް.އެތަންހުންނާނީ ފިހާރަޔަކާ ޖެހިގެން އަދި ތިޔަ ބޯކޮށާތަން ކުރިމައްޗަށްވެސް ހުރި ނުވަތަ ހުންނާނެ ބޯކޮށާ ތަނެއް.\nޖެނުއަރީ 7, 2018 - 13:11\nމުއްލާތައް ވަރަށް ނައްޓާނެ\nޖެނުއަރީ 8, 2018 - 13:16\nމުއްލާއޭ؟؟؟ ކަލޭ ހެއްދެވިފަރާތަށް ލޯބި ނުކޮށް ކަލޭ ނަރަކައަށް ވެއްދެވީމަ އެތާނގަ އޮވެގެން ހަޅޭ ނުލަވާތި. ނެރެދޭށޭ ބުނެ. ހަމަހިލާ ނުނެރެވޭނެ. ނިކަމެތިކަމާއި އެކު އޮންނަން ޖެހޭނީ.\nޖެނުއަރީ 7, 2018 - 13:09\nއިހައްދުވަހު ހިލާލީގޭ ކުރިމަތީގައިއޮންނަ ދުއްވުންމަނާ ގޯޅީގައި ހުޅުވި ފިހާރައިގެ ނަމަކީ ހޫރަލްއީން. މިފަދަ ނަންނަން ރަޖިސްޓަރީ ކޮށްދެނީ ކޮން ގިތަކަށް ބަލާފާބާ؟\nޖެނުއަރީ 7, 2018 - 13:08\nބޮޑަށް ވައްތަރީ ބަންގާޅު ކުދިންގެ ތަނެން ހެން ، މި ބޯޑުން މި ދޭހަވަނީ މުއްއަށް ސަސާތަކުގެ ފެން ވަރު ، ޒިންމާދާރު ކަން ކުޑަކަން ، ނަން ފާސް ކުރި މީހާއަށް ހަރުކަށި އަދަބު ދެވެން ޖެހޭނެ ، ޒިންމާދާރު ވެވޭ ވަރަށް ،\nޖެނުއަރީ 7, 2018 - 13:03\nއަލް ޙައިރު އަށް . ޢަރްޝީ ގެ މާނަ އަކީ އަހަރެމެން މާނަނުކޮަށް އެނަމުގަ ބޭންވުން ރަގަޅު ގޮތް.\nޖެނުއަރީ 7, 2018 - 12:40\n“ﷲ” މި ކަލިމަ މިނޫން ގަޮތަކަށް އެއްގޮތަކަށް ވެސް ލިޔެވިގެން ނުވާނެ!! ސަބަބަކީ މި ކަލިމަ އަކީ އަބަދުވެސް ބަރުކޮށް ކިޔަން ޖެހޭ ކަލިމައަކަށް ވެފައި، އަހަރެމެން ހައްދަވާ ގެންގުޅުއްވާ އިލާހުގެ ހައިބަތާއި ޢިއްޒަތާއި މަތިވެރިކަމަށްޓަކައި މިކަލިމަ މިނޫން ގޮތަކަށް ލިޔެވިގެން ނުވާނެ!! ނަމަވެސް ހިތާމަޔާއި އެކީ ބުނެލަން އޮތީ ވަރަށް ގިނަ މީހުން ދިވެހިބަހުން މި ކަލިމަ ލިޔެ އުޅޭ !! މިއީ ވަރަށް ދެރަ ހިތާމަހުރިކަމެއް!! ކިޔާއިރުވެސް ކިޔަނީ “ލ” އަކަށް ވާގޮތަށް!!\nޖެނުއަރީ 7, 2018 - 12:28\nނަންފާސް ކުރެއްވި ބޭފުޅަކަށް ސާބަސް\nޖެނުއަރީ 7, 2018 - 12:19\nޖެނުއަރީ 7, 2018 - 12:30\nޖެނުއަރީ 7, 2018 - 12:18\n"ﷲ ގެ އަރުޝީކޮޅު ސެލޫން" މިއީވެސް ބޮޑުވަރު. މިނަމެއް ނޫން ބޯޑުންއ ފެންނަނީ. މިޢިބާރާތުން ހަތަރުފަސް ފަހަރު ލިޔުނު އިރު ބޯޑުގައި އޮތް ގޮތްވެސް ލިޔަން ނޭގުނުކަމީ ދެރަ ކަމެއް. ބޯޑުގައި އޮތް ގޮތކީ އަދި މާބޮޑަށް ކަމުނުދާ ގޮތެއް. އެއީ އަނެއްކާ ޢަރްޝުއްލައުޙް ގެ ގޮތުގައި ލިޔެގެން އުޅޭ ނަމެއްބާ. ލިޔާ މީހާ ބަލާލުން މުހިންމު ވާނުވާ.\nޖެނުއަރީ 7, 2018 - 14:15\nތިކިޔަނީ ކައިގެނޭ ފުރާނީ ނުކައެއް ނުފަުރާނަމޭ ، އަރްޝަﷲ ގެ މާނަ އަކީ ދިވެހިން ﷲގެ އަރްޝް ކޮޅު\nޖެނުއަރީ 7, 2018 - 12:04\nނަންފާސްކުރާ ބޭފުޅުންނާއި ނަމަށް އެދޭ ބޭފުޅުންވެސް ތަންކޮޅެއް ޒިންމާދާރު ވާން އެބެޖެހޭ\nޖެނުއަރީ 7, 2018 - 12:03\nއެތަން ހުންނަނީ އިހުސާން ފިހަާރަ ކައިރީގަ\nޖެނުއަރީ 7, 2018 - 12:02\nއާޔަތުއްﷲ ކިޔާ މީހުންވެސް އުޅޭ..ނަސްރުﷲ ސައިފުﷲ ޤުދުރަތުﷲ ނިޢުމަތުﷲ ވެސް އުޅޭ ﷲގެ އިސްމު ފުޅާގުޅުވައިގެން އަބްދުﷲ (ﷲގެ އަޅާ)ފަދަ ނަންތައް ފިޔަވައި ދެންހުރި ނަންތައް ކިޔޭނެ ކަމަކަށް ނުދެކެން.. އެހެން ނޫނީ ތިތަނަށް ވެސް އެނަން ކިޔޭނެ\nޖެނުއަރީ 7, 2018 - 14:57\nމި އަނެއް މަރުމޯލު.. ތިކިޔާ އެއްޗެއްގެ މާނަ ބަލާބަލަ\nޖެނުއަރީ 7, 2018 - 11:45\nތި ކަހަލަ ކަންތައްތައް ކުރާކަށް ނުވާނެ،\nއަދި "ﷲ" މި އިސްމު ފުޅު ޢަރަބި އަކުރުން ލިޔަންވެސް ޖެހޭނީ.\nއަޅުގަނޑު މެން މުސްލިމުންގެ ހިތުގައި ﷲ ސުބްޙާނަހޫ ވަތަޢާލާ އަށް ދީފައިވާ މަތިވެރި ކަމަަކަށް އެއްވެސް ބަދަލެއް ނާންނާނެ.\nމި ކަން ކުރިި ބަޔަކަށް ޙައްޤު އަދަބު ދޭން ޖެހޭނެ.\nޖެނުއަރީ 7, 2018 - 17:02\nތިވެސް ވަރަށް ގިނަ ސުވާލު އުފެދޭކަމެއް ސާފުކ9ށްލަން ބޭނުންވޭ އިލްމުވެރިންގެ އަރިހުން.. ﷲ އިސްމުފުޅު ދިވެހިން ނުލިޔެވޭ އެކަމު އިނގެރޭސިން ލިޔަން އޯކޭ..ބޮޑެތި ޢިލްމުވެރިންގެ އިނގެރޭސި ލިއުންތަކުގަވެސް ﷲ ގެ އިސްމުފުޅު ހުންނަނީ އަރަބިން ލިޔެފައެއް ނޫން.. ދިވެހިބަހުން ލިއުންތޯ ހަރާމްވަނީ ނޫބީ ދިވެހިން އަމިއްލަޔަށް ހަދައިފެން އުޅޭ ބިދުޢައެއްކަހަލަކަމެއްތޯ އެއީ؟\nޖެނުއަރީ 7, 2018 - 11:44\nޙުޅުމާލެ ކަންނޭގެ ތީ\nޖެނުއަރީ 7, 2018 - 11:23\nބަލަގަ ތިޔަތަންތަނަކީ ދިވެއްސެއްގެ ހިއްސާއެއް ބާރެއް ހިގާނެތަންތަނެއް ނޫން... ވީމާ ކިޔާނެ އެއްޗެއް ކިޔާނީ. ތިޔައީ ބޮންދުންގެ ބޮޑު ވިޔަފާރި. ތިތާގެ ރެޖިސްޓްރީ އޮތް މީހާއަށް މަހަކު ހާހެއްހާ ރުފިޔާ ބޮޑުމިނުން ލިބޭނީ. ޖީއެސްޓީއެއް އެއް ނުނަގާނެ ލިބޭހާ ފައިސާ ދާނީ ބަންގްލަދޭޝަށް. ބައެއްފަހަރު ހީވޭ މިގައުމުގައި ބޮންދުންގެ ހައްގުތަށްވެސް ރަށްކާތެރިހެން ދިވެހިންނަށް ވުރެ.\nޖެނުއަރީ 7, 2018 - 11:21\nޝޭޚް ތިޔަ ހުރިހާ ހާސަރެއްދެމިއިރުވެސް އެބަހުގެ މާނައެއް ބުނެއެއްނުދޭ! މިހެންމިބުނީ މިމުޖުތަމަޢުގެ ގިނަ މީހުންނަކަށް އޭގެ މާނަ ނޭންގޭނެތީ! އެހެންނޫނަސް ﷲގެ ކަލިމަފުޅު ބޭނުންކޮށްފައި ހުންނަ ހުއްދަނަންނަންވެސް ހުރޭ! މިސާލަކަށް ޢަބުދުﷲ (މާނަ:ﷲގެ އަޅާ) ވީމާ ތީ ކިޔުން ހުއްދަނަމެއްތޯ ނުވަތަ ނޫންތޯ ބުނުމުގެ ކުރިން ލަފުޒީ މާނައާއި އަދި ފިޤްހުގެ ތެރެއިން އެބަސް ބޭނުން ކުރެވޭ ގޮތް ބަޔާންކޮށްދެއްވިނަމަ ރަނގަޅުވިސް!\nޖެނުއަރީ 7, 2018 - 14:17\nﷲ ގެ ޢަރުޞި ކޮޅުގެ މާނަ ހަމަ ނޭގޭތަ؟ ނޫނީ ކޮމެންޓު އެއް ކޮށްލާހިތް ވީތަ؟\nޖެނުއަރީ 7, 2018 - 15:18\nބަހުގެ މާނަ ބުނެދެއްވަާފަ އެބައޮއި. ރަނގަޅައް ބައްލަވާލައްވާ.\nޖެނުއަރީ 7, 2018 - 16:06\nﷲގެ ޢަރުޝިކޮޅޭ ބުނުމުން އެއީ ކޮން އެއްޗެއްކަން ނޭނގޭ މުސްލިމުންވެސް މި %100އޭ ބުނާ މުސްލިމް ޤައުމުގަ އުޅޭތީ ހައިރާން ވޭ!!!\nޖެނުއަރީ 7, 2018 - 16:13\nﷲގެ ޢަރުޝިކޮޅޭ ބުނުމުން އެއީ ކޮން އެއްޗެއްކަން ނޭނގޭ މުސްލިމުން %100 މުސްލިމް ޤައުމެއްކަމަށް ބުނާ މި ދިވެހިރާއްޖޭގަ އުޅޭތީ ހައިރާންވޭ!!\nޖެނުއަރީ 7, 2018 - 11:03\nހިތާމަހުރި، މިއީ ދެން ބޮޑުވަރު..


Dharifulhu govaigen majileehah dhiumun bahusakah\nދަރިފުޅު ގޮވައިގެން މަޖިލީހަށް ދިއުން ހޫނު ބަހުސަކަށް\nކްރީސީ ދަރިފުޅު ގޮވައިގެން ޕާލަމެންޓުގައި\nއިނގިރޭސި ވިލާތުގެ ޕާލަމެންޓް މެންބަރުންގެ ތެރެއިން އަންހެން މެމްބަރަކު އެ ގައުމުގެ ޕާލަމެންޓުގެ ދަށުގެ "ހައުސް އޮފް ކޮމަންސް" އަށް އޭނާގެ ތިން މަހުގެ ދަރިފުޅު ގޮވައިގެން ދިއުމުން އެކަމާ އޮންލައިންކޮށް ހޫނު ބަހުސެއް ކުރަމުން އެބަ ދެއެވެ.\nމި ބަހުސް ހޫނުވާން މެދުވެރިވީ ދަރިފުޅު ގޮވައިގެން ޕާލަމެންޓަށް ވަޑައިގެންނެވި ލޭބާ ޕާޓީގެ އެމްޕީ ސްޓެލާ ކްރީސީ ކުރެއްވި ޓުވިޓެއްގައި އޭނާއަށް ޕާލަމެންޓުގެ އިސް އޮފިޝަލުން ފޮނުވާފައިވާ އީމެއިލެއް ޝެއާ ކުރެއްވުމާ ގުޅިގެންނެވެ. އެ މެއިލްގައި ބުނެފައިވާ ގޮތުގައި ޕާލަމެންޓުން އަލަށް ހަދާފައިވާ ގަވާއިދެއްގެ ދަށުން މެމްބަރުންގެ ގޮނޑިކޮޅުގައި މެންބަރާއެކު ކުޑަ ކުއްޖަކު އިނުމަކީ މަނާ ކަމެކެވެ.\nކްރީސީގެ ޓުވީޓުގައި ވިދާޅުވެފައިވާ ގޮތުގައި އޭނާގެ ބަސް އަހައިގެން ނިދާފައި އޮންނަ ދަރިފުޅު ގޮވައިގެން ޕާލަމެންޓަށް ހާޒިރު ވުން މަނަލެވެ. ނަމަވެސް މާސްކް ނާޅާ އުޅޭ ޕޮލިސީއަކަށް ބަދަލެއް ނާދެ އެވެ.\nމި މައްސަލައިގައި ސްޓެލާ އަށް ތާއީދުކޮށް އޭނާއާއެކު މަސައްކަތްކުރާ އަންހެން އެމްޕީއެއް ކަމަށްވާ ކެރޮލީން ލޫކަސް ވާހަކަފުޅު ދައްކަވާފައި ވެއެވެ. އޭނާ ވިދާޅުވި ގޮތުގައި ޕާލަމެންޓް މެމްބަރުންނަށް ވުރެ ތުއްތު ކުދިން މާ މަތިވެރި ކަމަށެވެ.\nމިކަމުގައި ގިނަ ބަޔަކު ކްރީސީ އާ އެއްކޮޅަށް ވާހަކަ ދެއްކިޔަސް އޭނާ އާ ދެކޮޅު މީހުން ވެސް އެބަ ތިއްބެވެ.\n"އެއްވެސް މަންމަޔަކު އޮފީހަށް ދާއިރު އޭނާގެ ތުއްތު ދަރިފުޅު ގޮވައިގެން ދޭތަ؟ ސްޓެލާ ކްރީސީ ވެސް ވިހެއުމާ ގުޅިގެން ދޭ ޗުއްޓީ ނަގައިގެން ގޭގައި ހުރީމަ ނިމުނީނު. އޭރުން މުސާރަ ވެސް އެއްކޮށް ލިބިފައި ދަރިފުޅު ވެސް މާ އުފާވާނެ،" ކްރީސީއަށް ފާޑުކީ މީހަކު ލިޔެފައި ވެއެވެ.\nފާޑުކީ އެހެން މީހަކު ބުނީ ކްރީސީ އުޅެނީ މީހުންނަށް ކަން ދައްކަން ކަމަށެވެ. އެއީ ކޮންމެހެން ދަރިފުޅު ދެކެ ވާ ލޯބިން ކުރި ކަމެއް ނޫން ކަމަށެވެ.\nއިނގިރޭސިވިލާތް ކުޑަކުދިން ބަރުލަމާނީ ނިޒާމް


Current Cabel Ehgai Alhaigane, Flight Eh Vettijje - Vaguthu\nކަރަންޓު ކޭބަލެއްގައި އަޅައިގަނެ، ފްލައިޓެއް ވެއްޓިއްޖެ\nހަ މީހުންނާއި އެކު އިންޑިއާގެ އެއަރ ޗާރޓާ ސާރވިސްގެ ތަމްރީނު ހަރަކާތެއްގައި ބޭނުންކުރަމުން ދިޔަ މަތިންދާ ބޯޓެއް ވެއްޓިއްޖެއެވެ.\nރިޕޯޓްތަށް ބުނާ ގޮތުން އިންޑިއާގެ އަމިއްލަ ކުންފުންޏެއްގެ ސެސްނާ ސިޓޭޝަންގެ 650 (VT-AVV) މަރުކާގެ މި މަތިންދާ ބޯޓު ވެއްޓިފައިވަނީ ރަންވޭގައި ޖައްސަން އުޅެނިކޮށް، މަތިން ދަމާފައިވާ ކަރަންޓު ނަރެއްގައި ފުލައިޓުގެ ލޭންޑިން ގިޔަރު އަޅައިގަތުމުންނެވެ.\nމި ހާދިސާ ހިނގި ވަގުތު، ފްލައިޓުގައި ތިބި6މީހުންވެސް ސަލާމަތް ކޮށްފައިވާ ކަމަށް އިންޑިއާގެ ސާރޗް އެންޑް ރެސްކިއުގެ ޓީމަކުން ބުނެފައިވެއެވެ.\nIndia's plane crashes in Aligarh India again today pic.twitter.com/EtgaESvqpU\n— Zulqarnain Sadiq PTI ? ?? (@zulqarnainpti1) August 28, 2019\nފްލައިޓު ވެއްޓިފައިވަނީ އިންޑިއާގެ އިރުމަތީގައި އޮންނަ އުއްތަރަ ޕަރަދޭޝް އަށެވެ. އެއަރ ޗާރޓާ ސާރވިސްއަކީ ދުނިޔޭގެ ޕްރައިވެޓް ފްލައިޓުގެ ހިދުމަށް ދެމުން އަންނަ ދުނިޔޭގެ އެންމެ މައި އެއް ކުންފުންޏެވެ. އޭޝިއާގައި ޕްރައިވެޓް ފްލައިޓު އެންމެ ގިނައިން ގެން ގުޅެނީވެސް އެއާ ޗާރޓާރ ސާރވިސްއިންއެވެ. އަދި ދުނިޔޭގެ އެންމެ ގިނަ ޕައިލެޓުން ތިބީ ވެސް މި ކުންފުނީގައެވެ.\nއިންޑިއާގައި މަތިންދާ ބޯޓް ވެއްޓުން ފަހަކަށް އައިސް އާންމު ކަމަކަށް ވެފައިވާއިރު އެެންމެ ގިނައިން އެޤައުމުގައި ފާއިތުވެދިޔަ ދުވަސްތަކުގައި ވެއްޓިފައި ވަނީ އަސްކަރީ ބޯޓްތަކެވެ.\nއިންޑިއާގައި މިދިޔަ ހަފްތާގައި ހެލިކޮޕްޓަރެއް ވެސް ވެއްޓިފައި ވެއެވެ. އެ ހާދިސާގައި ތިން މީހަކު މަރުވެފައި ވެއެވެ. އަދި މިދިޔް ޖޫން މަހު 13 މީހުނާއި އެކު ދަތުރު ކުރި އިންޑިއާގެ އަސްކަރީ މަތިންދާ ބޯޓެއް ވަނީ ފަރުބަދަ މަތީ ސަރަހައްދަކަަށް ވެއްޓިފައެވެ. މި ހާދިސާގައި އެއްވެސް މީހަކު ސަލާމަތެއް ނުވެއެވެ. އެހާދިސާގައި ވެއްޓިފައިވަނީ އިންޑިއާ އަސްކަރިއްޔާގައި ބޭނުންކުރާ އޭއެން-32 މަރުކާގެ އަސްކަރީ މަތިންދާ ބޯޓެކެވެ.\nތާޒަންގެ ރޯލު ކުޅެގެން މަޝްހޫރުވި، ޖޯއީ ލާރާ މަރުވެއްޖެ\nފްލައިޓް އަކީ ދަތުރެވެ. ޖާރނީއެވެ. މަތިންދާ ބޯޓު ކިޔާށެވެ. ނޫންނަމަ އެއަރކްރާފްޓް ކިޔާށެވެ.\nއޮގަސްޓް 29, 2019 09:43\nމާ ބޮޑަށް ތިއެނގެނީ. އެއަރކްރާފްޓަށްވެސް ފްލައިޓްއޭ ކިޔާ. ޑިކްޝަނަރީތަކުގައިވެސް ހުރީ މިހެން. ދެން އެނައުންސްމެންޓްތައް ކިޔާއިރުވެސް މިވެނި ފްލައިޓް (ނަމްބަރ) އަކުން ދަތުރުކުރާ މީހުންނަށް ގޮވާނީ. ނޫނީ މަރުހަބާވެސް ކިޔާނީ. އެހެން ނޫންނަމަ ގޮވާނީ އެއަރކްރާފްޓް ނަމްބަރ ނޫންތޯ؟ މިސާލު: "ވެލްކަމް އެބޯރޑް ފްލައިޓް ކިއު2180". "ޕެސްންޖަރސް ޓްރެވެލިންގ އިން ފްލައިޓް ކިއު2180". ފްލައިޓް މާނަކުރަނީ ދަތުރަށް ކަމުގައިވަނީނަމަ، އެބުނެވެނީ "ދަތުރު ކިއު2180 އިން ދަތުރުކުރައްވާ ބޭފުޅުން"؟ ކޮންމެ ބަހެއްގެވެސް ތަފާތު މާނަ ހުންނަކަން ނޭނގުނީމަ ވާނެ ތިޔަހެން.


ކޯވިޑް-19 : 13 ރަށަކާއި 8 ރިޒޯޓަކުން މިވަގުތު އެކްޓިވް ކޭސްތައް ފެނިފައިވޭ - އެޗް.ޕީ.އޭ ކޯވިޑް-19 : 13 ރަށަކާއި 8 ރިޒޯޓަކުން މިވަގުތު އެކްޓިވް ކޭސްތައް ފެނިފައިވޭ - އެޗް.ޕީ.އޭ\nކަސްޓަމްސްގެ މުވައްޒަފުންތަކެއް ކޯވިޑް19 ގެ ހާލަތުގައި މަސައްކަތްކުރަނީ - ފޮޓޯ: ކަސްޓަމްސް\nގްރޭޓަރ މާލޭ ސަރަޙައްދުގެ އިތުރުން ރާއްޖޭގެ މީހުން ދިރިއުޅޭ 13 ރަށަކާއި، 8 ރިޒޯޓަކުން ކޯވިޑް-19ގެ އެކްޓިވް ކޭސްތައް ފެނިފައިވާކަމަށް ހެލްތު ޕްރޮޓެކްޝަން އެޖެންސީ، އެޗް.ޕީ.އޭއިން ވިދާޅުވެއްޖެއެވެ.\nއެޗް.ޕީ.އޭއިން އާއްމުކޮށްފައިވާ މަޢުލޫމާތުތަކަށް ބަލާއިރު، މާލޭ ސަރަޙައްދުގެ އިތުރުން ދެން އެންމެ ގިނައިން ކޯވިޑް-19ގެ އެކްޓިވް ކޭސްތައް މިވަގުތު ފެނިފައިވަނީ ރާއްޖޭގެ އެންމެ އުތުރުން ހއ. އަތޮޅުގެ ރަށްތަކުންނެވެ. އެގޮތުން ހއ. އަތޮޅުގެ3ރަށަކުން ވަނީ އެކްޓިވް ކޭސްތައް ފެނިފައެވެ.\nއުތުރުން ކޯވިޑްގެ ކޭސްތައް ފެނިފައިވަނީ:\nކޯވިޑް-19 ގެ ކޭސްތައް ފެނިފައިވާ އިތުރު ރަށްތަކަކީ:\nއަތޮޅުތަކުން ކޯވިޑް-19 އެކްޓިވް ކޭސްތައް ފެނިފައިވީނަމަވެސް މާލޭ ސިޓީގެ އިތުރުން ރާއްޖޭގެ އެހެން އެއްވެސް ސަރަޙައްދަކުން ބަލީގެ ކޮމިއުނިޓީ ސްޕްރެޑެއް މިހާތަނަށް ފެނިފައިވާނުވާ ކަމަށް އެޗް.ޕީ.އޭއިން ވިދާޅުވެއެވެ. ރަށްރަށުން ކޯވިޑް-19 ގެ ކޭސްތައް ފެންނަމުންދަނީ ތަފާތު އެކި ބޭނުންތަކަށް މާލެއަށް އައުމަށްފަހު އަނބުރާ ރަށްރަށަށްގޮސް ހޯމް ކަރަންޓީނުވާ ފަރާތްތަކުގެ ތެރެއިންކަމަށްވެސް އެ އެޖެންސީން ވިދާޅުވެއެވެ.\nކޯވިޑް-19 ގެ ސަބަބުން ރައްކާތެރިކަމުގެ ފިޔަވަޅެއްގެ ގޮތުން މިދިޔަ އޭޕްރީލްމަހުގެ ތެރޭގައި ރާއްޖޭގެ ބޯޑަރުތައް ބަންދުކުރުމަށްފަހު، މިދިޔަމަހުގެ 15 ވަނަ ދުވަހު އަލުން ބޯޑަރުތައް ހުޅުވާލުމާއެކު، ރާއްޖޭގެ ރިސޯޓުތަކަށް ފަތުރުވެރިން ވަނީ އަންނަން ފަށާފައެވެ. މިއާއެކު ރާއްޖޭގެ ބައެއް ރިސޯޓުތަކުންވެސް ކޯވިޑް-19ގެ އެކްޓިވް ކޭސްތައް މިވަނީ އަލުން ފެންނަން ފަށާފައެވެ.\nއެގޮތުން މިވަގުތު ރާއްޖޭގެ 8 ރިސޯޓަކުން ކޯވިޑް-19 ގެ އެކްޓިވް ކޭސްތައް ފެނިފައިވާކަމަށް އެޗް.ޕީ.އޭއިން ވިދާޅުވެއެވެ. މީގެ ތެރޭގައި ކޯވިޑް-19 އަށް ޕޮޒިޓިވްވި 8 ފަތުރުވެރިއަކާއި9ސްޓާފަކު ހިމެނޭކަމަށް އެޗް.ޕީ.އޭއިން ވިދާޅުވެއެވެ.


Help Azeen! | Dhiislam\nއައިޝާ މުނާ ސެޕްޓެމްބަރ 22, 2013\nވަރަށް އާދައިގެ ނިކަމެތި އާއިލާއަކަށް އުފަން (ޢަލީ އަޒީން، މޫނިމާގެ ށ. ކަނޑިތީމު) އަކީ ދެ ކިޑްނީ ފެއިލް ވެފައިވުމުގެ ސަބަބުން މިހާރު ބަލި އެނދުގައި އޮންނަން ޖެހިފައިވާ ޒުވާނެކެވެ. އެހެން މީހުންނެކޭ އެއްފަދައިން ދިރިއުޅުމުގެ ހަމަޖެހުމާއި ފޮނިމީރުކަން ބޭނުންވާ، އަދި އުމުރުން އެންމެ 19 އަހަރުގެ ޒުވާނެކެވެ. ހިތްހެޔޮ މަޑުމައިތިރި ރަނގަޅު އަޚްލާގެއްގެ ވެރި ރަހުމަތްތެރިންނާއި ހެޔޮކޮށް ހިތައި ކުޅިވަރު ކުޅުމާއި ފުޓްބޯޅަ ދަނޑުގައިވެސް ނަންހިނގާ ކުޅުންތެރިއެކެވެ.\nއަޒީންގެ އުމުރުން2އަހަރުގައިވެސް ކިޑްނީގެ މައްސަލައެއް ވަނީ ދިމާވެފައެވެ. ﷲގެ ރަހުމަތުން އެފަހަރު އިންޑިޔާއަށް ގޮސް ފަރުވާކުރުމުންވަނީ ރަނގަޅު ވެފައެވެ. އެހެން ނަމަވެސް އޭގެ އެތަށް އަހަރެއްފަހުން މިދިޔަ އޯގަސްޓް މަހު އަނެއްކާވެސް ސިއްޙީ މައްސަލަތަކެއް ދިމާވެގެން ކަނޑިތީމު ޞިއްޙީ މަރުކަޒަށް ގެންގޮސް ޑޮކްޓަރު ބެލުމަށްފަހުވަނީ ހދ. ކުޅުދުއްފުށީ ރީޖަނަލް ހޮސްޕިޓަަލަށް ބަދަލުކޮށްފައެެވެ. އަދި ހދ. ކުޅުދުއްފުށީ ރީޖަނަލް ހޮސްޕިޓަަލުން އެމެޖެންސީކޮށް މާލެގެނެސް އައިޖީ އެމްއެޗް ހޮސްޕިޓަލްގައި އެޑްމިޓްކޮށް ޓެސްޓްތަށް ހެދުމަށްފަހު ޑޮކްޓަރުން ވިދާޅުވީ އަޒީންގެ ދެކިޑްނީ ފެއިލްވެފައިވާކަމެވެ. އެހެންނަމަވެސް އަޒީންއަށާއި އަޒީންގެ އާއިލާއަށް މިކަންވީ ގަބޫލުކުރަންދަތި ވާހަކައަކަށެވެ. އެހެންވެގެން އަޒީންގެ އާއިލާއިން އެކިގޮތްގޮތުން މީހުންގެއެހީ ހޯދާގެންވަނީ ސްރީލަންކާއަށް ގޮސް ލައްކާ ހޮސްޕިޓަލްގެ ޑޮކްޓަރުންނަށް ދައްކާފައެވެ. ލަންކާ ހޮސްޕީޓަލްގެ ޑޮކްޓަރުންވެސް ބުނެފައިވަނީ އަޒީންގެ ދެ ކިޑްނީ ފެއިލްވެފައިވާ ކަމަށެވެ.\nއަޒީންގެ އާއިލާއަށް މިކަންވީ ގަބޫލުކުރަންދަތި ހަޤީގަތަކަށެވެ. އަޒީން އަކީ އާއިލާގެ އެންމެ ހަގު މީހާއަށް ވުމާއިއެކު އާއިލާގެ އެންމެންވެސް އަޒީންދެކެ އިންތިހާއަށް ލޯބިވެއެވެ. އެހެންކަމުން އަޒީންގެ އެންމެ ދޮށީ ބޭބެ ނިންމީ ބޭބެ ކިޑްނީ އަޒީން އަށް ދިނުމަށެވެ. އަދި ކިޓްނީ ދިނުމަށް ބޭބެ ހަދަން ޖެހޭ ޓެސްޓްތަށް ވެސް ލަންކާ ހޮސްޕިޓަލްގައި ވަނީ ހަދާފައެވެ. އަޒީން ލަންކާއަށް ގެންދިޔަ ތަނުން ނިއުމޯނިޔާ ޖެހިގެން އެތަށް ދުވަހަކު އައިސީޔޫގައި ފަރުވާދޭން ޖެހުނެވެ. އެހެން ނަމަވެސް އަޒީންވަނީ އެހާލުގައިވެސް ހަމަކުރިއެކޭވެސް އެއްގޮތަށް ﷲއަށް ވަކީލުކޮށް ބަލިއެނދުގައި ކުރެވުނު ގޮތަކަށް ނަމާދާއި ދުޢާކުރުުމުގައި ސާބިތުވެފައެވެ. އަދި އައިސީޔޫގައި ގިނަ ދުވަހު ފަރުވާ ދޭން ޖެހުމުން އާސަންދަ ވަނީ އެއްކޮށް ހުސްވެފައެވެ.\nލަންކާ ހޮސްޕިޓަލުގައި ފަރުވާދިނުނަށްފަހު މާލެ އައިދުވަހު އަޒީން އަށް ކުރިމަތިލާން ޖެހުނީ ހިތާމައިގެ މައްޗަށް ހިތުރު ހިތާމައަކާއި އެވެ. އަޒީންގެ ބައްޔާގުޅިގެން އާއިލާއަށް ލިބުނު ފުން ހިތާމާގައި އަޒީންގެ ބައްޕަގެ ފިކުރު ބޮޑުވެ ބަލިވާން ފެށިއެވެ. އަދި ބަލި ދުވަހަކަށްވުރެ ދުވަހެއް ބޮޑުވަމުންގޮސް އަޒީން މާލެ އައުމުގެ ކުރީ ދުވަހުގެ ރޭ އަޒީންގެ ބައްޕަ މުޙައްމަދު ހަސަން ހާލު ބޮޑުވެގެން ހދ.ކުޅުދުއްފުށީ ރީޖަނަލް ހޮސްޕިޓަލްގެ އައިސީޔޫގައި ވަނީ އެޑްމިޓް ކޮށްފައެވެ. އަޒީން މާލެ އައި ދުވަހު ކުއްލިގޮތަކަށް ލިބުނު ޚަބަރަކީ ބައްޕަ އަބަދުގެ އަބަދަށް އަޒީންއާއި ވަކިވި ޚަބަރެވެ. އިންނާ ލިއްލާއި ވައިންނާއި އިލައި ރާޖިއޫން. އަޒީންގެ އާއިލާއަށް ލިބުނީ ހިތާމާގެ މައްޗަށް އިތުރު ފުން ހިތާމައެވެ.\nލަންކާގައި ފަރުވާ ކުރުމަށްފަހު އަޒީން މިހާރު ހުރީ މާލޭގައެވެ. އެއީ ހަފްތާއަކު ދެފަރު ޑައިލަސިސް ހައްދަން ޖެހޭތީ އެހެން ގޮތެއް ނެތިގެންނެވެ. އަޒީންގެ އެންމެ ދޮށީބޭބެ ހުރީ އަޒީންގެ ބައްޔާ ގުޅިގެން އެހެން ގޮތެއް ނެތިގެން ވަޒީފާ ދޫކޮށްލާފަ އައިސް އަޒީން ޑޮކްޓަރަށް ދެއްކުމާއި އަޒީންއަށް އެހީތެރި ވުމުގައެވެ. އަޒީންގެ3ބޭބެ ތިބޭއިރު އާއިލާގެ ކަންކަމާއި ޑޮކްޓަރަށް ދެއްކުމުގެ ކަންކަން ހަމަޖައްސަނީ ބޭބެމެން ކުރާ މަސައްކަތުން ލިބޭ އެއްޗަކުންނެވެ. އެހެން ނަމަވެސް ކިޑްނީ ބަދަލުކުރުމަށް ވިހިހާސް ޔޫއެސް ޑޮލަރު ހަމަ އެކަނި އޮޕަރޭޝަނަށް އަރައެވެ. މިއީ އާދައިގެ އާއިލާކަށްކުރެވޭވަރަށް ވުރެ ބޮޑު ޚަރަދަކަށް ވުމުން އަޒީންގެ އާއިލާވަނީ އެކަމަށް ނުކުޅެދިފައެވެ. އަދި އަޒީންގެ ކިޑްނީ ބަދަލުކުރުމަށްޓަކައި ފައިސާ ހޯދުމަށް އަޒީންގެ ކުލާސް ކުދިންނާއި ރައްޓެހިންގުޅިގެން ވަނީ ފޭސްބުކްގަޔާއި ކަނޑިތީމުގައި ހެލްޕް އަޒީންގެ ނަމުގައި ކެންޕޭންއެއް ފަށާފައެވެ.\nއަޒީންގެ ފުރާނަ ސަލާމަތްކުރުމަށްޓަކައި އަޒީންގެ އެންމެދޮށީ ބޭބެގެ ކިޑްނީ ކޮށްކޮއަށް ހަދިޔާކުރަން ނިންމާ އަދި ބޭބެގެ ކިޑްނީ ހަދިޔާކުރުމަށްޓަކައި ހަދަންޖެހޭ ޓެސްޓްތަށް ލަންކާހޮސްޕިޓަލުގައި މިހާރު ވަނީ ހަދާފައެވެ. ކިޑްނީ ބަދަލުކުރުން ކިތަންމެ މުޙިންމުވެފައިވީނަމަވެސް، އަޒީންގެ އާއިލާ ފަދަ ނިކަމެތި އާއިލާއަކަށް މިފަދަ ނިކަމެރި ހާލެއް ޖެހިފައިވާ މީހުންނަށް ހަމްދަރުދީވާ ބޭފުޅުންގެ ދީލަތި އެހީއާއި މަދަދާއި ނުލާ، މިއީ އަޒީން މެންފަދަ އާދައިގެ މީހަކަށް ކުރެވޭވަރަށްވުރެ ބޮޑު ޚަރަދެކެވެ. އަޒީން އެދެނީ ތިޔަބޭފުޅުންގެ ދީލަތި އެހީއަށެވެ. ﷲގެ މަގުގައި ހޭދަކޮށްލެވޭ އެންމެ ބައިރުފިޔާ ފޮއްޗަކީވެސް ގެއްލިގެންދާނެ އެއްޗެއްނޫނެވެ. އަޒީންގެ ބައްޔާ ބެހޭ ލިޔެކިތުންތަށްވަނީ މިނޫހައް ލިބިފައެވެ. އަޒީންގެ ބައްޔާ ބެހޭ އިތުރު މަޢުލޫމާތު ބޭނުންވާނަމަ އަދި އަޒީންއަށް ފައިސާގެ އެހީ ދޭން ބޭނުންފުޅުވާ ފަރާތްތަކުން އަޒީންގެ ބޭބެ އާދަމް މުޙައްމަދު 9732482 އާއި ގުޅުންވާށެވެ. އަދި ފައިސާ ޖަމާ ކުރައްވަން ބޭނުންފުޅުވާ ފަރާތަންތަކުން ތިރީގައި އެވާ އެކައުންޓްތަކަށް ފައިސާޖަމާކުރެއްވިދާނެވެ.\nBML: RF 7704 261115 101 އާދަމް މުޙައްމަދު (ބޭބެ)\nBML: US 7704 258902 102 އަހުމަދު މުޙައްމަދު (ބޭބެ)\nއިބްރާހީމް ރ.ދުވާފަރު :\n22 ސެޕްޓެމްބަރ, 2013 | 12:08\nﷲ ގަންދީ ބުނަން! އަޅުގަނޑު އަޒީންގެ ބޭބެމެންނާ ލަންކާ ލޮސްޕިޓަލުން ބައްދަލުވިއެވެ. އެއީ ކެއްތެރި އެކުވެރި ބައެއް! އެންމެ ނަމާދެއްވެސް ވައްޓާނުލާ ބަރާބަރަށް ކުރޭ! އެންމެހާއި އަޚުންނާއި އުޚުތުން! އަޒީންނަށް އެހީތެރިވުމަށް އަޅުގަނޑު ގޮވާލަން! އަޒީންނަށް އަވަސް ޝިފާއެއް ﷲ ދެއްވާށި! އާމީން!\n23 ސެޕްޓެމްބަރ, 2013 | 12:21\nބެންކަށްގޮސް އެކައުންޓަށް ފައިސާ ޖަމާކުރުން ތަންކޮޅެއް އުދަގޫ ކަމަކަށްވެދާނެ ގިނަ މީހުންނަށް، އެސް.އެމް.އެސް މެދުވެރިކޮށް ފައިސާ ޖަމާކުރެވޭ އުސޫލުތައްވެސް މިހާރު ހުރޭނޫންތޯ، އެފަދަ ގޮތެއް ހަމަޖެއްސޭތޯ ބަލަންވީނޫންތޯ މީގެ އިތުރުން….


SunOnline: Thuhumathu thakakee dhogeh, Haggu noon faisaa eh nuhun naane: Fandiyaau Didi\nތުހުމަތުތަކަކީ ދޮގެއް، ހައްގު ނޫން ފައިސާއެއް ނުހުންނާނެ: ފަނޑިޔާރު ޑީޑީ\nފާތިމަތު ސައީދު 03 Jun 2019, 14:20\nސުޕްރީމް ކޯޓުގެ ފަނޑިޔާރު އަބްދުﷲ ދީދި --- ސަންފޮޓޯ\nހައްގު ނޫން އެއްވެސް ފައިސާއެއް ގުޅުން ހުރި އެކައުންޓެއްގައި ނުހުންނާނެ ކަމަށް ސުޕްރީމް ކޯޓުގެ ފަނޑިޔާރު އަބްދުﷲ ދީދި ވިދާޅުވެއްޖެ އެވެ.\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވަނީ އިއްޔެ އަބްދުﷲ ދީދީގެ ސުލޫކީ މައްސަލައެއް ޖޭއެސްސީއަށް ހުށަހަޅުއްވާފަ އެވެ. އެމައްސަލައަކީ ފަނޑިޔާރު އަބްދުﷲ ދީދީގެ އަނބި ކަބަލުންގެ އެކައުންޓަށް އެއް މިލިއަން ޑޮލަރު ޖަމާވި މައްސަލައެއް ކަން އެނގިފައިވެ އެވެ. އެއީ ހުކުމާ ގުޅިގެން ޖަމާކުރި ފައިސާ ކަމަށް ތުހުމަތު ކުރެ އެވެ.\nފަނޑިޔާރު ޑީޑީ މިއަދު ނެރުއްވި ނޫސް ބަޔާނެއްގައި ވިދާޅުވީ އެމަނިކުފާނުގެ އަނބިކަނބަލުންގެ އެކައުންޓަށް ނުހައްގު އެއް މިލިއަން ޑޮލަރު ޖަމާކުރި ކަމަށް ބުނެ ނޫސްތަކުގައި ފަތުރާފައިވަނީ ދޮގު ހަބަރެއް ކަމަށެވެ.\nއެ ބަޔާނުގައި ފަނޑިޔާރު ޑީޑީ އިތުރަށް ވިދާޅުވެފައިވަނީ އިއްޔެ އެމަނިކުފާނުގެ އަބުރު ކަތިލުމަށް ކަމުގެ ދެކޮޅު ނުބަލައި ފަތުރާފައިވާ ހަބަރުތަކަކީ ވަރަށް ޒިންމާދާރުކަން ކުޑަ އަމަލެއް ކަމަށެވެ.\nފަނޑިޔާރު ޑީޑީ ވިދާޅުވީ ކޮންމެ ފަރުދެއްގެ މައްޗަށް ކުރެވޭ ތުހުމަތުތަކުގެ ޖަވާބުދާރީވުމުގެ ފުރުސަތަކީ ގާނޫނުން ލިބިދޭ ހައްގެއް ކަމަށެވެ. އަދި އެ ހައްގު ލިބިދިނުމަކާ ނުލައި އެމަނިކުފާނުގެ އަބުރާއި ނަން ކިލަނބުކޮށްލުމަށް ކޮށްފައިވަނީ އިންސާނީ ހައްގުތަކާއި ނުބައްދަލު ވަރަށް ހުތުރުކަން ބޮޑު އަމަލެއް ކަމަށްވެސް ބަޔާނުގައި ބުނެފައިވެ އެވެ.\nޑްރަގް ކޯޓުގެ އަމުރުތައް އޮންލައިންކޮށް ހަވާލުކުރަނީ


ޖީއެމްއާރު މައްސަލާގައި މިސަރުކާރުގެ އިޚްލާސްތެރިކަމާމެދު ކުރެވޭ ސުވާލު! - MV Times\nޖީއެމްއާރު މައްސަލާގައި މިސަރުކާރުގެ އިޚްލާސްތެރިކަމާމެދު ކުރެވޭ ސުވާލު!\n0 November 5th, 2012 - 8:27 AM\nއިންޑިއާގެ މަޝްހޫރު ޖީއެމްއާރު ކުންފުންޏަށް، މާލޭ އިންޓަނޭޝަނަލް އެއާޕޯޓު ނުވަތަ މިހާރުގެ ނަމުންނަމަ އިބްރާހީމް ނާސިރު އިންޓަނޭޝަނަލް އެއާޕޯޓު ދިގުމުއްދަތަކަށް ކުށްޔަށް ދިން މައްސަލާގައި މިހާރުގެ ސަރުކާރަށް ނިސްބަތްވާ ފަރާތްތަކުން ބުނަމުންދަނީ އެއީ ރާއްޖޭގެ ޤާނޫނުތަކާ ޚިލާފަށް ކޮރަޕްޝަނަށް މަގުފަހިވާގޮތަށް ހިންގާފައިވާ މުޢާމަލާތެއްކަމުގައެވެ.\nވެރިކަމަށް ވަޑައިގަތުމުގެކުރިން މިހާރުގެ ރައީސް ޑރ.ވަޙީދު މިކަމާމެދު އެއްޗެކޭ ވިދާޅެއްނުވެއެވެ. އެހެންނަމަވެސް ރައީސް ނަޝީދުގެ ވެރިކަމުގައި ހިންގާފައިވާ ވިޔަފާރީގެ މި މުޢާމަލާތާ ގުޅޭގޮތުން އެކަމާ ދެކޮޅަށް އެންމެ ބާރަށް އަޑުއުފުއްލެވި ސިޔާސީ ބޭފުޅުން މިހާރު ތިއްބެވީ ރައީސް ޑރ.ވަޙީދުގެ ފަހަތްޕުޅުގައެވެ. ނަޝީދުގެ ވެރިކަމުގެ ފަހުދުވަސްކޮޅު ހީވީ އޭރުގެ އިދިކޮޅު ސިޔާސީ ފަރާތްތަކުން ހަމަ ދެންމެ ދެންމެ އެއާޕޯޓަށް އަރައި ގަދަކަމުން ޖީއެމްއާރު އެތަނުން ބޭރުކޮށްފާނެ ހެންނެވެ.\nއޭރުވެސް ވަކިކޮޅަކަށް ނުޖެހޭ ޤާނޫނީ މާހިރުން ބުނަމުންދިޔައީ ޖީއެމްއާރު މައްސަލައަކީ ފަސޭހައިން ޙައްލުކުރެވޭނެ މައްސަލައެއް ނޫންކަމުގައެވެ. އެކަމާ ދެކޮޅުހަދާނަމަ އެއާޕޯޓު ޖީއެމްއާރަށް ކުށްޔަށްދިނުމުގެ އެއްބަސްވުމުގައި ސޮއިކުރުމުގެ ކުރިން އެކަން ހުއްޓުވަން ޖެހޭކަމުގައެވެ. އޭގެފަހުން އެކަން ބާޠިލްކުރުމަކީ ވަރަށް އުނދަގޫ ކަމަކަށް ވާނެކަމަށެވެ.\nއެހެންނަމަވެސް މިހާރުގެ ސަރުކާރަށް ނިސްބަތްވާމީހުން ކުރިން ބުނަމުންދިޔައީ އެމީހުންގެ ވެރިކަމެއްގައި، ނުވަތަ އެމީހުންގެ ބާރުހިނގާ އެމީހުން ބައިވެރިވާ ވެރިކަމެއްގައި އެންމެފުރަތަމަ ކުރާނެ އެއްކަމަކީ ޖީއެމްއާރު އެއާޕޯޓުން ބޭރުކުރުންކަމުގައެވެ. މިކަމުގެ ފޯރީގައި އޭރު ވާހަކަފުޅު ދެއްކެވި ސިޔަސީގޮތުން ތަންކޮޅެއް ޅަބޭފުޅުން، ޖޯޝުގައި އިންޑިއާ ސަރުކާރާ މިކަންގުޅުވައި އިންޑިއާއަށްވެސް ފަޑުކިޔާފައިވެއެވެ. މިހާރުގެ ސަރުކާރަށް ޖީއެމްއަރު މައްސަލަ ޙައްލުކުރަން މިހާރު ދަތިވެގެން އުޅޭ އެއްސަބަބަށް މިކަންވެދާނެއެވެ.\nކޮންމެއަކަސް މިހާރު ވެރިކަމުގައި ތިބީ ޖީއެމްއާރާ ދެކޮޅަށް ކުރިން އަޑުއުފުލި މީހުންނެވެ. އޭގެތެރެއިން ބައެއްމީހުން މިހާރުވެސް ފަރުދާގެ ކުރިމަތީގައި އެއަޑުތައް އުފުލައެވެ. އެހެންނަމަވެސް ފަރުދާގެ ފުރަގަހުގައި ކަންހިނގާގޮތެއް ނޭނގެއެވެ.\nއެއާޕޯޓު އަނބުރައި ދިވެހިންނަށް ހޯދައިދިނުމުގެ ނަމުގައި ކުރިއަށް ގެންދަން ރޭވި ޙަރަކާތްވެސް މިހާރުވަނީ ލަސްކޮށްފައެވެ. މުޅިމާލޭގައި ޖީއެމްއާރަށް އެއާޕޯޓުދިނުމާ ދެކޮޅު ޝުޢޫރުތައް ދިވެހިބަހުން ލިޔެފައިވާ ބެނާތަކެއް ދެމުމުން ވާނީ ކޮންކަމެއްތޯ މިއީ އުފެދިދާނެ ސުވާލެކެވެ. މިއީ ޢާއްމުން ހޭލުންތެރިކުރުމުގެ މަޤުސަދުގައި ކުރިކަމެއްކަމަށް މިކަންކުރި މީހުންބުނެއެވެ.\nއެހެންނަމަވެސް ޖީއެމްއާރު މައްސަލައަކީ ޢާއްމުން ހޭލުންތެރިވުމާއި ގުޅުންހުރި މައްސަލައެއްނޫނެވެ. އެއީ ދިވެހިސަރުކާރާއި ބޭރުގެ ބޮޑު ކުންފުންޏަކާ ދެމެދު ސޮއިކޮށްފައިވާ ވިޔަފަރީގެ އެއްބަސްވުމެއްގެ މައްސަލައެކެވެ. މިމައްސަލާގައި ޢާއްމުން ހޭލުންތެރިކުރުވަންވީ ކޮންކަމަކަށް ބާއެވެ؟ ބަޔަކު ހޭލުންތެރި ކުރުވަންޏާ ކުރުވަންވީ ސަރުކާރާއި ސަރުކާރުގައ ހިމެނޭ ޕާޓީތައް ނޫންބާއެވެ؟\nޖީއެމްއާރު އެގްރީމެންޓަކީ ޤާނޫނާ ޚިލާފު އެއްޗެއްކަމަށް ސަރުކާރުގައި ހިމެނޭ ބައެއްމީހުން ބުނެއެވެ. އަދި އޭގެސަބަބުން ދިވެހި ދައުލަތަށް އެއްވެސް މާލީ ފައިދާއެއް ނުވާތާގައި އަގުނުކުރެވޭ ވަރުގެ ގެއްލުން ލިބެމުންދާކަމުގައިވެސް ބުނެއެވެ. އެހެންކަމަށްވާނަމަ އެއްބަސްވުން ބާޠިލް ނުކުރަނީ ކީއްވެބާއެވެ؟\nމިވަރުގެ ބޮޑު ގެއްލުމެއް ދައުލަތަށް ވާނަމަ އެކަމުން ދައުލަތް ސަލާމަތްކުރުމަށް މަސައްކަތް ކުރަންޖެހޭނެއެވެ. އެހެންނަމަވެސް ސަރުކާރގެ ފަރާތުން މިކަމުގައި ފެންނަނީ ނެގިމަޑުކަމެވެ. ދައްކަވާ ވާހަކަތަކުގައި ފުށުއެރުންތަކާއި ސުވާލު އުފެދޭ ކަންތައްތަކެއް އެބަހުއްޓެވެ.\nއެހެންކަމުން މިކަމުގައި ސަރުކާރުގެ އިޚްލާސްތެރިކަމެއް އެބަހުރިތޯ މިއީ ގިނަބަޔަކު ކުރާ ސުވާލެކެވެ؟ މިސުވާލުގެ ޖަވަބު ދޭކަށް މި ސަރުކާރަކަށް މާގިނަ ވަގުތެއް ނެތެވެ.


ވަޒީފާގެ ފުރުޞަތު: ކުނިކޮށި ބަލަހައްޓާ މީހުން\nކުނިކޮށި ބަލަހައްޓާ މީހާ\nސަރވިސް އެލަވަންސް: -/1000ރ (އެއްހާސް)\nކުނިކޮށްޓަށް ކުނިގެންދާ ފަރާތްތަކުން ކުނި އެޅުމަށް ކަނޑައަޅާފައިވާ ތަންތަނަށް ކުނި އަޅާތޯ ބަލައި އެތަންތަނަށް ކުނި އެޅުވުން.\nކުނިކޮށްޓަށް ގެންދެވޭ ކުނި ވަކިކޮށްގެން ނުގެންދާ ފަރާތްތަކަށް އެކަން ހަނދާންކޮށްދީ ތަކުރާރުވާ ފަރާތްތަކުގެ މައުލޫމާތު ރަށު ކައުންސިލަށް އެންގުން.\nކުޑަކުދިން ކުނިކޮށި ސަރަޙައްދަށް ވަނުން މަނާކުރުން. އަދި ތަކުރާރުވާނަމަ ކައުންސިލަށް އެންގުން.\nކުނިކޮށި ސަރަޙައްދުގެ މަގު ސާފުކުރުން\nކުނިކޮށްޓަށް ހޯދާފައިހުންނަ ހުރިހާ އެއްޗެއް އަމާނަތްތެރިކަމާއެކު ބެލެހެއްޓުން\nލިބިފައިވާ ތަޢުލީމާއި ތަމްރީނަށް ބަލައިގެން (ތަޢުލީމީ ފެންވަރަށް 20%)\nމި މަޤާމަށް މީހުން ހޮވުމަށް ބޭއްވޭ އިންޓަވިއު އޮންނާނީ 2021 ވަނަ އަހަރުގެ ފެބުރުވަރީ7އިން 11 އާއި ދެމެދު، ތިލަދުންމަތީ އުތުރުބުރީ ދިއްދޫ ކައުންސިލްގެ އިދާރާގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން މި މުއްދަތުގައި އިންޓަރވިއުއަށް ހާޟިރުވުމަށް ތައްޔާރުވެގެން ތިއްބެވުންއެދެމެވެ.


Haihoonukamugai thibi Yemen meehunah Arabin eheevaan UN in govaalaifi\nހައިހޫނުކަމުގައި ތިބި ޔަމަނު މީހުނަށް އަރަބިން އެހީވާން އދ. ގޮވާލައިފި\nހަނގުރާމައިގެ ސަބަބުން ގެދޮރުގެއްލިފައިވާ ޔަމަނުގެ އާއިލާއެއްގެ ކުދިންތަކެއް ފޭލިގެއެއްގެ ކައިރީގައި. ހަނގުރާމައިގެ ސަބަބުން އެގަުއުމުގެ 13 މިލިޔަން މީހުންނަށް ކާނާގެ ދަތިކަން ކުރިމަތިވެފައި. ފޮޓޯ: ރޮއިޓާސް\nހަނގުރާމައިގެ ސަބަބުން ބަނޑުހައިހޫނުކަން ކުރިމަތިވެފައިވާ ޔަމަނުގެ ރައްޔިތުންނަށް ގަލްފުގެ ގައުމުތަކުން އެހީތެރިވާން ޖެހޭނެ ކަމަށް އދ. ގެ އިމަޖެންސީ ރިލީފް ކޯޑިނޭޓާ ސްޓެފަން އޮބްރިއެން ވިދާޅުވެއްޖެ އެވެ.\nޔަމަނު މީހުންނަށް އެހީފޯރުކޮށްދޭން މިއަހަރަށް ބޭނުންވާ 2.1 ބިލިޔަން ޑޮލަރު ހޯދަން ބާއްވާ ބޮޑު މަހާސިންތާ ފެށުމުގެ އެއް ދުވަސް ކުރިން ރޮއިޓާސްއަށް ދެއްވި އިންޓަވިއުއެއްގައި އޮބްރިއެން ވިދާޅުވެފައި ވަނީ ޔަމަނުގެ ހައިހޫނު ކަމަކީ ދުނިޔޭގެ އެންމެ ބޮޑު އިންސާނީ ކާރިސާއަށް ބަދަލުވަމުންދާ ކަމަށެވެ.\n"ހާއްސަކޮށް ސަރަހައްދުގެ ގައުމުތަކަށް އަޅުގަނޑު ގޮވައިލަން މިހަމަނުޖެހުމުގައި ފިތިފައި ތިބި ޔަމަނު ރައްޔިތުންނަށް އެހީތެރިވާން އިސްނެގުމަށް،" އޭނާ ވިދާޅުވެފައި ވެއެވެ.\nޔަމަނުގެ ކުޑަކުއްޖެއް. ފޮޓޯ: ރޮއިޓާސް\nޔަމަނަށް ކާބޯތަކެއްޗާއި ބޭސްފަރުވާގެ އެހީ ފޯރުކޮށްދޭން އދ. ގެ އެހީދޭ އެޖެންސީއަށް އަދި ލިބިފައިވަނީ ބޭނުންވާ ފައިސާގެ އެންމެ 15 ޕަސެންޓެވެ. ލިބުނު ފައިސާގެ ތެރޭގައި މެދުއިރުމަތީގެ ގައުމަކުން ދިން އެއްވެސް އެއްޗެއް ނުހިމެނެ އެވެ. ޔަމަނުގައި ހިނގާ ހަނގުރާމައިގެ ސަބަބުން އެގައުމުގެ 17 މިލިޔަން މީހުންނަށް ކާނާގެ ދަތިކަން ވަނީ ކުރިމަތިވެފައެވެ. ޔަމަނުގެ ޖުމްލަ އާބާދީއަކީ 26 މިލިޔަން މީހުންނެވެ.\nޔަމަނުގައި ހަނގުރާމަ ހިނގަމުން ދަނީ އެގައުމުގެ ވެރިރަށް ސަންއާއާއި އެހެން ބައެއް ސަރަހައްދުތަކަށް ވެރިވެގަނެގެން އުޅޭ ހޫސީ ހަނގުރާމަވެރިންނާއި އެގައުމުގެ ސަރުކާރަށް ތާއީދުކުރާ އަރަބި ގައުމުތަކުގެ ލަޝްކަރުތަކާ ދެމެދުގަ އެވެ. އަރަބި ގައުމުތަކުގެ ލަޝްކަރުތަކުގައި އިސްވެ އުޅެނީ ސައުދީ އަރަބިއްޔާއިންނެވެ. ޔަމަނު ހަނގުރާމަށް ދެ އަހަރު ވިއިރު އެ ހަނގުރާމައިގައި އާއްމުންގެ 10000 އަށް ވުރެ ގިނަ މީހުން ވަނީ މަރުވެފަ އެވެ.\nޕާކިސްތާނާ ތުރުކީ ފޮރިން މިނިސްޓަރުން ނިއުޔޯކްގައި


REPORT - Ehndhu ithuru vehjje! Eikamaku touristun ithureh nuvey\nތިން އަހަރުން އެނދުގެ އަދަދު 74 އިތުރު\nމިދިޔަ އަހަރު އެކަނި 11 ރިސޯޓެއް ހުޅުވި\nރިސޯޓު ހުޅުވަން ތިން ބިލިއަން ރުފިޔާ މައާފުކުރި\nހުވަފެންފުށި ރިސޯޓުގައި ހަދާފައިވާ މޫދު އަޑީގެ ސްޕާ- ފޮޓޯ: ހުވަފެންފުށި\nވޭތުވެދިޔަ ހައެއްކަ އަހަރަށް ބަލާއިރު ރާއްޖެ އަންނަ ޓޫރިސްޓުންގެ އަދަދު ހުރީ ގާތް ގަނޑަކަށް އެއްވަރެއްގައޭ ބުނެވިދާނެ އެވެ. ބައެއް އަހަރުތަކުގައި އިތުރުވަމުން އައިނަމަވެސް މުޅި އަހަރަށް ބަލާއިރު އުޅެނީ އެއް ހަމައެއްގަ އެވެ. ރާއްޖެ އަންނަ ޓޫރިސްޓުންގެ އަދަދު "ހިފެހެއްޓިފައި" ހުރިނަމަވެސް އެނދުގެ އަދަދު ވަނީ އިންތިހާ އަށް އިތުރުވެފަ އެވެ. މީގެ ސަބަބަކީ ކޮބައި ހެއްޔެވެ؟ މިކަމުން ނުކުންނާނެ ނަތީޖާއަކީ ކޮބައި ހެއްޔެވެ؟\n"ދެހާސް އަށް ވަނަ އަހަރާއި ހަމަ އަށް ރާއްޖޭގެ ފަތުރުވެރިކަމަށް އައި ކުރިއެރުމަށް ބަލާއިލިއިރު އެވްރެޖްކޮށް އިތުރުވެފައިވަނީ ހަހާސް ބެޑު. ނަމަވެސް ދަހާސް ނުވައަކުން ދެހާސް ތޭރައަށް 563 ބެޑު. ނަމަވެސް ދެހާސް ސާދަ އިން ފެށިގެން މިހާތަނަށް 1،034 ބެޑު ވަނީ އިތުރުވެފަ،" ޓޫރިޒަމް މިނިސްޓަރު މޫސާ ޒަމީރު ވިދާޅުވި އެވެ.\nމިނިސްޓަރުގެ ވިދާޅުވުން ރަނގަޅެވެ؛ ގަބޫލުކުރަން ޖެހޭ ހަގީގަތަކީ މާކެޓަށް އާ ރިސޯޓުތައް ގެންނަން ސަރުކާރުން ގިނަ މަސައްކަތް ތަކެއް ކޮށްފިކަމެވެ. ނަތީޖާ ވެސް ގޯހެއް ނޫނެވެ. މިދިޔަ އަހަރު އެކަނި ވެސް 11 ރިސޯޓު ހުޅުވައިފި އެވެ. އަދި މިކަން ފަހި ކުރުމަށް އިންވެސްޓްމަންޓް ގާނޫނުތަކަށް ބަދަލު ގެނެސް، ރިސޯޓު ތަރައްގީ ކުރަން އެތެރެ ކުރާ މުދަލުން ވަނީ ޑިއުޓީ ވެސް މައާފުކޮށްދީފަ އެވެ. މިގޮތުން 2005 ވަނަ އަހަރު ރިސޯޓު ތަރައްގީ ކުރަން 1.7 ބިލިއަން ރުފިޔާގެ މުދާ އެތެރެ ކުރިނަމަވެސް މިދިޔަ އަހަރު މި އަދަދު ވަނީ ތިން ބިލިއަން ރުފިޔާ އަށް އިތުރުވެފަ އެވެ. މީގެން، އެނގެނީ މި ދާއިރާ އިން ކުރެވުނު މަސައްކަތް ގިނަ ކަމެމެވެ.\nމި އަހަރު ޖަރުމަނުގައި ބޭއްވި އައިޓީބީ ފެއާ ހުޅުވަނީ: ރާއްޖެއިން މި އަހަރު ދަނީ ވިޒިޓް މޯލްޑިވްސް އިޔާ ފާހަގަ ކުރަމުން.-އަވަސް ފޮޓޯ\nމީގެ ނަތީޖާއަކީ ރިސޯޓުތަކުގެ އެނދުގެ އަދަދު އިންތިހާ އަށް އިތުރުވެގެން ދިއުމެވެ. މިގޮތުން ހަމައެކަނި ރިސޯޓުތަކަށް ބެލިނަމަވެސް މި އަހަރު ޖޫން މަހުގެ ނިޔަލަށް ރާއްޖޭގެ 124 ރިސޯޓުގައި 27،000 އަށް ވުރެ ގިނަ އެނދު އެބަހުއްޓެވެ.\nއެހެން ތަފާސްހިސާބުތަކަށް ބަލައިލަމާ ހެއްޔެވެ! ޓޫރިޒަމް ޕްރޮޕަޓީ އިތުރު ވެގެން އައިސްފައިވާ ވަރު ވަރަށް ރަނގަޅަށް މިއޮތީ ފެންނާށެވެ. ޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި 2013 ވަނަ އަހަރު ނިމުނުއިރު މުޅިރާއްޖޭގައި އޮޕަރޭޓް ކުރަމުން ގޮސްފައިވަނީ ޖުމުލަ 28،770 އެނދެވެ. އަދި މި އަހަރު ރާއްޖޭގައި ހިންގަމުން ދިޔައީ 106 ރިސޯޓެވެ. ނަމަވެސް 2014 ވަނަ އަހަރު ނިމުނުއިރު ރާއްޖޭގައި ހުރި ޖުމްލަ އެނދުގެ އަދަދު ވަނީ 30،689 އަށް އުފުލިފަ އެވެ. މިއީ ގާތްގަނޑަކަށް 1،916 އެނދުގެ އިތުރުވުމެކެވެ. މި އަހަރަށް ބަލާއިރު މުޅި ރާއްޖޭގައި އޭރު ޖުމުލަ 111 ރިސޯޓު އޮޕަރޭޝަންގައި ހުއްޓެވެ. މި އަދަދު ވަނީ ޖެހިގެން އައި އަހަރު 32،237 އަށް އިތުރުވެފަ އެވެ. އަދި 2016 ވަނަ އަހަރު 32،837 އަށް އިތުރުވިއިރު މި އަހަރުގެ މިހާތަނަށް ބަލާއިރު ވެސް ރާއްޖޭގައި ހުރި ޓޫރިސްޓު އެނދުގެ އަދަދު އުޅެނީ 38،648 ގަ އެވެ. މާނައަކީ މި އަދަދަކީ 2013 ވަނަ އަހަރާ އަޅާބަލާއިރު 9،878 އެނދު އިތުރުވުމެކެވެ.\nދެން އުފެދޭ ސުވާލަކީ ރާއްޖެ އަށް އަންނަ މީހުންގެ އަދަދު އެއްވަރެއްގައި "ހިފަހެއްޓިފައި" ހުރިއިރު އެނދުގެ އަދަދު އިތުރުވުމުން ދިމާވާނީ ކޮން މައްސަލައެއް ހެއްޔެވެ؟ ރާއްޖޭގެ ރިސޯޓުތަކޭ އެއް ހަމައެއްގައި ގެސްޓްހައުސް އެނދުގެ އަދަދު ވެސް ދަނީ އިތުރުވަމުންނެވެ. ގެސްޓްހައުސްތަކުގައި 6،000 އަށްވުރެ ގިނަ އެނދު އެބަހުއްޓެވެ. މީގެ ސަބަބުން ރާއްޖޭގެ ޖުމްލަ އޮކިއުޕެންސީ އަށް އަންނާނީ ކޮން ބަދަލެއް ބާ އެވެ؟\nޓޫރިޒަމް ދާއިރާގެ މާހިރުން ދެކޭ ގޮތުގައި ރާއްޖޭގެ ރިސޯޓުތައް ގިނަވިނަމަވެސް ޓޫރިޒަމް އެރަވައިވަލް އިތުރު ނުވާނަމަ ރިސޯޓުތައް ވިއްކުމުގައި ދަތިތަކާ ކުރިމަތިވާނެ އެވެ.\n"ހިއެެއް ނުވޭ ރާއްޖެއާ އެއްވަރަކަށް މި ސަރަހައްދުގައި ވެސް މިހާ ގިނަ އިން ޓޫރިޒަމް ޕްރޮޕަޓީ މާކެޓަށް ގެނެސްފައިވާ ދެވަނަ ގައުމެއް އޮތް އެހެނެއް. ނަމަވެސް މައްސަލަ ޖެހެނީ ޕްރޮމޯޝަންގައި. މިކަން ރަނގަޅު ކުރަނިކޮށް އެރައިވަލް އިތުރު ކުރެވޭނެ."\nއެންމެ ފަހުގެ ތަފާސް ހިސާބުތަށް ދައްކާ ގޮތުގައި މި އަހަރުގެ މިހާތަނަށް އައިސްފައިވަނީ 657,540 ޓޫރިސްޓުންނެވެ. މިއީ މިދިޔަ އަހަރު ޒިޔާރަތް ކުރި 619,921 ޓޫރިސްޓުންނާ އަޅާބަލާއިރު ހަ ޕަސެންޓް އިތުރު އަދަދެކެވެ. އަދި މިދިޔަ އަހަރު އައިސްފައިވަނީ 1.2 މިލިއަން މީހުންނެވެ. އަދި ވޭތުވެދިޔަ އަހަރުތަކުގައި ވެސް އައިސްފައިވަނީ މިގޮތަށެވެ.\nރިސޯޓުތައް އިތުރުވުމަކީ ޓޫރިޒަމަށް އޮތް ހެޔޮފާލެކެވެ. އަދި މިހާރު އޮތީ މި ބަދަލުގެ ހެޔޮ ފައިދާ ހޯދުމަށް މާކެޓު ކުރުން ރަނގަޅު ކުރުމެވެ.


ރައީސް ޔާމީނަށް އިއްވާފައި ވަނީ “ހަރާމް” ހުކުމެއް: ޝުޖާޢު – Dhen.mv\nރައީސް ޔާމީނަށް އިއްވާފައި ވަނީ "ހަރާމް" ހުކުމެއް: ޝުޖާޢު\nމުޙައްމަދު ސަނީޙް November 28, 2020 - 4:52 pm\nއިދިކޮޅު ކޯލިޝަންގެ ލީޑަރ، ކުރީގެ ރައީސް އަބްދުﷲ ޔާމީން އަބްދުލް ޤައްޔޫމަށް އިއްވާފައިވާ ޙުކުމަކީ "ހަރާމް ހުކުމެއް" ކަމަށް ޕީއެންސީގެ ނާއިބު ރައީސް އިބްރާހީމް ޝުޖާއު ވިދާޅުވެއްޖެއެވެ.\nޝުޖާޢު މިއަދު ކުރެއްވި ޓްވީޓެއްގައި ވިދާޅުވީ، ރައީސް ޔާމީނަށް އިއްވާފައިވާ ހުކުމަކީ ސީދާ "ހަރާމް ހުކުމެއް" ކަމަށާއި އެމަނިކުފާނުގެ މައްޗަށް އުފުލި ދައުވާއާ އިއްވި ހުކުމާ އެއް ގޮތަކަށް ވެސް ދިމާނުވާ ކަމަށެވެ.\nރައީސް ޔާމީންގެ މައްޗަށް ހުކުމް އިއްވި މިހާރު ސުޕްރީމް ކޯޓުގެ ފަނޑިޔާރުގެ މަގާމުގައި ހުންނެވި ފަނޑިޔާރު އަލީ ރަޝީދަށް ފާޑު ވިދާޅުވެ ވިދާޅުވީ އަލީ ރަޝީދަށް، ފަނޑިޔާރު ކަމުގައި ނީނދެވޭނެ ކަމަށާއި އެއީ "ގުއި ހޭކިފައި" ހުރި ފަނޑިޔާރެއް ކަމަށް ޝުޖާއު ވިދާޅުވިއެވެ. އަދި އެއީ ޙަރާމް ހުކުމުގެ އިނާމެއް ކަމަށް ވެސް އޭނާ ވިދާޅުވިއެވެ.\nރައީސް ޔާމީނުގެ މައްޗަށް ފަސް މިލިއަން ޑޮލަރުން ޖޫރިމަނާ ކުރުމާއެކު،5އަހަރުގެ ޖަލު ހުކުމެއް އިއްވީ ނޮވެމްބަރު 28، 2019 ގައެވެ. ރައީސް ޔާމީނަށް ތާޢީދު ކުރައްވާ އެތައް ބަޔަކު ބުނަމުން އަންނަނީ، ރައީސް ޔާމީނަށް އިއްވި ހުކުމަކީ ނުހައްގު ދައުވާއެއްކޮށް އިއްވާފައިވާ ހުކުމެއް ކަމަށެވެ. ޚާއްޞަކޮށް ޙުކުމް އިއްވި ފަނޑިޔާރު ޢަލީ ރަޝީދުގެ ސުލޫކީ މައްސަލައެއް ފެންމަތިވެފައި ވަނިކޮށް ، އޭނާ އިސްވެ ހުކުމް ކުރުމާ އޭގެ ފަހުން "އިނާމެއްގެ" ގޮތުގައި ސްޕްރީމް ކޯޓްގެ ފަނޑިޔާރުކަން ލިބުނުކަން އިދިކޮޅުން ފާހަގަ ކުރެއެވެ.\nމަނީ ލޯންޑަރިންގެ ކުށް އެމަނިކުފާނުގެ މައްޗަށް ސާބިތުވެފައި ވަނީ، އެމަނިކުފާނުގެ ވެރިކަމުގައި ހިނގި އެމްއެމްޕީއާރުސީގެ ހިޔާނާތުގެ ފައިސާގެ ތެރެއިން އެއް މިލިއަން ޑޮލަރު އެމަނިކުފާނުގެ އަމިއްލަފުޅު އެކައުންޓަށް ޖަމާކުރެއްވި ކަމަށް ތުހުމަތު ކުރާ މައްސަލައިގައެވެ. ދައުލަތުން ވިދާޅުވާ ގޮތުގައި އެއީ ގއ. ވޮޑަމުލާ ލީޒްކޮށްގެން ދައުލަތަށް ލިބެން ޖެހޭ ފައިސާގެ ތެރޭގައި ހިމެނޭ އެއް މިލިއަން ޑޮލަރެވެ.\nރައީސް ޔާމީން ހައްޔަރުގައި އަހަރެއް ވުމާ ގުޅިގެން، އެމަނިކުފާނު ޖަލުން މިނިވަން ކުރުމަށް ގޮވާލާ އިދިކޮޅު ފަރާތްތަކުން ދަނީ މުޒާހަރާ ކުރަމުންނެވެ.\nއިބްރާހިމް ޝުޖާއު ޕީޕީއެމް/ޕީއެންސީ\n2020: އިދިކޮޅުގެ ނާކާމިޔާބީތަކާއެކު ވެސް ކާމިޔާބު އަހަރެއް\n"ޔާމީންގެ ވެރިކަން ނަމަ ރައްޔިތުން މިހާރު ތިއްބަވަނީ ވެކްސިން ޖައްސަވައިގެން"\nޑިމޮކްރަސީގެ ނަމޫނާ މި ދައްކަނީ ޕްރޮގްރެސިވް ކޯލިޝަނުން: ނިމާލް


Ramadan: Nubai aadhathakun dhuruvan ranuge furusathei ރަމަޟާން މަސް: ނުބައި އާދަތަކުން ދުރުވަން ރަނުގެ ފުރުޞަތެއް – Ilm Ramadan: Nubai aadhathakun dhuruvan ranuge furusathei\nރަމަޟާން މަސް: ނުބައި އާދަތަކުން ދުރުވަން ރަނުގެ ފުރުޞަތެއް\nނުބައި އާދަތައް ދޫކޮށްލަންޖެހެނީ ކީއްވެ؟\n“އިންސާނާ ކަމަކަށް އާދަވެއްޖެ ނަމަ އެކަމަކީ އެމީހެއްގެ ނާރުތަކާއި ކަށިތަކާ ގުޅިފައިވާ ފަދަ ކަމަކަށް ވެދެ އެވެ. އެހާރުން މާބޮޑު ވިސްނުމަކާއި ފިކުރަކާ ނުލައި އޮޓޮމެޓިކުން އެކަމެއް ކުރެވޭ ގޮތް ވެއެވެ. އެހެންވެ މިފަދަ އާދައެއް ދޫކޮށްލުމަކީ ވަރަށް އުނދަގޫ ކަމަކަށް ވެދެއެވެ.” (ސަޢުދުﷲ ޢަލީ، މިހާރު ނޫސް2017)\nނަފުސު އިޞްލާޙުކުރުމުގެ ގޮތުން އަޅަން ޖެހޭ އެންމެ ފުރަތަމަ ފިޔަވަޅަކީ ހެޔޮ ނިޔަތެއްގައި އެކަން ކުރަން ފެށުމެވެ. ހާސް މޭލުގެ ދަތުރުވެސް ފެށެނީ އަޅާލެވޭ އެންމެ ފިޔަވަޅަކުން ކަމުގައި އަބަދުވެސް ހަނދާން ބަހައްޓާށެވެ.\nބޭކާރު ގޮތުގައި ވަގުތު ހޭދަކުރުމުގެ ނުބައި އާދަ ދޫކޮށް، ތިބާއަށް ފައިދާހުރި ކަންކަމުގައި ގަދައަޅާ މަސައްކަތްކުރާށެވެ. އެހެނީ ތިބާއަށް ކާމިޔާބުވުން ޙާޞިލުވުންވަނީ ތިބާއަށް ފައިދާހުރި ކަންކަމުގައި ތިބާ މަޝްޣޫލުވުމުންނެވެ.\nބުނާ މީހަކު ބުނެފާނެއެވެ. އަހަރެންގެ މައްސަލައަކީ ރޯދަމަހަށް ފަހެވެ. އެހެންނަމަވެސް ހަނދާން ކުރަން ޖެހޭ ކަމަކީ 30 ދުވަހު އާދަވެ ކަމެއް ކޮށްފިނަމަ، ތިބާ ހުންނާނީ އެކަމަށް ހޭނިފައެވެ\nކުރު މުއްދަތެއްގެ ތެރޭގައި އެމީހެއްގެ ނަފްސު ހެޔޮކަންކަމުގައި ތަރުބިއްޔަތު ކުރަން އެދޭ މީހާ މިދުވަސްތަކުގައި ކުޑަ ހިތްވަރެއް ކޮށްލާށެވެ. އިސާހިތަކު ހެޔޮ ކަންތައްތައް އާދައަކަށްވެ ނުބައި ކަންތައްތަކަށް ނަފްރަތްތެރިކަން އުފެދި އެކަންތައްތަކުން ދުރުހެލިވެވިދާނެއެވެ.\nމާތް ނަބިއްޔާ ޞައްލަﷲ ޢަލައިހި ވަސައްލަމަ ޙަދީޡް ކުރެއްވިއެވެ. ” اَلْكَيِّسُ مَنْ دَانَ نَفْسَهُ وَعَمِلَ لِمَا بَعْدَ الْمَوْتِ وَالْعَاجِزُ مَنْ اتَّبَعَ نَفْسَهُ هَوَاهَا وَتَمَنَّى عَلَى اللَّهِ الأَمَانِي ” (رواه أحمد والترمذي) ” ބުއްދިވެރިއަކީ ތިމާގެ އަމިއްލަ ނަފުސުގެ ލަގަން ކޮންޓްރޯލްކޮށް، މަރުވުމަށް ފަހު އަންނަށް ދުވަހަށް (އާޚިރަތް ދުވަހަށް) ޓަކައި ހެޔޮ ޢަމަލު ކުރާ މީހާއެވެ. އަދި ނުކުޅެދުންތެރި އަކީ ތިމާގެ އަމިއްލަ ނަފުސުގެ ލަގަން ހިތް އެދޭހާ ގޮތަކަށް ދޫކޮށްލައިގެން ހުރެ، ﷲގެ ޙަޟްރަތުން އުއްމީދުތައް ކުރާ މީހާއެވެ.”\nރަމަޟާން މަސް ނުބައި އާދަތަކުން ދުރުވަން އެހީތެރިވެދެނީ ކިހިނެއް؟\nކެއުމާއި ބުއިމަކީ އިންސާނާގެ ޟަރޫރީ ބޭނުމެކެވެ. ރަމަޟާންމަހު ނުކައި ނުބޮއެ ހުރެވުމުން އިންސާނާއަށް އޭނަގެ ނަފުސު ކޮންޓްރޯލުކުރެވިދާނެކަމުގެ ޔަޤީންކަން ލިބިދެއެވެ. ދުންފަތުގެ އިސްތިޢުމާލުކުރާމީހަކު ރޯދައަށް ހުރުމުން އޭނާއަށް ދަސްވަނީ ދުންފަތާއި ނުލާވެސް ދިރިޢުޅެވިދާނެކަމެވެ. ސިނގިރޭޓް ބުއިމަށް ހުންނަ އެދުންވެރިކަމާއި ދެކޮޅަށް ހަނގުރާމަކުރުމުގެ ޤާބިލިއްޔަތު އޭނަގެ ކިބައިގައި ހުރިކަން އެފަދަ މީހަކަށް ރޯދައިގެ ސަބަބުން ދަސްވެއެވެ.


China Ge Mash'hooru Model-Actor, Godfrey Hiy Huttigen Maruvehje - Vaguthu\nޗައިނާގެ މަޝްހޫރު މޮޑެލް-އެކްޓަރ، ގޮޑްފްރޭ ހިތް ހުއްޓިގެން މަރުވެއްޖެ\n3 މަސް ކުރިން ( ނޮވެމްބަރު 27, 2019 )\nޗައިނާގެ މަޝްހޫރު މޮޑެލް އަދި އެކްޓަރ، ގޮޑްފްރޭ ގައޯ ކުއްލި ގޮތަކަށް ހިތް ހުއްޓިގެން މަރުވެއްޖެއެވެ.\nޓައިވާނަށް އުފަން ގޮޑްފްރޭ ކުއްލި ގޮތަކަށް މަރުވިއިރު އޭނާގެ އުމުރަކީ 35 އަހަރެވެ.\nނޫސްތައް ބުނާގޮތުގައި ގޮޑްފްރޭ މަރުވެފައި ވަނީ ޗައިނާގެ ވެރައިޓީ ސީރީޒްއެއް ކަމަށްވާ "ޗޭޒް މީ" ފިލްމްކުރަން ހުއްޓައި ރޭ ދަންވަރުގެ ވަގުތެއްގައެވެ. މި ހާދިސާ ހިނގި ވަގުތު މި ސީރީޒްގެ ބައެއް އެހެން މަޝްހޫރު ތަރިންވެސް އެވަގުތު އެތަނުގައި ހަރަކާތްތެރިވަމުން ދިޔައެވެ.\nގޮޑްފްރޭގެ އެންމެ ފަހުގެ ވަގުތުކޮޅު ފެންނަ ފޮޓޯތަކާއި ވީޑިއޯތައް މިހާރު މީސްމީޑިއާގައި ދައުރުވަމުންދާއިރު، އެއިން ފެންނަނީ އޭނާގެ ހަރަކާތް ހުއްޓިފައި އޮންނަ މަންޒަރެވެ.\nމި ހާދިސާ ހިނގި ވަގުތު އެ ތަނުގައި ހަރަކާތްތެރިވަމުން މީހަކު ނޫސްތަކުގައި ބުނެފައިވަނީ، އޭނާ ސީރީޒްގެ މަންޒަރެއް ނަގަމުން ދަނިކޮށް ހިތް ހުއްޓިގެން ވެއްޓުނީ ކަމަށެވެ. އޭގެ ފަހުން ހާލު ރަނގަޅުވުމަށްފަހު އަނެއްކާވެސް އިތުރަށް ހާލު ގޯސްވެގެން ހޮސްޕިޓަލަށް ގެންދިޔަ ކަމަށް އެ އޮފިޝަލް ބުނެފައި ވެއެވެ.\nނޫސްތައް ބުނާގޮތުގައި ގޮޑްފްރޭ ހޮސްޕިޓަލަށް ގެންދިޔައިރު ވެސް އޮތީ މަރުވެފައެވެ. އޭނާ މަރުވީ ހިތް ހުއްޓިގެން ކަމަށް ހޮސްޕިޓަލުން ވެސް ބުނެފައި ވެއެވެ.\nގޮޑްފްރޭ ގިނަ ބައެއްގެ ތެރެއަށް މަޝްހޫރު ވެގެންދިޔައީ މޮޑެލްގެ ދާއިރާއިންނެވެ. އޭނާއަކީ ދުނިޔޭގެ ލަގްޒަރީ ބްރޭންޑް، ލުއިސް ވުއިޓަން އަށް އޭޝިއާއިން ނެގި އެންމެ ފުރަތަމަ ފިރިހެން މޮޑެލް އެވެ. އޭގެފަހުން ހޮލީވުޑްގެ ބައެއް ފިލްމުތަކުންނާއި ޗައިނާގެ ފިލްމުތަކުންވެސް ގޮޑްވަން ފެނިގެން ދިޔައެވެ.\nގޮޑްވަން ކުއްލި ގޮތަކަށް މަރުވެފައިވާއިރު، މީގެ ދެ ދުވަސް ކުރިން ކޮރެއާގެ މަޝްހޫރު ކޭޕޮޕް ތަރި، ގޫހާރާ ވެސް ވަނީ މިފަދަ ގޮތަކަށް މަރުވެފައެވެ. ގޫހާރާ މަރުވެފައި އޮއްވާ ފެނުނީ އޭނާ ދިރިއުޅޭ ގެއިންނެވެ. އޭނާ މަރުވިއިރު އުމުރަކީ 28 އަހަރެވެ.\nނޮވެމްބަރު 28, 2019 09:37


Huvadhu Atoll Uthuruburi Atoll Council – 2014 – November\nގއ. އަތޮޅުކައުންސިލުން ކޫއްޑޫ ފިޝަރީޒް މޯލްޑިވްސްއާ ބައްދަލުކޮށްފި\nގއ. އަތޮޅުކައުންސިލުން ކޫއްޑޫ ފިޝަރީޒް މޯލްޑިވްސް އާ ބައްދަލު ކޮށްފި އެވެ. 26 ނޮވެމްބަރ 2014 ގައި ކޫއްޑޫގައި ބޭއްވި މި ބައްދަލުވުމުގައި އަތޮޅުކައުންސިލްގެ ކައުންސިލަރުންގެ ވަފުދުގައި ރައީސްގެ އިތުރުން ކައުންސިލްގެ ހަތަރު މެމްބަރަކު ބައިވެރިވެ ވަޑައިގަތެވެ. ކޫއްޑޫގެ ފަރާތުން ބައިވެރިވެވަޑައިގެންނެވި ޓީމުގައި އެސިސްޓެންޓް ޖެނެރަލް މެނޭޖަރ މުޞްޠަފާ ޖަމީލުގެ އިތުރުން ކޫއްޑޫގެ ސީނިއަރ މެނޭޖްމަންޓުން ބައިވެރިވި އެވެ. މި ބައްދަލުވުމުގައި، މި އަހަރު ގއ. އަތޮޅުކައުންސިލުން އަތޮޅުފެންވަރުގައި ފާހަގަ ކުރަން ނިންމަވާފައިވާ މަސްވެރިންގެ ދުވަހުގެ ތައްޔާރީތަކުގެ [...]\nގއ. އަތޮޅު ފުޓްބޯޅަ މުބާރާތް ފެށިއްޖެ\nފުޓްބޯޅަ އެސޯސިއޭޝަން އޮފް މޯލްޑިވްސްއާއި ގއ. އަތޮޅު ކައުންސިލް ގުޅިގެން އިންތިޒާމުކުރާ ގއ. އަތޮޅު ފުޓްބޯޅަ މުބާރާތް ފެށިއްޖެ އެވެ. 20 ނޮވެމްބަރުން 24 ނޮވެމްބަރ ގެ ނިޔަލަށް ގއ. ވިލިނގިލީ ސްޓޭޑިއަމްގައި ކުރިޔަށްދާ މި މުބާރާތުގައި ޖުމްލަ ހަތަރު ޓީމަކުން ބައިވެރިވެފައި ވެއެވެ. ވިލިނގިލީގެ ދެ ޓީމެއްގެ އިތުރުން ގއ. ދާންދޫ ޓީމަކާއި ގއ. ނިލަންދޫ ޓީމެއް ބައިވެރިވެފައިވާ މި މުބާރާތުގައި ކުޅުނު ފުރަތަމަ މެޗްގައި ކުޅުނީ ދާންދޫ [މެސްކް] ޓީމާއި ވިލިނގިލީ ވީ.އާރ.ސީ އެވެ. [...]\nއަތޮޅުކައުންސިލްގެ ރައީސް ވިލިނގިލީ ކައުންސިލްގެ ރައީސް އާއި ބައްދަލުކުރުން\nހުވަދުއަތޮޅު އުތުރުބުރީ އަތޮޅުކައުންސިލްގެ ރައީސް ޙުސައިން އާދަމް ، ގއ.ވިލިނގިލީ ކައުންސިލްގެ ރައީސް ނިޔާޒް ނިޒާރާއި ބައްދަލުކުރައްވައިފި އެވެ. ދިރާގުގެ 4G ގެ ޚިދްމަތް ތަޢާރަފްކުރި އިވެންޓްގެ ހަވާސާގައި ބޭއްވެވި މި ބައްދަލުވުމުގައި ދެފަރާތުގެ މެދުގައިވާ ގުޅުން އިތުރަށް ހަރުދަނާކޮށް ބަދަހިކުރުމަށް ވާހަކަދެކެވުނެވެ. އަތޮޅުކައުންސިލްގެ ރައީސްގެ ވާހަކަފުޅުގައި 23 ނޮވެމްބަރުގައި ވިލިނގިލީގައި ބާއްވާ ގއ.އަތޮޅު ފުޓްބޯޅަ މުބާރާތް ބޭއްވުމުގައި ވިލިނގިލީކައުންސިލްގެ އެހީތެރިކަމާއި އެއްބާރުލެއްވުން ބޭނުންވާކަމަށް ވިދާޅުވި އެވެ. އަދި މި މުބާރާތުގެ އިންތިޒާމްތަކުގައި ދެފަރާތުގެ ދެމެދުގައި އުފެދިފައިވާ [...]\nދިރާގުގެ4ޖީގެ ޚިދްމަތް ގއ.އަތޮޅަށް ލޯންޗްކޮށްފި\nދިރާގުން ފޯރުކޮށްދޭ 4G ގެ ޚިދްމަތް ތައް މާލެއިން ބޭރުން ފުރަތަމަ ފަހަރަށް ގއ.ވިލިނގިއްޔަށް ދޫކޮށްފިއެވެ. މިކަމަށްޓަކައި ގއ.އަތޮޅުތަޢުލީމީ މަރުކަޒުގެ ހޯލުގައި ބޭއްވި ޚާއްޞަ އިވެންޓްގައި ދިރާގުގެ އިސްވެރިންނާއި، ގއ.އަތޮޅުކައުންސިލްގެ މެމްބަރުންނާއި ވިލިނގިލީ ކައުންސިލްގެ މެމްބަރުންގެ އިތުރުން ވިލިނގިލީގެ އެކިއެކި ސެކްޓަރ ތަކުގެ ވެރިން ބައިވެރިވެ ވަޑައިގެންނެވި އެވެ. މި އިވެންޓްގައި ދިރާގުންދޭ އިންޓަރނެޓާއި މޯބައިލް ފޯނުގެ ޚިދްމަތްތަކާ ބެހޭ އެންމެ ފަހުގެ މަޢުލޫމާތު ފޯރުކޮށްދެވުނެވެ. މި އިވެންޓްގެ ބައިވެރިންނަށް ޚާއްޞަކޮށްގެން ލަކީޑްރޯއެއް ބޭއްވުނެވެ. [...]\nހުވަދުއަތޮޅުއުތުރުބުރީ އަތޮޅު ކައުންސިލްގެ 36 ވަނަ ބައްދަލުވުމުން ނިންމި ކަންތައްތައް\nކޮނޑޭ ކައުންސިލް އިދާރާގެ ފައިނޭންސް އޮފިސަރ ރިފާޔަތު ގާސިމް އަތޮޅު ކައުންސިލް އިދާރާގެ ފައިނޭންސް ޑިޕާރޓްމަންޓްގައި މަސައްކަތް ކުރެވޭނެ ގޮތް ހަމަޖެއްސުމަށް އެދިފައިވާތީ އެކަމާމެދު މަޝްވަރާ ކުރުން. މިކަން ނިންމެވީ: ކޮނޑޭ ކައުންސިލް އިދާރާގެ ފައިނޭންސް އޮފިސަރ ރިފާޔަތު ގާސިމު ޓްރެއިނިންގ ވުމަށްޓަކާ އަތޮޅު ކައުންސިލް އިދާރާގެ ފައިނޭންސް ޑިޕާރޓްމަންޓްގައި މަސައްކަތް ކުރެވޭނެ އިންތިޒާމް ހަމަޖެއްސުމަށް ކައުންސިލްގެ ބައްދަލުވުމުގައި ބައިވެރި ވަޑައިގެންނެވި ކައުންސިލަރުންގެ އިއްތިފާގުން ނިންމެވި. އަތޮޅު ފުޓްބޯޅަ މުބާރާތުގެ ބަޖެޓް ފާސްކުރުމަށް މިކަން ނިންމެވީ: އަތޮޅު [...]\nނޭޝަނަލް އިންސްޓިޓިއުޓް އޮފް އެޑިޔުކޭޝަނުން ހިންގަވާ ފައުންޑޭޝަން ސްޓޭޖް ޓްރެއިން ޕްރޮގްރާމް ފަށައިފި\nހުވަދުއަތޮޅުއުތުރުބުރީގެ ހުރިހާރަށެއްގެ ޕްރީސްކޫލްތަކުގެ ޓީޗަރުންނަށް އަމާޒުކޮށް ނޭޝަނަލް އިންސްޓިޓިއުޓް އޮފް އެޑިޔުކޭޝަނުން ހިންގަވާ ފައުންޑޭޝަން ސްޓޭޖް ޓްރެއިންގ ޕްރޮގްރާމް ފަށައިގެން ކުރިއަށް އެބަދެއެވެ. މި ޕްރޮގްރާމަކީ ޅަފަތުގެ ތަޢުލީމާއި ތަރުބިއްޔަތުގެ މަރުހަލާގައި މުޤައްރަރަށް އަޙުލުވެރިކުރުވުމުގެ ގޮތުން7ދުވަހުގެ މުއްދަތަށް ހިންގޭ ޕްރޮގްރާމެކެވެ. މި ޕްރޮގްރާމު ހިންގަމުންދަނީ އަތޮޅުކައުންސިލްގެ އިދާރާގައެވެ. މި ޕްރޮގްރާމުގައި މިއަތޮޅުގެ ހުރިހާ ރަށަކުން ޖުމްލަ 30 ބައިވެރިން ބައިވެރިވެ ވަޑައިގެންފައިވެއެވެ.\nއަތޮޅުކައުންސިލްގެ 34 ވަނަ އާންމުބައްދަލުވުން 05 ނޮވެމްބަރ 2014 ވަނަ ދުވަހު އަތޮޅު ކައުންސިލްގެ އިދާރާގެ ޖަލްސާކުރާ މާލަމުގައި ބާއްވައިފި އެވެ. މި ބައްދަލުވުމުން ނިމުނު ކަންތައްތަކަކީ:- މަސްވެރިންގެ ދުވަހުގެ ހަރަކާތްތަކުގެ ބަޖެޓް ތަފްޞީލު ފާސްކުރުން މިކަން ނިންމެވީ: މަސްވެރިންގެ ދުވަހުގެ ހަރަކާތްތަކުގެ ބަޖެޓް ތަފްޞީލާއި މެދު އަތޮޅު ކައުންސިލްގެ 33ވަނަ ބައްދަލުވުމުން މަޝްވަރާކޮށް ހުށަހެޅިފައިވާ އިސްލާހުތައް، އިސްލާހު ކުރުމަށްފަހު މަސްވެރިންގެ ދުވަހުގެ ޕްރޮގްރާމަށާއި އަދި އެކަމަށް ހެދިފައިވާ ބަޖެޓް -/88125 ރުފިޔާ ކައުންސިލްގެ ބައްދަލުވުމުގައި ބައިވެރި [...]\nހުވަދުއަތޮޅުއުތުރުބުރީ އަތޮޅު ކައުންސިލްގެ 33 ވަނަ ބައްދަލުވުމުން ނިންމި ކަންތައްތައް\nއަތޮޅުކައުންސިލްގެ 33 ވަނަ އާންމުބައްދަލުވުން 28 އޮކްޓޯބަރ 2014 ވަނަ ދުވަހު އަތޮޅު ކައުންސިލްގެ އިދާރާގެ ޖަލްސާކުރާ މާލަމުގައި ބާއްވައިފި އެވެ. މި ބައްދަލުވުމުން ނިމުނު ކަންތައްތަކަކީ:- 2014 ވަނަ އަހަރުގެ މަސްވެރިންގެ ދުވަހުގެ ޕްރޮގްރާމް އަދި ބަޖެޓް ކައުންސިލާ ހިއްސާ ކުރެއްވުމަށް މިކަން ނިންމެވީ: މަސްވެރިންގެ ދުވަހުގެ ޕްރޮގްރާމަށާއި އަދި އެކަމަށް ހެދިފައިވާ ބަޖެޓަށް ގެންނަށްޖެހޭ އިސްލާހުތައް ކައުންސިލްގެ ބައްދަލުވުމުން ފާހަގަކޮށްފައިވާތީ އެ އެކަމަށް ގެންނަންޖެހޭ އިސްލާހުތައް ގެނައުމަށްފަހުދެންއޮންނަ ބައްދަލުވުމަށް ހުށަހަޅައި ފާސްކުރުމަށް. ވިލިގިލީ އިންޖީނުގެ [...]


Mourinho aa zaathee kameh neiy, Wenger ge amaazu molhakah | Mihaaru\n07 މެއި 2017 - 14:42 1 comment\nވެންގާ އާއި މޮރީނިއޯގެ ދެމެދުގައި މީގެ ކުރިން ބަހުގެ ގިނަ ހަމަލާތަކެއް ވަނީ ބަދަލުކޮށްފަ އެވެ. އަދި މޮރީނިއޯ ޗެލްސީ ކޯޗަކަށް ހުއްޓައި 2014 ވަނަ އަހަރު ކުޅުނު މެޗެއްގެ ތެރެއިން ޓެކްނިކަލް އޭރިއާ ތެރޭގައި މޮރީނިއޯ އާއި ވެންގާގެ މެދުގައި ހަމަނުޖެހުމެއް ވެސް ވަނީ ހިނގައިފަ އެވެ.\n"އަހަރެންގެ ދިރިއުޅުމުގައި އެއްވެސް މީހަކާ ދެމެދު ޒާތީ ކަމެއް ނޯންނާނެ. ހަމަނުޖެހުމެއް އުފެދިފައި އޮވެއްޖެނަމަ އަހަންނަކީ އަބަދުވެސް ސުލްހަ އަށް ލޯބިކުރާ މީހެއް،" މޮރީނިއާ ގުޅޭގޮތުން ނޫސްވެރިއަކު ސުވާލުކުރުމުން ވެންގާ ބުންޏެވެ.\nމިރޭގެ މެޗަކީ ޔުނައިޓެޑާއި އާސެނަލް ލީގުގެ ގަދަ ހަތަރެއްގެ ތެރެއަށް ވަންނަން ކުރާ މަސައްކަތަށް މުހިއްމު މެޗެކެވެ. ޔުނައިޓެޑް ފަސް ވަނައިގައި އޮތީ 34 މެޗުން 65 ޕޮއިންޓާ އެކު އެވެ. އާސެނަލް ލީގުގެ ހަ ވަނައިގައި އޮތީ 33 މެޗުން 60 ޕޮއިންޓް ހޯދައިގެންނެވެ.\n"ގަދަ ހަތަރަކަށް ވަނުމަށް މިއީ ވަރަށް މުހިއްމު މެޗެއް. ކިތަންމެ ކުޑަ ފުރުސަތެއް އޮތް ނަމަވެސް އަހަރެން ބޭނުން އާސެނަލަށް ޗެމްޕިއަންސް ލީގު ކުޅުމުގެ ފުރުސަތު ހޯދައިދޭން،" ވެންގާ ބުންޏެވެ.\nމި ސީޒަނަށް ފަހު އާސެނަލާ އެކު ވެންގާ ހަދާފައިވާ އެއްބަސްވުން ހަމަވާނެ އެވެ. ވެންގާ ބުނީ އާސެނަލްގައި އޭނާގެ މުސްތަގުބަލާ ގުޅޭގޮތުން ގޮތުން ކޮންމެ ނިންމުމެއް ނިންމި ކަމުގައި ވިޔަސް ބަލައިގަންނާނެ ކަމަށެވެ.\nޔުރޮޕާ ލީގުގެ ސެމީ ފައިނަލުގެ ފުރަތަމަ ލެގުން ސެލްޓަ ވިގޯ އަތުން މިދިޔަ ބުރާސްފަތި ދުވަހު ޔުނައިޓެޑް މޮޅުވިއިރު، އެ މެޗުގެ ކުރިން ޔުނައިޓެޑްގެ ކޯޗު ހޯސޭ މޮރީނިއޯ ބުނީ އެ ޓީމުން ސަމާލުކަން ދެނީ ޔުރޮޕާ ލީގަށް ކަމަށާއި ލީގުގެ ބައެއް މެޗުތަކުގައި ޒުވާން ކުޅުންތެރިން ބޭނުންކުރުމުގެ ވިސްނުން ގެންގުޅޭ ކަމަށެވެ.\n"އެންމެ ފަހުން ކުޅުނު ސްވަންސީ މެޗުން މޮޅުނުވެވުމުން ގަދަ ހަތަރެއް އަހަރެމެންނަށް ގެއްލިއްޖެ. އަމާޒަކީ މިހާރު ޔުރޮޕާ ލީގު. ލީގު މެޗުތަކުގައި ސީނިއާ ކުޅުންތެރިންނަށް އަރާމްކުރުމުގެ ފުރުސަތުދޭން އެބަވިސްނަން. އެކަމަކު ކޮންމެ ޓީމެއް ނެރުނަސް ބަލިވާން ނޫން ކުޅޭނީ ޓާގެޓަކީ ހަމަ ތިން ޕޮއިންޓް،" މޮރީނިއޯ ބުންޏެވެ.\nލީގުގައި މިހާތަނަށް އާސެނަލަށް އަދި މޮރީނިއޯ ކޯޗުކޮށްދިން ޓީމެއް އަތުން މޮޅުވެވިފައިނުވެ އެވެ. މި ސީޒަނުގައި މި ދެ ޓީމު ޔުނައިޓެޑް ދަނޑުގައި ކުޅުނު މެޗު ނިމުނީ 1-1 އިން އެއްވަރުވެގެންނެވެ. މިރޭ އާސެނަލް ދަނޑުގައި ޔުނައިޓެޑާ ދެކޮޅަށް ކުޅޭ މެޗު ފަށާނީ ރާއްޖެ ގަޑިން 8 ޖަހާއިރު އެވެ.\nއިތުރު ލިޔުންތައް މެންޗެސްޓާ ޔުނައިޓެޑް އާސެނަލް އިންގްލިޝް ޕްރިމިއާ ލީގް ހޯޒޭ މޮރީނިއޯ އާސެން ވެންގާ\nޔުނައިޓެޑުން ތައުރީފް ކުރުމުން ވެންގާ ހައިރާންވެއްޖެ


ކުށްމަދު މުޖުތަމަޢެއް ބިނާކުރުމަށް ފުލުހުން ކުރިއަށްގެންދާ އަމާންވެށި ޕްރޮގްރާމް ވ. ކެޔޮދޫގައި ފަށައިފި | ކުށްމަދު މުޖުތަމަޢެއް ބިނާކުރުމަށް ފުލުހުން ކުރިއަށްގެންދާ އަމާންވެށި ޕްރޮގްރާމް ވ. ކެޔޮދޫގައި ފަށައިފި – Sarukaaruge Khabaru\nކުށްމަދު މުޖުތަމަޢެއް ބިނާކުރުމަށް ފުލުހުން ކުރިއަށްގެންދާ އަމާންވެށި ޕްރޮގްރާމް ވ. ކެޔޮދޫގައި ފަށައިފި\nކުށްމަދު މުޖުތަމަޢެއް ބިނާކުރުމަށް ފުލުހުން ކުރިއަށް ގެންދާ ތަފާތު ޕްރޮގްރާމްތައް އެއްކުޑައެއްގެ ދަށަށް ގެނެސް މިއަހަރު އަލަށް ފެށި “އަމާންވެށި” ކެމްޕެއިންގެ ދަށުން ކުރިއށް ގެންދާ ދެވަނަ ޕްރޮގްރާމްތައް ވ. ކެޔޮދޫގައި ފަށައިގެން ކުރިއަށް އެބަގެންދެއެވެ.\nއެގޮތުން ޕްރައިމަރީ ގްރޭޑްތައް ކަމަށްވާ ގްރޭޑް 1،2،3 ގެ ދަރިވަރުންނަށް ޙާއްޞަ ކޮށްގެން “ފުރަތަމަ ފިޔަވަޅު” ގެ ނަމުގައި ކުރިއަށް ގެންދާ ޕްރޮގްރާމުގައި 62 ދަރިވަރުން ބައިވެރިވެއެވެ. އަދި ގްރޭޑް 4،5،6 ގެ ދަރިވަރުންނަށް ޚާއްސަ ކޮށްގެން “ކުރިމަގު” ގެ ނަމުގައި ކުރިއަށްދާ ޕްރޮގްރާމްގައި 47 ދަރިވަރުން ބައިވެރިވާއިރު ސާނަވީ މަރުހަލާއަށް ޚާއްސަ ކޮށްގެން “ފުރާވަރު” މިނަމުގައި ކުރިއަށްދާ ޕްރޮގްރާމްގައި 59 ދަރިވަރުން ބައިވެރިވެއެވެ. ފުރާވަރު މި ޕްރޮގްރާމުގައި ކެޔޮދޫ ސްކޫލުގެ 7،8،9 އަދި 10 ގައި ތަޢުލީމު ޙާސިލްކުރާ ދަރިވަރުންގެ އިތުރުން ވ. ފެލިދޫ ސްކޫލޫގެ ގްރޭޑް 7،8،9 އަދި 10 ގެ ދަރިވަރުން ބައިވެރިވެއެވެ.


Kulhudhuffushee rayyithunge huvafen miadhu hageegathakah vaane: Muizz | Mihaaru\nއެއާޕޯޓު އަޅަން، ކުޅުދުއްފުށީ ކުޅި ހިއްކުމަށް ބަންޑު ވޯލް ޖަހާފައި: އެއާޕޯޓުގެ މަސައްކަތް ރަސްމީކޮށް، ރައީސް ޔާމީން މިއަދު އިފްތިތާހުކޮށްދެއްވާ ގޮތަށް ވަނީ ހަމަޖައްސާފައި. -- ފޮޓޯ: ސޯޝަލް މީޑިއާ\nކުޅުދުއްފުށީ ރައްޔިތުންގެ ހުވަފެން މިއަދު ހަގީގަތަކަށް ވާނެ: މުއިއްޒު\n12 ނޮވެމްބަރ 2017 - 11:03 24 comments\nހދ. ކުޅުދުއްފުށީގެ ރައްޔިތުން ދެކެމުން އައި އެއާޕޯޓުގެ ހުފަވެން މިއަދު ހަގީގަތަކަށްވެ، ތަރައްގީގެ ފުރުސަތުތައް އިންތިހާ އަށް ހުޅުވިގެންދާނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nކުޅުދުއްފުށީގައި އެމްޑަބްލިއުއެސްސީން ގާއިމްކުރާ ފުޅީގައި ފެން ބަންދުކުރާ ފެކްޓްރީ އިފްތިތާހުކޮށްދެއްވުމަށް ފަހު މިނިސްޓަރު މުއިއްޒު ވިދާޅުވީ އެ ރަށުގައި ގިނަ މަޝްރޫއުތަކެއް ކުރިއަށް ގެންދަން ނިންމާފައިވާ ކަމަށެވެ. އޭގެތެރެއިން ވެސް ރައީސް އަބްދުﷲ ޔާމީން މިއަދު އިފްތިތާހުކޮށްދެއްވާ އެއާޕޯޓާ އެކު ރައްޔިތުންނަށް އެތައް އުފަލެއް ލިބިގެންދާނެ ކަމަށް ވިދާޅުވި އެވެ.\nކުޅުދުއްފުށީގެ ކުޅިން ބައެއް ހިއްކައިގެން އަޅާ އެއާޕޯޓް އިފްތިތާހްކުރަން އެ ރަށުގައި "އުދުހޭ"ގެ ނަމުގައި ބޮޑު ޖަލްސާއެއް މިރޭ ބާއްވަން ވަނީ ނިންމައިފަ އެވެ. އެ ޖަލްސާގައި ރައީސް ޔާމީންގެ އިތުރުން ދައުލަތުގެ ވަޒީރުންނާއި މަޖިލިސް މެމްބަރުން ބައިވެރިވެވަޑައިގަންނަވާނެ އެވެ.\nހައުސިން މިނިސްޓްރީގެ ރަސްމިއްޔާތެއްގައި މިނިސްޓަރު މުއިއްޒު ވާހަކަ ދައްކަވަނީ.-- ފޮޓޯ: ހުސެއިން ވަހީދު/ މިހާރު\nމިނިސްޓަރު މުއިއްޒު ވިދާޅުވި ގޮތުގައި ކުޅުދުއްފުށީގެ ތަރައްގީ އަށް ރައީސް ޔާމީން ރާއްވަވާފައިވާ މަޝްރޫއުތައް ބަލައިގަނެ، ރައްޔިތުން ތިބީ ތަރައްގީއާ އެކު ކުރިއަށް ދާށެވެ. އެއާޕޯޓު އަޅަން ބިން ހިއްކަން އެ ރަށަށް ގެންގޮސްފައި އޮތް މަހާޖައްރާފަށް އެ ރަށުން ދިން ފަރިވަޅުން ވެސް ރައްޔިތުން ހިތްހަމަޖެހިފައި ތިބި މިންވަރު ސާފުވާ ކަމަށް މުއިއްޒު ވިދާޅުވި އެވެ.\n"ކުޅުދުއްފުށީ ރައްޔިތުން ތިބީ ތަރައްގީ އަށް ފެން ބޮވައިގެންފައި. މި ރަށުން ފެންނަމުން ދަނީ އެ މަންޒަރު،" މިނިސްޓަރު ވިދާޅުވި އެވެ.\nކުޅުދުއްފުށީގެ އެއާޕޯޓަކީ އެ ސަރަހައްދުގެ ހުރިހާ ރައްޔިތުންނަށް ފައިދާވާނެ އެއާޕޯޓެއްކަން ފާހަގަކުރައްވައި ވިދާޅުވީ އެ ރަށުގައި މިއަދު މަސައްކަތް ފެށި ފުޅީގައި ފެން ބަންދުކުރާ ކާރުހާނާއަކީ ވެސް މުޅި ސަރަހައްދަށް އަމާޒުކޮށްފައިވާ ތަނެއް ކަމަށެވެ.\nމުއިއްޒު ވިދާޅުވި ގޮތުގައި ކުޅުދުއްފުށީގައި ގާއިމްކުރާ ފެން ކާރުހާނާއަކީ މާލޭގައި ފެން އުފައްދާ މިންވަރަށް ވުރެ ވެސް ދެ ގުނަ އިތުރަށް ގަޑިއެއްހާއިރު ތެރޭގައި އުފެއްދޭނެ ތަނެކެވެ. އެ މަޝްރޫއު ރާވާފައި އޮތް ގޮތަށް ބަލާއިރު، ސީދާ ގޮތުންނާއި ނުސީދާ ގޮތުން އެތައް ފައިދާއެއް ރައްޔިތުންނަށް ލިބިގެންދާނެ ކަމަށް މިނިސްޓަރު ވިދާޅުވި އެވެ.\nރާއްޖޭގެ އެންމެ ބޮޑު އެއް އާބާދީއެއް އޮންނަ ކުޅުދުއްފުށީ ކުޅި އާއި ފަޅުން ބައެއް ހިއްކަނީ އެމްޓީސީސީގެ 35 މިލިއަން ޑޮލަރުގެ އާ ކޮންނަ ބޯޓު މަހާ ޖައްރާފު ބޭނުންކޮށްގެންނެވެ. ގުދުރަތީ އެތައް ރީތިކަމެއް ލިބިފައިވާ 12 ވަރަކަށް ހެކްޓަރުގެ ކުޅުދުއްފުށީ ކުޅި ހިއްކުމާ ދެކޮޅަށް ރާއްޖޭގެ 13 ޖަމިއްޔާއަކުން ކަންބޮޑުވުން ފާޅުކޮށް، އެކަން ހުއްޓާލަން ސަރުކާރަށް ވަނީ ގޮވާލައިފަ އެވެ.\nއިތުރު ލިޔުންތައް ތަރައްގީގެ މަޝްރޫއުތައް ސަރުކާރު ހދ. ކުޅުދުއްފުށި އެމްޑަބްލިއުއެސްސީީ ކުރީގެ މިނިސްޓަރު ޑރ. މުހައްމަދު މުއިއްޒު


Isdhoo Thaareehee Bodu Binaa - Balahahtaane Faraatheh Nethi, Nethigen Dhanee - Vaguthu\nއިސްދޫ ތާރީޚީ ބޮޑު ބިނާ – ބަލަހައްޓާނެ ފަރާތެއް ނެތި، ނެތިގެން ދަނީ\nއިސްދޫ ހައްތެލި – ވަގުތު އިމޭޖްސް : އަމީން ފަހްމީ\n(ލ.އިސްދޫ) މިރަށުގައި ހުރި އިސްދޫ ހައްތެއްޔަކީ ރާއްޖޭގައި ވެސް ހުރި މިފަދަ ދެ ހައްތެލީގެ ތެރެއިން އެއް ހައްތެއްޔެވެ. އިސްދޫ ބޮޑު ހައްތެއްޔާއި އިސްދޫ ކުޑަ ހައްތެއްޔަކީ ރާއްޖޭގެ އެންމެ އެވޭލާ ތާރީޚް ފަސް އެޅި ފޮރުވިފައިވާ އެންމެ މުހިންމު އެއް ތާރީޚީ ބިނާއެވެ.\nއިސްދޫ ހައްތެއްޔަކީ ބުނެވޭ ގޮތުގައި ރާއްޖެ އިސްލާމްވި އިރު ބުދު ފައްޅިއެއް ހުރި ތަނެކެވެ. އިސްދޫ މީހުން އިސްލާމްދީން ގަބޫލު ކުރުމަށް ފަހު ހައްތެލީގެ މައްޗަށް ވެލި އަޅާ އެހައްތެލި ފޮރުވާލިއެވެ. އިސްދޫގެ އުތުރު ކޮޅުގައި ފުއްޓަރު ފަރާތައް ވާގޮތައް ހުރި ހައްތެލި ހިމާޔަތްކޮށް ރައްކާތެރި ކުރުމަށް މީގެ ކުރިން ހާއްސަ މަސައްކަތްތަކެއް ކުރެވުނު ނަމަވެސް މިއަދު އިސްދޫ ހައްތެލި ހިމާޔަތް ކުރަން އެއްވެސް މަސައްކަތެއް ނުކުރެވެއެވެ.\nއިސްދޫ ހައްތެލި ހުންނަ ސަރަހައްދު – ވަގުތު އިމޭޖްސް : އިބްރާހިމް ޝާބިލް\nއިސްދޫ ހައްތެލި ހުރި ސަރަހައްދަކީ މިހާރު ވާބޯ ޖަންގައްޔެކެވެ. އެސަރަހައްދު ސާފު ކުރުމަށް މަސައްކަތެއް ނުކުރެވެއެވެ. ހައްތެލި ހުރި ސަރަހައްދު ގިރަމުން ދާތީ އެސަރަހައްދުގެ ހިމާޔަތުގައި ވެލި ބަސްތާ އިން ތޮށިގަނޑެއް ޖަހާފައި ވީނަމަވެސް އެތޮށިގަނޑު ހަލާކުވެ އެސަރަހައްދު ގިރައިގެން ހިނގައިދާނެ ކަމުގެ ބިރު ވަނީ ވަރަށް ބޮޑުވެފައެވެ.\nއިސްދޫ ކައުންސިލުން ވިދާޅުވީ ހައްތެލި ހުރި ސަރަހައްދަކީ ޑިޕާޓްމަންޓް އޮފް ހެރިޓޭޖްގެ ބެލުމުގެ ދަށުގައި އޮތް ސަރަހައްދެއް ކަމަށާއި ނަމަވެސް އެތަން ސާފުކޮށް ބަލަހައްޓާ އަދި ހިމާޔަތް ކުރަން ހެރިޓޭޖް ޑިޕާޓްމަންޓުން އެއްވެސް މަސައްކަތެއް ނުކުރާ ކަމަށެވެ.\nއިސްދޫ ކައުންސިލްގެ ޒިންމާދާރުވެރިޔާ އިބްރާހިމް ހަމީދު ވިދާޅުވީ ހައްތެލި ހުރި ސަރަހައްދު ސާފުކޮށް ބެލެހެއްޓުމަށް މީގެ އަހަރުތަކެއް ކުރިން ސަރުކާރުން މަސައްކަތްތަކެއް ކުރި ނަމަވެސް މިހާރު އެމަސައްކަތް ނުކުރެވޭތީ ހައްތެލި ހުރި ސަރަހައްދުގެ މުސްތަގުބަލާއި މެދު ވަނީ ސުވާލު އުފެދިފައި ކަމަށެވެ.\nއިސްދޫ ހައްތެލީގެ ހިމާޔަތުގައި ޖަހާފައިވާ ތޮށިގަނޑު – ވަގުތު އިމޭޖްސް : އަމީން ފަހްމީ\n"ލޯކަލް ޓްއަރިޒަމް ވެސް ތަޢާރަފް ވަމުން އަންނަ މިފަދަ ދުވަސްވަރެއްގައި މިބިނާ އިން ރައްޔިތުންނަށް އިޤުތިޞާދީ ފައިދާތަކެއް ހޯދި ދާނެ. ނަމަވެސް އެފައިދާ ހޯދޭނީ ސަރުކާރުގެ އެއްބާރުލުމެއް ލިބިގެން. ކައުންސިލްގެ ބެލުމުގެ ދަށުގައި ނެތް ތަނެއް ކައުންސިލަކަށް ބެލެހެއްޓޭކަށް ނެތް. ކައުންސިލްގެ ބަޖެޓް ވެސް ކުޑަވުމުން މިސަރަހައްދު ސާފުކުރެވޭނެ ގޮތެއް ވެސް އަޅުގަނޑުމެންނަކަށް ނެތް." ހަމީދު ވިދާޅުވިއެވެ.\nއިސްދޫ ކައުންސިލްގެ ރައީސް އިބްރާހިމް ހަލީލް ވިދާޅުވީ އިސްދޫ ހައްތެލި ހުރި ސަރަހައްދު ބެލެހެއްޓުން ކައުންސިލާއި ހަވާލުކޮށް އެސަރަހައްދު ބެލެހެއްޓުމަށް ސަރުކާރުން ބަޖެޓެއް ދެއްވައިފިނަމަ އެއީ އިސްދޫ ރައްޔިތުންނަށް އިޤުތިޞާދީ މަންފާތަކެއް ހޯދިދާނެ ގޮތައް ތަރައްޤީ ކުރެވިފައިވާ ސަރަހައްދަކަށް ހެދި ދާނެ ކަމަށެވެ.\n"އިސްދޫ ހައްތެލި ހުރި ސަރަހައްދު ހިމާޔަތްކޮށް އެސަރަހައްދުން ރާއްޖޭގެ އަދި މިރަށުގެ ތާރީޚް ދެއްކި ދާނެ. އޭރުން އަޅުގަނޑުމެންގެ ރަށަށް އިޤުތިޞާދީ މަންފާތަކެއް ކުރާނެ. ނަމަވެސް މިކަން ކުރެވެން އޮތީ ސަރުކާރުން މިކަން ކޮށްދެއްވައިގެން. އަޅުގަނޑުމެންނަށް އަމިއްލަ އަށް ކުރެވޭނެ ކަމެއް ނެތް." ކައުންސިލް ރައީސް ވިދާޅުވިއެވެ.\nރާއްޖޭގެ ފަތުރުވެރިކަން ހަމައެކަނި މޫދަށް އެރުމާއި މޫދު ކުޅިވަރަށް ބަރޯސާވެފައި އޮތް އޮތުމަށް މިހާރު ނިމުން އަންނަތަން އެބަފެނެއެވެ. މީހުން ދިރިއުޅޭ ރަށްރަށަށް ޒިޔާރަތް ކޮށް އެމީހުންގެ ދިރިއުޅުން ދެކިލަން ބޭނުންވާ ފަތުރުވެރިންގެ ނިސްބަތް މިއަންނަނީ އިތުރުވަމުންނެވެ. އެހެންކަމުން އެފަރުވެރިންނަށް ރާއްޖޭގެ ތާރީޚާއި އާދަކާދައިގެ މައުލޫމާތު ފޯރުކޮށްދިނުމަށް މިހާރަށް ވުރެ ފުރިހަމައަށް ތައްޔާރުވާން އެބަޖެއެވެ. އިސްދޫ ހައްތެލި ވެސް ހިމާޔަތްކޮށް ރަނގަޅަށް ބެލެހެއްޓޭނެ ގޮތެއް ހޯދަން އެބަޖެއެވެ. އޭރުން އިސްދު އަކީ ވެސް ފަތުރުވެރިންގެ މަންޒިލަކަށް ވެގެން ހިނގައިދާނެއެވެ. ނަތީޖާ އަކަށް ވެގެން ދާނީ އިޤުތިޞާދީ އެތައް ފުރުސަަތުތަކެއް އެކަމުގެ ސަބަބުން ހުޅުވިގެން ދިއުމެވެ.\nޑިސެމްބަރު 7, 2017 - 08:38\nއަމިއްލައަށް ޕާކުހެދޭ ކުޅިވަރަށް ޚަރަދުކރެވޭ. އެކަމަކު ތިތަން ހިމާޔަތްކުރަން މަހަކު މީހަކަށް ފަނަރަސަތޭކަ އެއްހާ ރުފިޔާ ނުދެވޭ. ކޮންމެކަމެއް ސަރުކާރު ބޮލުގަ އަޅުވައިގެންތިބީމަ ފަސޭހައެއްނުދޯ.\nޑިސެމްބަރު 6, 2017 - 09:00\nހަމީދޫ.............................. ދެ އަވަށް މެދުގައި ކޯރު ކޮނުނު ދުވަސްވަރު، އަލީ ސުލައިމާން ގެނެސްގެން އަންހެން ކުއްޖަކު ދީގެން، ބޭނުންވާގޮތަށް ހަބަރު ލިޔުނު ކަހަލަ ކަމެއްދޯ މިވެސް؟ ސޮޒް...\nޑިސެމްބަރު 6, 2017 - 08:15\nޑިޕާޓްމަންޓް އޮފް ހެރިޓޭޖްގެ ބޮލަށް ހުރިހާ ކަމެއް ޖެހީމަ ވޭތަ؟ ކޮބައިތަ ފަރުދީ ޒިންމާ؟ ކޮންމެ ކަމަކަށް ބަޖެޓެއް ބޭނުމެއް ނުވާނެ! ބަޖެޓް ނެތިވެސް ތިޔަ ހަތްތެލި ހުރި ސަރަހައްދު ސާފުކޮށް ބެލެހެއްޓިދާނެ! ބޭނުންވަނީ އަމިއްލަ އިސްނެގުމާއި، އިސްވެއުޅުން. ކަމެއް ވާއިރަށް ބަޖެޓޯ ގޮވާނެ އިސްދޫ ކައުންސިލްގެ މީހުން... ލޮލް...\nޑިސެމްބަރު 5, 2017 - 13:44\nތިތަން ތަން ދޫކޮށް ލަންވެއްޖެ އެއްނުން ވޭތުވެ ދިތަނެއް އަބުރާނާންނާނެ.. ކުރިއަށް އަންނަން ކަންކަމަށް ވިސްނާ... ފަހަތުފަޔަށް ބަރުވެތިބެ ހިގާނެ ބޭނުމެއްނެތް.\nޑިސެމްބަރު 5, 2017 - 12:02\nތިޔަތަކެތި ވިއްޔާ ތިޔަތަކެއްޗެވެ. ތަރައްގީ ވިއްޔާ ތަރައްގީއެވެ. ތިޔަބާވަތުގެ ކުޅިޔާއި ، ހަތްތެއްޔާއި އަދިވެސް ކުރީޒަމާނުގެ މަމީތައްގިނަކޮށްގެން މިގައުމު ތަރައްގީވާނަމަ އޮތީހީ ވެފައެވެ. މިހާރު ތިޔަބާވަތުގެ ތަކެތި ނައްތާލައި އެއަރޕޯޓްތަކާއި ، ގެސްޓްހައުސްތަކާއި، އަދިވެސް ތަރައްގީއަށް ބޭނުންވާ ތަކެތި މިހާރުގެ ސަރުކާރުން\nޑިސެމްބަރު 5, 2017 - 11:51\nއަސްލުވާގޮތަކީ ބައެއް ދިވެހިން ހަމަ ކަންނެތީ.\nޑިސެމްބަރު 5, 2017 - 10:04\nޢިސްދުު ހަތްތެލި ހިމަަޔަތްކުރުމަކިިި އިސްދުުގެ ރައްޔިތުނގެ ޒިންމަ އެއް ސަރުކރުގެ ޒިމްމަަ ނެތިި\nޑިސެމްބަރު 5, 2017 - 09:44\nތިޔަ ބުނާ ހައްތެލި ބަލަހައްޓަން އިސްދޫގެ ރައްޔިތުން ތިބޭނެ. ހައްތެލި ކީއްކުރަން މުޅި އިސްދޫއާއި އިސްދޫގައި ހުރި ހުރިހާ ތަކެއްޗެއް ވެސް ބަލަހައްޓަން ޖެހޭނީ އިސްދޫގެ ރައްޔިތުން. އެއީ އެހެން ބަޔަކާ ބެހޭ ކަމެއްނޫން.\nޑިސެމްބަރު 5, 2017 - 11:44\nދެން އެމީހުން އެކަން ކުރަން ނިކުންނަ އިރަށް ސަރުކާރުން ކޮންމެވެސް އެއްޗެކޭ ކިޔާފަ ހިފަހައްޓަނީ ކީއްކުރާށޯލަ؟؟ ތިޔަ ބުނަނީ އިސްދޫއަކީ ދައުލަތުގެ ބެލުމުގެ ދަށުން ނެއްޓިފަ އޮތް ވަކި މިނިވަން މުސްތަޤިއްލު ތަނެކޭތަ؟ ދައުލަތުގެ އަދި ސަރުކާރު ޒިންމާ އޮންނާނެ ކޮންމެ ރަށެއް އަދި ކޮންމެ ތަނެއްގެ މައްޗައްވެސް... މޮޔަ ނުވާ ހިމޭނުން ހުރޭ


Maziya Ge Coach Akah Nizambe Hamajahssaifi - Vaguthu\nމާޒިޔާ ސްޕޯޓްސް އެންޑް ރެކްރިއޭޝަނުގެ ކޯޗު ކަމަށް މުޙައްމަދު ނިޒާމް (ނިޒާމްބެ) ހަމަޖައްސައިފިއެވެ.\nމިދިޔަ ސީޒަނުގައި މާޒިޔާ އަށް ކޯޗުކަން ކޮށްދިން މެސެޑޯނިއާގެ ކޯޗު މަރުޖާން ސެކުލޮސްކީ ކްލަބާއެކު ހަދާފައިވާ ކޮންޓްރެކްޓް ހަމަވުމުން އޭނާ ވަނީ މިހާރު ދޫކޮށްލައިފައެވެ. މި ދަނޑިވަޅުގައި ސެކުލޮސްކީގެ އެއްބަސްވުން އާ ނުކުރަން މާޒިޔާއިން ނިންމީ ކޮވިޑް-19 ގެ ސަބަބުން ކްލަބަކަށް ދިމާވެފައިވާ މާލީ ދަތިތަކާ ގުޅިގެންނެވެ.\nސެކުލޮސްކީ ދޫކޮށްލުމަށްފަހު މާޒިޔާ އިން ބުނީ އެ ޓީމާ ދެން ހަވާލުވާނީ ދިވެހި ކޯޗެއް ކަމަށެވެ. އެގޮތުން މިވަގުތު ރާއްޖޭގެ އެންމެ މޮޅު ކޯޗުންގެ ތެރޭގައި ހިމެނޭ ނިޒާމްބެ ވަނީ މާޒިޔާގެ އެއްބަސްވުމުގައި ސޮއިކޮށްފައެވެ. ނިޒާމްބެ މާޒިޔާއާ ހަވާލުވިއިރު، އޭނާއަކީ މާޒިޔާ ފުރަތަމަ ޑިވިޝަނުގައި ވާދަކުރަން ފެށި ފަހުން އެ ޓީމަށް ކޯޗުކަން ކޮށްދޭ ދިވެހި ތިންވަނަ ކޯޗެވެ. ނިޒާމްބެގެ ކުރިން މާޒިޔާއަށް އިރުޝާދުދިން ދިވެހި ކޯޗުންނަކީ އިސްމާއިލް މަހަފޫޒް (އިންމަ) އާއި އަލީ ސުޒޭނެވެ.\nނިޒާމްބެ އެންމެ ފަހުން ކޯޗުކޮށްދިނީ ބަންގްލަދޭޝްގެ ޕްރިމިއާ ލީގުގެ ކްލަބެއް ކަމަށްވާ ސައިފް ސްޕޯޓިން އަށެވެ. ސައިފްއާ އެކު ނިޒާމްބެ ނުކުތް ހަމައެކަނި މުބާރާތް ކަމަށްވާ ފެޑެރޭޝަން ކަޕްގެ ކުއާޓާ ފައިނަލުން ސައިފް ކެޓުމާ އެކު މެނޭޖްމަންޓާ އެކު ބޭއްވި މަޝްވަރާތަކަށް ފަހު ނިޒާމްބެ ވަނީ އެ ކްލަބުގެ ކޮންޓްރެކްޓް އުވާލައިފައެވެ.\nދެ ވަނަ ޑިވިޝަނުން 2014 ވަނަ އަހަރު ރާއްޖޭގެ ޓީސީ ސްޕޯޓްސް ކްލަބު ޕްރޮމޯޓްކޮށްދީ ނިޒާމްބެ ވަނީ އެ ކްލަބަށް 2018 ވަނަ އަހަރުގެ ސީޒަނުގެ ދިރާގު ދިވެހި ޕްރިމިއާ ލީގު ކާމިޔާބުކޮށްދީފަ އެވެ. އޭގެ ކުރިން ނިޒާމްބެ ވަނީ ޓީސީ އަށް 2017 ވަނަ އަހަރު ބަންގްލަދޭޝްގައި ބޭއްވި ޝެއިހް ކަމާލް ކަޕް ޗެމްޕިއަންކަން ވެސް ހޯދަައިދީފައެވެ. ނިޒާމްބެ ޓީސީ ދޫކޮށްލުމަށްފަހު ދެން ހަވާލުވީ 16 އަހަރުން ދަށުގެ ގައުމީ ޓީމާއެވެ. ނިޒާމްބެ ގައުމީ ޒުވާން ޓީމު ދޫކޮށްލީ ސައިފުން ފުރުސަތު ލިބުމުންނެވެ.\nމާޒިޔާއާ ހަވާލުވެ ނިޒާމްބެ އަށް އޮތް ފުރަތަމަ ޗެލެންޖަކީ އޮކްޓޫބަރު މަހު ރާއްޖޭގައި ބާއްވާ އޭއެފްސީ ކަޕްގެ މެޗުތަކެވެ. އޭއެފްސީ ކަޕްގެ ގްރޫޕް ސްޓޭޖުގެ މެޗުތަށް ކުޅެން ހަމަޖެހިފައިވާ ތާރީހަކީ 23 އޮކްޓޫބަރ އިން ފެށިގެން ނޮވެމްބަރު4އާއި ހަމައަށެވެ.\nމާޒިޔާ ގްރޫޕް ސްޓޭޖުން ފުރުސަތު ހޯދީ ކޮލިފައިން ބުރު ކާމިޔާބު ކުރުމަށް ފަހުއެވެ. ޕްރިލިމިނަރީ ބުރުގައި މާޒިޔާ އިން ވަނީ ބަންގްލަދޭޝްގެ ޑާކާ އަބަހާނީގެ މައްޗަށް ކުރިހޯދައިފައެވެ. އަދި ޕްލޭއޮފް ބުރުގައި ވަނީ އިންޑިއާގެ ގަދަ ބާރު ބެންގަލޫރު ކަޓުވާލައިފައެވެ.\nގްރޫޕް ސްޓޭޖްގެ ދެކުނު އޭޝިއާ އަށް ހާއްސަ ގްރޫޕުގައި ނިޒާމްބެގެ ކުރީގެ ޓީމު ޓީސީގެ އިތުރުން ދެން އޮތީ ބަންގްލަދޭޝްގެ ޗެމްޕިއަން ބަޝުންދުރާ ކިންގްސް އާއި އިންޑިއާގެ ޗެންނާއީ ސިޓީ އެވެ.\nގްރޫޕް ސްޓޭޖުގައި ބާކީ ފަސް މެޗު ކޮންމެ ޓީމެއް ނުކުޅެ އޮތްއިރު، ކޮންމެ ދެ މެޗެއްގެ ދެމެދު ދެ ދުވަހުގެ ބްރޭކެއް ލިބޭނެއެވެ. މާޒިޔާ ކުޅުނު ފުރަތަމަ މެޗުގައި އެޓީމް ވަނީ އިންޑިއާގައި އެގައުމުގެ ޗެންނާއީ އާ ވާދަކޮށް 2-2 އިން މެޗް އެއްވަރުކޮށްފައެވެ.\nގައުމީ ފުޓްބޯޅަ ޓީމުގެ މިޑްފީލްޑަރު އިއްބެ ކައިވެނިކޮށްފި\nއާޒިމް އުޅުއްވަނީ ފުޓުބޯޅައިގެ ތެރެޔަށް ސިޔާސީ ނުފޫޒު ވައްދަން - މާޒިޔާ\nޖުލައި 21, 2020 22:11\nމިގޮލާ މީ އެއްތާކުވެސް ހަރުލާ ގޮލައެއް ނޫން ދޯ. ތިމާ އަށް ތިމާ ފެނިފަ\nއޮގަސްޓް 24, 2020 12:17\nމި މާޒިޔާ އަކީ ފިސާރި ޔާމީނުވެގެން ފުޓުބޯޅަ ކުޅެން އުޅޭ ބަޔެއް!


Allied in dhehkki thari Moosa Waseem haa mashooru\nއެލައިޑުން ދެއްކި ތަރި މޫސާ ވަސީމުހާ މަޝްހޫރު!\nކެޔޮދޫގައި ނަހޫ ފޮޓޯއަކަށް ހުއްޓިގެން- އަވަސް ފޮޓޯ\n"އެއްކަލަ ސޮރު އެ ހުރީ ކުޅެން" ލޯންޗުގެ ތެރޭގައި އެންމެން މިކިޔަނީ ކީކޭކަމެއް ފުރަތަމަ ނޭނގުނެވެ. ކެޔޮދޫ ފަޅަށް ލޯންޗް ވަންހާއިރަށް އެހެން ކިޔަން ފަށައިފި އެވެ. އެއްގަމު ތޮއްޓާ ލޯންޗު ކައިރިވުމާއެކު އެންމެން ދިޔައީ އެބުނާ ސޮރާ ސަމާސާ ކުރާށެވެ. އެއީ ކޮން ސޮރެއް ހެއްޔެވެ؟ އަސްތާ އެބުނާ ސޮރު ހަމަ ލޮލަށް އަދި މި ފެނުނީ އެވެ. އެލައިޑުގެ އިޝްތިހާރު ތަކުން މިހާރު ފެންނަ، ނަހުޒާން އަހުމަދު ހުސެއިން (ނަހޫ) އަކީ އެބުނާ އެއްކަލަ ސޮރެވެ. އެކަމަކު ބުނަންހެއްޔެވެ؟ މިއީ އާދައިގެ ސޮރެއް ނޫނެވެ. ހުނަރުން ފުރިފައިވާ ކުއްޖެކެވެ. ނަހޫއަކީ އެއް ފަހަރާ އެތައް ކަމެއް ކުރާ ކުޅަދާނަ އެހާ ވިދުން ގަދަ ހަމަ ސީދާ ތަރިއެކެވެ.\nފައްޗަށް ނަހޫ މިއޮށް ކިޔައިދެނީ އެވެ: "ބެޑްމިންޓަން ކުޅެން... ގްރުއާން ކިޔަވަން. ފުޓުބޯޅަ ކުޅެން... ބަހުސް މުބާރާތުގައި ބައިވެރިވަން... ވޮލީ ކުޅެން.... ސްކޫލް ބްރޭކް ގަޑިތަކުގަ ރޯލް ޕްލޭ ކުޅެން، އަދިވެސް ބައިވަރު..."\nއެލައިޑުގެ އިޝްތިހާރެއް ނަގަން، ކެޔޮދޫ އަށް ގޮސް އުޅުމުގެ ތެރޭގައި އެ ކުންފުނީގެ ރާޑަރަށް އެރި ނަހޫއަކީ، ވަރަށް ފައްކާ ވަރަށް މޮޅު އެކްޓަރެކެވެ. އޭނާ ގާތުގައި މިވެނި މީހަކަށްވާށޭ ޖެހޭނީ ބުނެލާށެވެ. ހަމަ ބުނެލާއިރަށް ސިކުންތު ކޮޅެއްގެ ތެރޭގައި އެ މީހަކަށް އެ ބަދަލުވެލަނީ އަޖައިބެއްހާ ފަސޭހަ ކަމާއެކު އެވެ. ސަމާސާ ކުރާ މީހުން ބުނަމުން ދިޔަ ގޮތަށް "ނަހޫއަކީ ހަމަ ވީނަސް ތަރި" އެވެ.\nނަހޫ ބުނި ގޮތުގައި ފުރަތަމަ އެލައިޑުގެ އިޝްތިހާރު ނަގަން އައި ދުވަހު އޭނާ ބިރުން ތުރުތުރު އެޅި އެވެ. އެކަމަކު، އެހާލުގައިވެސް އޭނާގެ ހުނަރު ދެކެފައި އެންމެން ހައިރާންވި އެވެ.\n"އިޝްތިހާރު ނަގަން އަހަރެން ނެގުމުން ފުރަތަމަ ހީކުރީ ކީއްވެގެންބާއޭ އަހަރެން ނެގީ؟ އެހެން ކުދިން ވެސް ތިއްބައި،" ނަހޫ ބުންޏެވެ.\nއެލައިޑް އިޝްތިހާރު އުފެއްދުމުގެ މަސައްކަތުގައި (ވ-1) އަށް ނަހޫ- ފޮޓޯ: އެލައިޑް\nނަހޫއަކީ ތިން ކުދިން ތިބޭ އާއިލާއެއްގައި ދެވަނަ އަށް އެންމެ ބޮޑު ކުއްޖާ އެވެ. އެލައިޑުގެ އިޝްތިހާރު ތަކުން އޭނާ ފެނުން ވެގެން ދަނީ އޭނާގެ އާއިލާ އަށް ވެސް ލިބޭ ވަރަށް ބޮޑު އުފަލަކަށެވެ. ވަރަށް ހާއްސަ ކަމަށެވެ. އެކަމާ މުޅި އާއިލާ ވެސް އަދި ނަހޫ ވެސް އުފާވެ އެވެ. އެކަމަކު ނަހޫ ބުނާ ގޮތުގައި ބައެއް ފަހަރު ފާޑަކަށް ލަދެެއް ގަނެ އެވެ.\n"އެކި އެއްޗިހި ކިޔައިގެން މީހުން ގޮވާ. ބައެއް މީހުން ބުނާނެ އެއޮއް އަންނަނީއޭ ޒުބޭދާ! މައުރީނޭ... މޫސާ ވަސީމޭ، އެލައިޑު ބޮޑު މީހާއޭ!،" ހިނިގަނޑެއް ޖަހާލާފައި ނަހޫ ބުންޏެވެ.\nއެލައިޑުގެ ގިނަ އިޝްތިހާރުތަކުގައި ނަހޫ، މޯލްޑިވިއަން އައިޑޮލްގެ ޕްރެޒެންޓަރު މޫސާ ވަސީމްގެ ނަން ކިޔަސް އޭނާއަށް ވަސީމް ޓީވީން ފެނުނަސް ކުރިން ނޭނގެ އެވެ. ނަހޫއަށް މޫސަ އެނގުނީ ވަރަށް ފަހުންނެވެ. އެކަމާ އޭނަ ހިނިވެސް އާދެ އެވެ.\n"ކުރިން ނޭނގެ މޫސާ ވަސީމެއް، ކާކު ކަމެއްވެސް އަޅައި ގަނެފަ ވެއްޓުނަސް ނޭނގޭނެ. އެއްރެއަކު އަހަރެން ބުނީ ޓީވީ ބަލަން އިނދެފަ އަޅެ ބުނެބަލާށޭ، ކާކުހޭ މި މޫސާ ވަސީމަކީ؟ ދެން މަންމަމެން ބުނެދިނީ، ޓީވީން އެ ދައްކަނީއޭ މޫސާ ވަސީމް،" ނަހޫ ބުންޏެވެ.\nއެކްޓިން އަށް ނަހޫ ކިތަންމެ މޮޅަސް ފިލްމް ކުޅޭކަށް އޭނާ ބޭނުމެއް ނުވެ އެވެ. ބޮޑުވެން އޭނާ ވާން ބޭނުންވަނީ ސިފައިންގެ މީހަކަށެވެ. އޭނާގެ މަންމަ ވެސް ނަހޫ ލައްވާ ފިލްމް ކުޅުވާކަށް ބޭނުމެއް ނުވެއެވެ.\n"މަންމަ ބުނީ، އިޝްތިހާރު ކުޅުނަސް އޯކޭ އޭ. ގޯސް ގޮތަކަށް ނޫޅެ ކުރި އަށް ދާށޭ. ބޮޑު ވެގެން ދެކަމެއް ބޭނުންވޭ، ފުރަތަމަ އެމްއެންޑީއެފް [ސިފައިން] ގެ މީހަކަށް. ދެން ފުޅުބޯޅަ ކުޅެން،" ނަހޫ ބުންޏެވެ.\nއިންޓަވިއު ނިމުނުއިރު ރޭގަނޑު ވެއްޖެ އެވެ. އެހެންވެ އޭނާ ބޭނުންވީ އަވަހަށް ގެއަށްދާށެވެ. ގެއަށް ގޮސް ގުރުއާން ކިޔަވައި ކައިގެން ނިދާށެވެ. އެހެންވެ އޭނާ ނައްޓައިލި އެވެ.


މަގުމަތީގެ ސަލާމަތާއި ރައްކާތެރިކަމާ ގުޅޭ ވީޑިއޯ އެޑް ލޯންޗުކޮށްފި\nއަންގާރަ ،27 އޭޕްރިލް 2021 / 15:47\nމަގުމަތީގެ ސަލާމަތާއި ރައްކާތެރިކަމަށް ރައްޔިތުން ހޭލުންތެރި ކުރުމުގެ ގޮތުން ޓްރެފިކް މެނޭޖްމަންޓް ޑިޕާޓްމަންޓާއި އެލައިޑް އިންޝުއަރެންސް ކޮމްޕެނީ ގުޅިގެން ކުރިއަށް ގެންދާ ރައްކާ ރޯޑް ޝޯވގައި ހިމެނޭ ހަރަކާތްތަކުގެ ތެރެއިން، މަގުމަތީގެ ސަލާމަތާއި ރައްކާތެރިކަމާ ގުޅޭ ވީޑިއޯ އެޑް ލޯންޗުކޮށްފިއެވެ.\nމި ވީޑިއޯ އެޑްތައް ލޯންޗުކޮށްފައިވަނީ ޓީވީއެމް އިން މިއަދު ގެނެސްދިން މިވަގުތު ޕްރޮގްރާމުގައެވެ.\nމި ވީޑިއޯ އެޑްތަކުގައި، މަގުމަތީގެ ސަލާމަތާއި ރައްކާތެރިކަމާ ގުޅުންހުރި ހޭލުންތެރި ކުރުމުގެ ތަފާތު މެސެޖުތައް ފެނިގެންދާނެއެވެ. އެގޮތުން، އަނދިރި މަގުތަކުގައި ދުވާއިރު ސަމާލުކަންދޭންވީ ކަންކަމާ ގުޅޭ މެސެޖު ހިމެނޭ ވީޑިއޯ އަކާ އަދި ސައިކަލު ދުއްވާއިރު ރައްކާތެރި ގޮތުގައި ހެލްމެޓް އެޅުމުގެ މުހިންމުކަން އަންގައިދޭ ވީޑީއޯއެއް ހިމެނެއެވެ.\nއޭގެ އިތުރުން، މަގަށް ދޭންވާ ސަމާލުކަން ނުދީ މަގު ހުރަސްކުރުމުގެ ނުރައްކާތެރިކަން އަންގައިދޭ ވީޑިއޯއަކާއި، އެއްގަމު އުޅަނދު ދުއްވަމުން މޯބައިލް ފޯނު ބޭނުންކުރުމުގެ ނުރައްކާތެރިކަން އަންގައިދޭ ވީޑިއޯއެއް ހިމެނެއެވެ.\nމަގުމަތީގެ ސަލާމަތާއި ރައްކާތެރިކަމަށް ރައްޔިތުން ހޭލުންތެރި ކުރުމުގެ ތަފާތު ހަރަކާތްތައް ރައްކާ ރޯޑް ޝޯވގެ ތެރެއިން ކުރިއަށް ގެންދެއެވެ. ރައްކާ ރޯޑް ޝޯވގެ ހަރަކާތްތައް ކުރިއަށް ގެންދަނީ ޓްރެފިކް މެނޭޖްމަންޓް ޑިޕާޓްމަންޓާއި އެލައިޑް އިންޝުއަރެންސް ކޮމްޕެނީ ގުޅިގެންނެވެ.